সংস্কৃত ভাষা বনাম বৃটিছ উপনিবেশবাদ । কেশৱ লুইটেল | নীলা চৰাই: অনলাইন অসমীয়া সাহিত্য, কবিতা, গল্প, প্ৰবন্ধ\nসংস্কৃত ভাষা বনাম বৃটিছ উপনিবেশবাদ\nSeptember 5, 2018 September 4, 2018 কেশৱ লুইটেল0Comments কেশৱ লুইটেল, বৃটিছ, ভাৰততত্ত্ব, ভাষা, সংস্কৃত\nপ্ৰাচীন ভাৰতৰ ঋষি-মহৰ্ষিসকলে গভীৰ বিশ্লেষণ কৰি মানৱ জীৱনৰ উৎকৰ্ষ সাধনৰ বাবে শব্দৰ ৰহস্যময় অদ্ভূত শক্তিৰ আৱিষ্কাৰ কৰিছিল। সেই দৈৱীশক্তিৰ প্ৰকাশৰ মাধ্যম হৈছে সংস্কৃত ভাষা। সেই পৱিত্ৰ ভাষাৰ লগত মানৱীয় চেতনাৰ এক অবিচ্ছিন্ন সম্পৰ্ক জড়িত হৈ আছে আৰু সেই ভাষাত উপলদ্ধ বাণীৰ দ্বাৰা চিৰশান্তি, মানৱীয় প্ৰমূল্যবোধ, বিশ্বভ্ৰাতৃত্ত্ববোধ তথা বিশ্বকল্যাণৰ সুবাস সমস্ত পৃথিৱীতে বিয়পি আছে। কিন্তু আজি ভাৰতত গৰীয়সী সংস্কৃত ভাষা তুচ্ছ ৰাজনৈতিক ষড়যন্ত্ৰৰ বলি হৈছে। এইখিনিতে পাঠকসকলক নিবেদন কৰিব বিচাৰিছোঁ যে মই কোনো ৰাজনৈতিক বাসনাৰ দ্বাৰা প্ৰেৰিত নহয় আৰু কোনো ভাষাক মই অসন্মান অথবা কটু আলোচনাও কৰিব বিচৰা নাই। মাত্ৰ নিজৰ ভাষাৰ প্ৰতি হোৱা অত্যাচাৰ আৰু ষড়যন্ত্ৰত দুঃখী হৈ ইতিহাসৰ কলুষিত অধ্যায়ৰ কিছু কথা প্ৰকাশ কৰিব বিচাৰিছোঁ।\nকিছু বছৰৰ পূৰ্বে আমেৰিকাৰ প্ৰাচ্যবিদ্যা বিশেষজ্ঞ তথা ছিকাগো বিশ্ববিদ্যালয়ৰ সংস্কৃতৰ অধ্যাপক ছেল্ডন পোলক (Sheldon I. Pollock) যেতিয়া কেৰেলা ৰাজ্যস্থিত সংস্কৃত কলেজৰ আমন্ত্ৰণত বক্তৃতা দিবলৈ আহিছিল, তেতিয়া ভাৰতীয় বুদ্ধিজীৱীসকলৰ সন্মুখত এই গভীৰ প্ৰশ্ন উপস্থাপন কৰিছিল— ‘সম্প্ৰতি আমেৰিকাত সংস্কৃত শিক্ষাৰ প্ৰতি অত্যধিক ৰুচি দেখা যায়, কিন্তু যিখন দেশত সংস্কৃতৰ জন্ম হৈছে, সেইখন দেশতে সংস্কৃতৰ অস্তিত্ত্ব সংকটাপন্ন অৱস্থাত আছে।’ আমেৰিকাৰ বুদ্ধিজীৱীসকলৰ গভীৰ চিন্তা হৈছিল যে যদি ভাৰতবৰ্ষত সংস্কৃতৰ বিলুপ্তি ঘটে, তেন্তে বিশ্বৰ বিৰাট সাংস্কৃতিক পৰম্পৰা আৰু ইতিহাসৰ পতন হ’ব। আমেৰিকাৰ বুদ্ধিজীৱীসকলৰ ধাৰণা আছিল যে ভাৰতবৰ্ষৰ ঐতিহ্য আৰু পুৰাতন সংস্কৃতি এতিয়াও জীৱিত। কথাটো সম্পূৰ্ণভাৱে সঁচা, কিয়নো বাৰে বাৰে বৈদেশিক আক্ৰমণৰ বলি হোৱাৰ পাছতো ভাৰতীয় সভ্যতা আৰু সংস্কৃতিৰ প্ৰভাৱ সুদূৰপ্ৰসাৰী হোৱাৰ প্ৰধান কাৰণ হৈছে সংস্কৃত ভাষাত ৰচিত বিপুল জ্ঞানভাণ্ডাৰ তথা অবিনাশী ভাৰতীয় সংস্কৃতি। আধুনিকতাবাদ বা উত্তৰ আধুনিকতাবাদৰ যুগতো সংস্কৃতৰ প্ৰয়োজন সিমানেই, যিমান প্ৰাচীন কালত আছিল। আমি ভাৰতীয় সকলোৱেই ভাৰতীয় ঐতিহ্য আৰু পুৰাতন সংস্কৃতিক সংৰক্ষণ কৰিবলৈ হ’লে সংস্কৃত ভাষাৰ সংৰক্ষণ কৰিবই লাগিব আৰু তাৰ লগতে বৈদিক কালৰ পৰা চলি অহা জ্ঞান-বিজ্ঞানৰ পৰম্পৰা নিৰ্বহণৰ দায়িত্ব নৱ-প্ৰজন্মৰ হাতত গতাই দিব লাগিব। ছেল্ডন পোলকক ভাৰতত সংস্কৃত শিক্ষাৰ পতনৰ অংশীদাৰ কোন বুলি প্ৰশ্ন সোধাত তেওঁ বৃটিছ উপনিবেশবাদী নীতিকে দোষাৰোপ কৰিছিল। তেওঁ কৈছে, বৃটিছসকল যেতিয়া ভাৰতলৈ আহিছিল, তেতিয়া তেওঁলোকে প্ৰচাৰ কৰিবলৈ আৰম্ভ কৰিছিল যে সংস্কৃত সাহিত্যত ৰচিত ভাৰতীয় জ্ঞান-বিজ্ঞানৰ অৱধাৰণা অত্যন্ত নিকৃষ্ট ধৰণৰ। ইয়াৰ পৰাই ভাৰতবৰ্ষত সংস্কৃত শিক্ষাৰ বিস্তাৰ লাহে লাহে হ্ৰাস হ’বলৈ ধৰিলে আৰু আজি বিলুপ্তিৰ পথত আহি উপস্থিত হৈছে। আমেৰিকাৰ প্ৰাচ্যবিদ মনীষীয়ে দিয়া মন্তব্য ঐতিহাসিক দৃষ্টিৰে চালে সম্পূৰ্ণ সত্য অনুভৱ হয়।\nইষ্ট ইণ্ডিয়া কোম্পানীয়ে ভাৰতত প্ৰৱেশ কৰাৰ আগতে বঙ্গদেশত মুঠ আশী হেজাৰ স্বদেশী পাঠশালা আছিল আৰু এই পাঠশালাৰ বাবে আৰ্থিক সাহায্য গাঁও পঞ্চায়তৰ পৰা সংগ্ৰহ কৰা হৈছিল। কিন্তু ইষ্ট ইণ্ডিয়া কোম্পানীৰ আগমনৰ লগে লগে বহুতো গাঁও পঞ্চায়ত নস্যাৎ কৰি দিয়া হৈছিল। তাৰ ফলত পাঠশালাবোৰ লাহে লাহে নোহোৱা হৈ গ’ল। ভাৰতবৰ্ষৰ পৰম্পৰাগত শিক্ষা প্ৰতিষ্ঠানসমূহৰ ওপৰত বৃটিছ উপনিবেশবাদে চলোৱা এইটো এটা ভয়ংকৰ আক্ৰমণ। ইংৰাজসকলৰ ভয় আছিল যে সংস্কৃত, আৰবী, পাৰ্চি আদি ভাষাসমূহৰ শিক্ষাৰ দ্বাৰা ভাৰতবাসীৰ আত্মগৌৰৱ আৰু ৰাষ্ট্ৰীয় চেতনা শক্তিশালী হ’ব; সেই কাৰণে ১৮৫৩ চনত চালৰ্ছ ট্ৰেবেলিয়ানে (Sir Charles Edward Trevelyan) পাৰ্লিয়ামেণ্ট্ৰি কমিটিত ‘ভাৰতীয় শিক্ষা প্ৰণালীৰ ৰাজনৈতিক পৰিণাম’— এই বিষয়ত পত্ৰ প্ৰস্তুত কৰিছিল আৰু উল্লেখ কৰিছিল— ‘মুছলমানসকলে সদায় এই কথা মনত ৰাখিব যে তীব্বতী খ্ৰীষ্টীয়ানসকলে মুছলমানসকলৰ বহুতো প্ৰদেশ নিজৰ অধীনস্থ কৰিছে আৰু হিন্দুসকলৰো এই কথা সদায় মনত থাকিব যে ইংৰাজসকল এনে ধৰণৰ অপৱিত্ৰ ৰাক্ষস, যাৰ লগত কোনো ধৰণৰ সম্পৰ্ক ৰখা মহাপাপ। গতিকে আমাৰ শত্ৰুয়েও এনে ধৰণৰ শিক্ষানীতিৰ প্ৰচাৰ হোৱাটো নিবিচাৰে যাৰ দ্বাৰা স্বাভাৱিকতে মানুহৰ মনত উগ্ৰ মনোভাৱৰ সৃষ্টি হয়। সেই কাৰণে ইংৰাজী সাহিত্যৰ প্ৰভাৱ আমাৰ বাবে অত্যন্ত উপযোগী। ভাৰতীয় যুৱ মানসিকতাতো ইংৰাজী সাহিত্যৰ প্ৰভাৱ পৰিব আৰু ভাৰতীয়সকলৰ আমাৰ প্ৰতি থকা বিদেশী মনোভাৱো নাথাকিব।‘ এনেধৰণৰ নিকৃষ্ট ৰাজনীতিৰ বশৱৰ্তী হৈ মেকলে তথা গৱৰ্ণৰ জেনেৰেল উলিয়াম বেণ্টিংক ( Lord William Bentinck)-এ ভাৰতবৰ্ষত এনেকুৱা শিক্ষা প্ৰণালীৰ প্ৰচলন কৰিলে, যাৰ অন্তৰ্গত সংস্কৃত কিম্বা অন্য ভাৰতীয় ভাষাসমূহৰ অধ্যয়নৰ সুবিধা বন্ধ কৰিলে আৰু সকলো বাজেট মাত্ৰ ইংৰাজী ভাষা আৰু সাহিত্যৰ বাবেহে খৰচ কৰিলে। এই শিক্ষানীতি প্ৰচলন হোৱাৰ ১৮ বছৰৰ পাছত ক্ৰমান্বয়ে পৰিণাম দেখিবলৈ পোৱা গ’ল। ইংৰাজী লিখা-পঢ়াসকলৰ মাজত এটা বৰ্গ আছিল, যি তেজ আৰু মঙহেৰে ভাৰতীয় আছিল, কিন্তু আচাৰ-ব্যৱহাৰ তথা সংস্কাৰত সম্পূৰ্ণ ইংৰাজ হৈ পৰিছিল। যদ্যপি ভাৰতবৰ্ষ স্বাধীন হোৱা ৭০বছৰ হ’ল, তথাপি বহুসংখ্যক তথাকথিত ভাৰতীয় বুদ্ধিজীৱীয়ে নিজৰ ভাষা আৰু সংস্কৃতিক পাহৰি আভিজাত্য প্ৰদৰ্শন কৰিবৰ বাবে ইংৰাজৰ গোলামী কৰিবলৈ অকণো কুন্ঠাবোধ নকৰে।\nপ্ৰাচীন ৰোম নিবাসীসকলে যেতিয়া অন্য দেশক পৰাজিত কৰিছিল, তেতিয়া সেই দেশৰ ভাষা-সাহিত্য আৰু সংস্কৃতিক নষ্ট কৰি ৰোমান ভাষা আৰু সাহিত্য তেওঁলোকৰ ওপৰত জাপি দিছিল। মেকলেইও সেই নীতিকে গ্ৰহণ কৰি প্ৰাচীন ভাৰতীয় ভাষা, ধৰ্ম আৰু সংস্কৃতিক মষিমূৰ কৰি সংস্কৃত ভাষা-বিৰোধী নীতিৰে বৃটিছ সাম্ৰাজ্যবাদ স্থাপন কৰিলে। শিক্ষাৰ এই নীতিক লৈ ইংৰাজ শাসকসকলৰ মাজত কিছু বিভেদৰো সৃষ্টি হৈছিল। ৱাৰেন হেষ্টিংছ (Warren Hastings)-ৰ সময়ত ভাৰতীয়সকলক শিক্ষা প্ৰদানৰ ক্ষেত্ৰত ডাঙৰ সমস্যা দেখা গৈছিল। শিক্ষাৰ দহজনীয়া সমিতিত পাঁচজন সদস্যই ভাৰতীয় সাহিত্য, ভাৰতীয় বিজ্ঞান, সংস্কৃত, আৰবী, পাৰ্চী তথা অন্যান্য ভাৰতীয় ভাষাৰ সপক্ষে যুক্তি দিছিল; বাকী পাঁচজন সদস্যই এই শিক্ষাৰ বিৰোধিতা কৰিছিল আৰু ইংৰাজী ভাষা-সাহিত্য প্ৰৱৰ্তনত গুৰুত্ব প্ৰদান কৰিছিল। প্ৰথম পৰ্যায়ৰ ব্যক্তিসকলক ওৰিয়েণ্টেলিষ্ট আৰু দ্বিতীয় পৰ্যায়ৰ ব্যক্তিসকলক এক্সিডেণ্টেলিষ্ট বুলি কোৱা হৈছিল। বহুত বছৰ ধৰি দুয়ো বৰ্গৰ মাজত তৰ্ক-বিতৰ্ক হৈছিল। কিন্তু পাশ্চাত্য শিক্ষাৰ সমৰ্থক লৰ্ড মেকলে আৰু জেনেৰেল বেণ্টিংকে বিপুল সমৰ্থন লাভ কৰিলে, তাৰ ফলত ভাৰতীয় প্ৰাচ্যবিদসকলে হাৰ মনিবলগীয়া হৈছিল। পৰিণাম স্বৰূপে পাশ্চাত্য শিক্ষাৰ বোজা বলপূৰ্বক জাপি দিয়াৰ বাবে স্বাধীনতা আন্দোলনৰ জুই দপদপকৈ জ্বলি উঠিছিল। পাশ্চাত্যৰ বহুতো সংস্কৃত অনুৰাগীয় তথা ছোভিয়েট প্ৰাচ্যবিদ্যা মনীষীসকলে ইংৰাজৰ এই সংস্কৃত বিৰোধী নীতিৰ সমালোচনা কৰি ভাৰতীয়সকলক সমৰ্থন কৰিলে। তাৰ ভিতৰত এইচ এইচ উইলচন (Horace Hayman Wilson), ফ্ৰেডৰিখ মেক্স মুলাৰ (Friedrich Max Müller) তথা ৰাছিয়াৰ বিদ্বান আইভান মিনায়েব (Ivan Pavlovich Minayev)ৰ নাম উল্লেখনীয়। ছোভিয়েট ৰাছিয়াৰ ভাৰতীয় বিদ্যাৰ সমৰ্থক আইভান মিনায়েবে তিনিবাৰ ভাৰত ভ্ৰমণ কৰি বহুসংখ্যক ভাৰতীয় বিদ্বানৰ লগত সম্পৰ্ক স্থাপন কৰিলে। সেই সময়তেই মিনায়েবে পিটাৰ্ছবাৰ্গ বিশ্ববিদ্যালয়ত ‘ৰাছিয়াৰ বিশ্ববিদ্যালয় সমূহত ভাৰতীয় বিদ্যাৰ অধ্যয়ন’— এই বিষয়ত বক্তৃতা প্ৰদানৰ সময়ত ভাৰতীয় সভ্যতা আৰু সংস্কৃতিৰ মহত্ত্বপূৰ্ণ যোগদানৰ ভূয়সী প্ৰশংসা কৰিছিল, লগতে ইউৰোপৰ দ্বাৰা বিয়পি থকা কেন্দ্ৰীয়তাবাদৰ বিৰোধিতাও কৰিছিল। তেওঁৰ ভাৰতৰ প্ৰতি অগাধ বিশ্বাস আছিল আৰু কৈছিল যে— ‘প্ৰাচীন ভাৰতৰ জ্ঞান-বিজ্ঞানৰ আগত সম-সাময়িক ভাৰতৰ জীৱন পদ্ধতিৰ বৈজ্ঞানিক আৰু ব্যৱহাৰিক দিশক উপেক্ষা কৰিব নোৱাৰি। ভাৰতীয় ইতিহাসৰ প্ৰতি থকা ৰুচিৰ বাবেই ছোভিয়েট সংস্কৃতি ভাৰতৰ অত্যন্ত নিকট।’ বৃটিছ উপনিবেশবাদৰ সৰ্বপ্ৰথম সংস্কৃত বিদ্বানসকলেই বিৰোধিতা কৰিছিল আৰু এই আন্দোলনত পাশ্চাত্য বিদ্বানসকলেও পৰোক্ষভাৱে সমৰ্থন জনাইছিল। উদাহৰণ স্বৰূপে, মেকলেৰ ইংৰাজী শিক্ষানীতিৰ বিৰোধিতা কৰি ১৬ ডিচেম্বৰ ১৮৬৮ চনত Duke of Argyll-লৈ চিঠি লিখিছিল— ‘India can never be anglicized, but it can be reinvigorated. By encouragingastudy of their own ancient literature, as part of their education,anational feeling of pride and self-respect will be reawakened among those who influence the large masses of the people. …….a study of the ancient classical language is absolutely necessary’ (The Life and Letters of Right Honorable Friedrich Max Müller, 1902)। ইষ্ট ইন্ডিয়া কোম্পানীৰ চাকৰ হোৱাৰ বাবে এইচ এইচ উইলচনে একো কৰিব পৰা নাছিল, কিন্তু ভাৰতীয় সংস্কৃত বিদ্বানসকলক সংস্কৃতত শ্লোক এটা লিখি সান্ত্বনা দিবলৈ চেষ্টা কৰিছিল—\n‘নিষ্পীড্যাপি পৰং পদাহুতিশতৈঃ শশ্বদ্ বহু প্ৰাণিনাং\nসন্তপ্তাপি কৰৈঃ সহস্ৰকিৰণেনাগ্নি স্ফুলিঙ্গোপমৈঃ।\nছাত্ৰাদৈশ্চ বিচৰ্বিতাপি সততং ভ্ৰষ্টাঽপি কুদ্দালকৈঃ\nদূৰ্ৱা ন ম্ৰিয়তে কৃশাপি নিতৰাং ধাতুৰ্দয়া দুৰ্বলে।।‘\nঅৰ্থাৎ, সংস্কৃত ভাষা দিব্য আশীৰ্বাদেৰে পুষ্ট এক বিলক্ষণ ভাষা। হেজাৰ হেজাৰ মানুহৰ দ্বাৰা পদলাঞ্ছিত হ’লেও, সূৰ্যৰ বহ্নিতুল্য সহস্ৰ ৰশ্মিৰ দ্বাৰা পুৰি ছাই হ’লেও আৰু পশু-প্ৰাণীৰ দ্বাৰা চৰ্বিত হ’লেও দূবৰি বনৰ মূল শিপাক কেতিয়াও ধ্বংস কৰিব নোৱাৰি। কিয়নো দুৰ্বলক সদায় ঈশ্বৰে সহায় কৰে।\n‘আমেৰিকান সংস্কৃত ইন্সটিটিউট’ৰ নিৰ্দেশক ব্যাস হিউষ্টন (Vyaas Houston)-এ সংস্কৃত ভাষাক ‘A Cosmic Grand opera’ বুলি কৈছে। পৃথিবীত কোনো এখন দেশ নাই, যি ভাষাৰ দৃষ্টিৰে ভাৰততকৈ ভাগ্যবান। লগতে এইটোও সঁচা যে ভাৰতৰ দৰে দুৰ্ভগীয়া দেশ আৰু ক’তো নাই। কিয়নো আমি নিজৰ সভ্যতা আৰু সংস্কৃতিক তিলাঞ্জলি দি পাশ্চাত্য সংস্কৃতিৰ অন্ধানুকৰণ কৰিছোঁ। স্বামী বিবেকানন্দই কোৱাৰ দৰে— ‘আমি ইমান পগলা; ৰোগ উপচাৰৰ বাবে আমাক দৰৱ দিবলৈ অহা জনকে ওলোটাই গালত চৰ মাৰোঁ।‘ আজি সংস্কৃত ভাষাৰ এই সঙ্কট দূৰ কৰিবৰ বাবে সংস্কৃতজ্ঞসকল আগবাঢ়ি আহিব লাগিব। চৰকাৰে ভাষা আৰু শিক্ষানীতিসমূহ বহুতবাৰ অদলি-বদলি কৰিলেও ভাল সুফল দেখা পোৱা নাযায়। এই ক্ষেত্ৰত আমিও (সংস্কৃতজ্ঞ) সমানেই জগৰীয়া। সংস্কৃতত লিখা বিজ্ঞানভিত্তিক গ্ৰন্থবোৰ ছাত্ৰ-ছাত্ৰীৰ বাবে কিমান উপযোগী আৰু আধুনিক যুগত সেইবোৰৰ প্ৰয়োজনীয়তা কি, আমি চিন্তা কৰিছোঁনে? আধুনিক শিক্ষাৰ লগত খাপ খোৱাকৈ পাঠ্যক্ৰম প্ৰস্তুত কৰাৰ দৰকাৰ, লগতে সংস্কৃত অধ্যয়নোপযোগী বাতাবৰণ তৈয়াৰ কৰি সংস্কৃতৰ অনুকূল মানসিকতাৰ সৃষ্টি কৰিব লাগিব। হেজাৰ হেজাৰ বছৰ ধৰি চলি অহা তথা পূৰ্বপুৰুষসকলে আমাক প্ৰদান কৰা এই সাংস্কৃতিক পৰম্পৰাক সংৰক্ষণ নকৰিলে নতুন প্ৰজন্মক অন্যায় কৰা নহ’বনে?\nFeatured image credit: Wellcome Collection. CC BY\n← ডঃ সৰ্ৱেপল্লী ৰাধাকৃষ্ণণৰ অমৰ উক্তি\nভূপেন হাজৰিকাৰ সুগন্ধ →


ৰঞ্জিত বৰপূজাৰী - অসমীয়া ৱিকিপিডিয়া\nৰঞ্জিত বৰপূজাৰী হ'ল অসমীয়া ভাষা আন্দোলনৰ প্ৰথম শ্বহীদ। ১৯৪২ চনত শিৱসাগৰত জন্ম গ্ৰহণ কৰা ৰঞ্জিত বৰপূজাৰী ভাষা আন্দোলন সময়ত কটন কলেজৰ ছাত্ৰ আছিল আৰু বৰ্তমানৰ ‘ৰঞ্জিত বৰপূজাৰীৰ ছাত্ৰবাস’ৰ আৱাসী আছিল। ১৯৬০ চনত অসমীয়া ভাষাক চৰকাৰী ভাষা হিচাপে প্ৰৱৰ্তন কৰা দাৱীত সমগ্ৰ ব্ৰহ্মপুত্ৰ উপত্যকাতে জোৰদাৰ আন্দোলন গঢ় লৈ উঠিছিল। কটন কলেজও তাৰ ব্যতিক্ৰম নাছিল। আন্দোলনত অংশগ্ৰহণ কৰা একাংশ ছাত্ৰ দ’লক নিয়ন্ত্ৰণ কৰিবলৈ পুলিছে গুলি চালনা কৰা এক ঘটনাত ছাত্ৰবাসৰ ভিতৰতে ৰঞ্জিত বৰপূজাৰীৰ শ্বহীদ হৈছিল।\n৪ জুলাই ১৯৬০\nচৰকাৰী ভাষা আন্দোলনৰ শ্বহীদ\nঅসমৰ শিৱসাগৰ জিলাত ৰঞ্জিৎ বৰপূজাৰীৰ জন্ম হৈছিল। পিতৃ হেমকান্ত বৰপূজাৰীয়ে শিৱসাগৰ কাছাৰীত ওকালতি কৰিছিল । পূজাৰীৰ মাকৰ নাম আছিল তিলোত্তমা। বৰপূজাৰীয়ে শিৱসাগৰ চৰকাৰী হাইস্কুলৰ পৰা প্ৰথম বিভাগত প্ৰৱেশিকা পৰীক্ষা পাছ কৰি কটন কলেজৰ বিজ্ঞান শাখাত নাম লিখাইছিল।\n↑ "Language movement martyr Ranjit Borpujari's death anniversary observed". দ্যা ছেণ্টিনেল.4July 2019. https://www.sentinelassam.com/sentinel-TV/language-movement-martyr-ranjit-borpujaris-death-anniversary-observed-450447?infinitescroll=1। আহৰণ কৰা হৈছে:4May 2021.\n↑ শিৱনাথ বৰ্মন (১৯৯২). "অসমীয়া জীৱনী অভিধান". মহতাব হুছেইন. https://archive.org/details/in.ernet.dli.2015.451337/page/n241/mode/2up। আহৰণ কৰা হৈছে: ৩১ মে', ২০২২.\n"https://as.wikipedia.org/w/index.php?title=ৰঞ্জিত_বৰপূজাৰী&oldid=322888"ৰ পৰা অনা হৈছে\nশেষ সম্পাদনা কৰা হৈছে 31 মে' 2022 তাৰিখে 16:28 বজাত\nএই পৃষ্ঠাখন 31 মে' 2022 তাৰিখে ২১:৫৮ বজাত অন্তিম সংশোধন কৰা হৈছিল।


সীমান্তত বিপদ! চীনে পঠাইছে ৰ’ব’ট... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nসীমান্তত বিপদ! চীনে পঠাইছে ৰ’ব’ট…\nচীন-ভাৰতৰ সীমান্ত সমস্যা সমাধান কেতিয়া হ’ব সেই সম্পৰ্কে কোনো লোকেই নিশ্চয়তা দিব নোৱাৰে। কিন্তু চীনৰ সৈতে ভাৰতৰ সম্পৰ্ক ভাল নহয় সেয়া স্পষ্ট। চীন অৰ্থনৈতিক, তথ্য-প্ৰযুক্তিৰ দিশত ভাৰততকৈ অধিক আগবঢ়া। সেই কথা কোনেও নুই কৰিব নোৱাৰে। এতিয়া আকৌ চীনে দুয়োখন দেশৰ সীমান্তলৈ প্ৰেৰণ কৰিছে অস্ত্ৰসংযুক্ত ৰ’ব’ট।\nৰাষ্ট্ৰীয় সংবাদ মাধ্যমৰ খবৰ অনুসৰি ভাৰত-চীনৰ সীমান্তৰ লাডাখত চীনে সৈনিকৰ স্থানত মোতায়েন কৰিছে ৰ’ব’ট। যিবোৰ ৰ’ব’টত আছে মেচিন গান। ভাৰতৰ বহিঃৰাষ্ট্ৰৰ সৈতে থকা সম্পৰ্ক তথা ভাৰত-চীন সীমা বিবাদৰ বিষয়ে অৱগত লোকসকলে হয়তো এই সন্দৰ্ভত অৱগত যে চীনা সৈনিকৰ বাবে পূৰ্বৰে পৰা এক সমস্যা হিচাপে থিয় দি আহিছে তিব্বতৰ পাহাৰীয়া আৰু দুৰ্গম এলেকাসমূহে।\nঅতিকৈ ঠাণ্ডা আৰু ওখ হোৱা কাৰণেই চীনা সৈনিক সকলে এই পাৰ্বত্য এলেকাসমূহলৈ যোৱাত ভীষণ সমস্যাৰ সন্মুখীন হৈ আহিছে। যি ভাৰতৰ বাবে এক প্ৰকাৰে ভাল খবৰ। কিন্তু যিবোৰ স্থান ঠাণ্ডা বা উচ্চতাৰ বাবে চীনা সৈনিক যাব পৰা নাছিল, এতিয়া সেই স্থানলৈ এই ৰ’ব’ট সমূহক নিয়াৰ যো-জাঁ চলোৱা হৈছে।\nপিপ’লছ লিবৰেশ্যন আৰ্মী চমুকৈ পিএলএ-য়ে বৃহৎ সংখ্যক মানৱ বিহীন বাহনেৰে সৈনিক আৰু অস্ত্ৰ-শস্ত্ৰ স্থানান্তৰিত কৰিছে। আৰু এই বাহনসমূহৰ অধিকাংশই লাডাখৰ সমীপৱৰ্তী এলেকাসমূহলৈ লৈ প্ৰেৰণ কৰা হৈছে। পিএলএ-য়ে ৮৮ শ্বাৰ্প ক্ল’ মানৱ বিহীন বাহন তিব্বতলৈ নিয়া হৈছে আৰু ইয়াৰে ৩৮টা প্ৰান্ত এনে আছে য’ত চীনা আৰু ভাৰতীয় সেনা মুখামুখিকৈ আছে। এইবোৰ শ্বাৰ্প ক্ল’ ৱায়াৰলেছ পদ্ধতিৰে নিয়ন্ত্ৰণো কৰিব পাৰি।\nচীনা অস্ত্ৰ নিৰ্মান কোম্পানী নৰিনক’ (NORINCO)ৰ দ্বাৰা নিৰ্মিত এই শ্বাৰ্প ক’ল বাহন সমূহৰ ব্যৱহাৰ পেট্ৰ’লিং, অস্ত্ৰ সৰবৰাহ আৰু অতি দুৰ্গম স্থানলৈ সা-সামগ্ৰী কঢ়িয়াই নিয়াৰ বাবে ব্যৱহাৰ কৰা হয়। লগতে এই বাহনসমূহক সংযুক্ত কৰিব পাৰি বিভিন্ন ধৰণৰ অস্ত্ৰও।\nযিবোৰ স্থানলৈ চীনা সৈনিক যাবলৈ ভীষণ সমস্যাৰ সন্মুখীন হ’বলগীয়া হয়, তেনে স্থান সমূহলৈও এই বাহন সমূহ অতি সহজে যাব পাৰে তথা ২০০ কিলোগ্ৰাম পৰ্যান্ত বোমা-বাৰুদ, সামগ্ৰী আদি কঢ়িয়াই নিবলৈ সক্ষম। পূৰ্বৰে পৰা ভাৰতক ৰঙাচকু দেখুওৱাই অহা চীনা সৈনিকে এতিয়া যেন এই মানৱ বিহীন অস্ত্ৰ সংযুক্ত বাহনসমূহৰ দ্বাৰা অধিক শক্তিশালী হৈ পৰিছে।\nৰাষ্ট্ৰীয় সংবাদ মাধ্যমৰ খবৰ অনুসৰি, চীনে ৮৮টা শ্বাৰ্প ক্ল’ ৰ’ব’ট তিব্বতলৈ পঠিয়াইছে। তদুপৰি ১২০ মূলে- ২০০ বাহনো সীমান্ত এলেকালৈ প্ৰেৰণ কৰিছে চীনে। তাৰ লগতে আছে লিংক্স বাহন। প্ৰায় ১৫০খন লিংক্স বাহন সীমান্তৱৰ্তী এলেকাসমূহলৈ নিছে চীনা সৈনিকে। যি বাহন সমূহ অতি বেয়া পথতো চলাচল কৰিব পাৰে। এই বাহনসমূহতো গধূৰ মেচিন গাম, ম’ৰ্টাৰ, মিজাইল লন্সাৰ আদি সংযুক্ত কৰিব পৰা যায়।\nসম্ভৱত ভাৰতৰ ওপৰত আক্ৰমণ কৰিবলৈ সাজু হৈছে চীন। অন্যথা এনেদৰে ইমানবোৰ অস্ত্ৰ সংযুক্ত ৰ’ব’ট পঠিওৱাৰ আন কাৰণ থাকিব নোৱাৰে। যাৰ বাবে ভাৰতৰ সেনা বাহিনীও সাজু হৈ থকা উচিত। তথ্য-প্ৰযুক্তিৰ দিশৰ পৰা উন্নত চীনে এইদৰেই ভাৰত-চীন সীমান্ত এলেকাত শ শ মানৱ বিহীন বাহন প্ৰেৰণ কৰাতো সঁচাকৈ চিন্তাৰ কাৰণ।\nকিন্তু তাৰ মাজতো আহিছে আন এক খবৰো। ভাৰতৰ মাটি নিজৰ কব্জাত কৰাৰ সপোন দেখা চীনৰ ৰাষ্ট্ৰপতি ছি জিনপিঙৰ বাবে এই সপোন অতি সহজো নহয়। চীনৰ পিপলছ লিবেৰেশ্যন আৰ্মীয়ে পূব লাডাখত এলএচিত প্ৰায় ৫০ সহস্ৰাধিক সৈনিক মোতায়েন কৰিছে। কিন্তু ভীষণ ঠাণ্ডা আৰু কম পৰিমানৰ অক্সিজেনৰ ফলত এই কঠোৰ পৰিস্থিতিত চীনা সৈনিকসকল দীৰ্ঘ সময়ৰ বাবে থকাতো যেন সম্ভৱপৰ হৈ উঠা নাই। চীনা সেনা জোৱানসকলৰ এই কঠোৰ পৰিৱেশ-পৰিস্থিতিত বিভিন্ন ৰোগত আক্ৰান্ত হৈছে। সুস্থ হৈ ইতিমধ্যে চীনা কামাণ্ডৰ ঝাংগ জুডোংগে প্ৰাণ হেৰুৱাইছে। তেওঁ লাডাখৰ অতি কঠোৰ পৰিস্থিতিত মাত্ৰ ৬ মাহৰ বাবেহে থাকিব পাৰে। আৰু তাৰপাছত তেওঁৰ মৃত্যু হয়।\nইফালে, লাডাখৰ পেনগেং হ্ৰদত চীনে দলং নিৰ্মাণ কৰা ঘটনা পোহৰলৈ আহিছে। চোৰাংচোৱা বিশেষজ্ঞ ডেমিয়েন ছিমনে উপগ্ৰহৰ পৰা তোলা ছবিৰ জৰিয়তে যে হ্ৰদৰ দুয়োপাৰ সংযোগ কৰি নিৰ্মাণ কৰিবলৈ লোৱা দলংখন চীনে অতি কম সময়ৰ ভিতৰতে সম্পূৰ্ণ কৰিব। পূব লাডাখত পেনগেং হ্ৰদৰ যিটো অংশ চীনৰ দখলত আছে, সেই অংশতে চীনে দলং নিৰ্মাণৰ কাম আগবঢ়াই নিছে।বিশেষজ্ঞ সকলৰ মতে, চীনে সেনাবাহিনীৰ ক্ষীপ্ৰ অহা যোৱা আৰু গধূৰ সমৰাস্ত্ৰ কঢ়িয়াবলৈকে এই দলং নিৰ্মাণ কৰিছে।\n২০২১ চনৰ ৩১ ডিচেম্বৰত চীনে অৰুণাচল প্ৰদেশৰ ১৫ স্থান নামাকৰণ কৰা সন্দৰ্ভত প্ৰতিক্ৰিয়া ব্যক্ত কৰে। বেইজিঙে দাবী কৰে যে তিব্বতৰ দক্ষিণ ভাগৰ এলেকা চীনৰ অন্তৰ্নিহিত অংগ। অৰ্থাৎ এই এলেকাটো পূৰ্বৰে পৰা চীনৰ আছিল। ইফালে, ভাৰতে চীনৰ দ্বাৰা অৰুণাচলপ্ৰদেশৰ এই স্থানসমূহৰ নাম সলনি কৰা বিষয়টো খাৰিজ কৰে। কেন্দ্ৰীয় চৰকাৰে জোৰ দি কয় যে অৰুণাচল প্ৰদেশ ভাৰতৰ অভিন্ন অংগ আছিল আৰু থাকিব।\nবিদেশ মন্ত্ৰণালয়ৰ প্ৰবক্তা অৰিন্দম বাগচীয়ে কয়- ‘আমি এই সন্দৰ্ভত এক প্ৰতিবেদন পাইছো। এয়া প্রথম বাৰলৈ হোৱা ঘটনা নহয়। পূৰ্বেও চীনে অৰুণাচলপ্ৰদেশৰ বিভিন্ন স্থানৰ নাম সলনি কৰাৰ চেষ্টা কৰিছিল। ২০১৭চনৰ এপ্ৰিলত চীনে এনেদৰেই ভাৰতৰ অৰুণাচলপ্ৰদেশৰ একাংশ স্থানৰ নাম সলনি কৰিবলৈ চেষ্টা চলাইছিল। অৰুণাচল প্ৰদেশ চিৰদিনৰ বাবে ভাৰতৰ অভিন্ন অংগ।\nউল্লেখনীয় যে, ২০২০চনৰ জুন মাহত লাডাখৰ গালৱানত চীনা বাহিনীয়ে ভাৰতীয় সেনা বাহিনীৰ ২০ জন সৈনিকক হত্যা কৰি বিশ্বাসঘাতকতা কৰিছিল। আৰু এতিয়া লাডাখলৈ এনে ৰ’ব’ট মোতায়েন কৰিছে যিবোৰ সঁচাকৈ চিন্তাৰ কাৰণ। যিহেতু ভাৰতৰ সৈতে এনেধৰণৰ বিশ্বাসঘাতকতা কৰিয়েই থৈছে, গতিকে চীনৰ ওপৰত কোনো পধ্যেই বিশ্বাস কৰিব নোৱাৰি। গতিকে যিকোনো পৰিস্থিতিৰ বাবে ভাৰতীয় সেনা বাহিনীও সাজু হৈ থকাতো প্ৰয়োজন। কিয়নো সীমান্তত আগন্তুক সময়ত সম্ভৱত দেখা দিব বিপদ। যিহেতু চীনে মোতায়েন কৰিছে ৰ’ব’ট।


সূৰ্যমিত্ৰ কৌশল বিকাশ কাৰ্যসূচী | অসম শক্তি উন্নয়ন এজেঞ্চী | অসম চৰকাৰ, ভাৰত\nসূৰ্যমিত্ৰ কৌশল বিকাশ কাৰ্যসূচী\nৰাষ্ট্ৰীয় সৌৰ শক্তি প্ৰতিষ্ঠান, নব আৰু পুনঃনবীকৰণ শক্তি মন্ত্ৰালয়ৰ এটা স্বায়ত্বশাসিত শীৰ্ষ ৰাষ্ট্ৰীয় আৰ এণ্ড ডি প্ৰতিষ্ঠান, সৌৰ শক্তিৰ ক্ষেত্ৰখনত। এন.আই.এচ.ই.য়ে সৌৰমিত্ৰ কৌশল বিকাশ কাৰ্যসূচী, ৰাজ্যিক নডেল সংস্থাৰ সহযোগত ভাৰতৰ বিভিন্ন ঠাইত অনুষ্ঠিত কৰে। এই কাৰ্যসূচীৰ লক্ষ্য হল যুৱকসকলৰ দক্ষতা বিকাশ কৰা, যাতে বৰ্দ্ধিত সৌৰ শক্তি প্ৰকল্পৰ ইনষ্টলেচন, পৰিচালনা আৰু ৰক্ষণাবেক্ষণৰ ক্ষেত্ৰত থকা নিযুক্তিৰ সুযোগ, ভাৰত আৰু বিদেশত তেওঁলোকে লব পাৰে। সৌৰশক্তিৰ ক্ষেত্ৰখনত নতুন উদ্যোগী সৃষ্টিৰ উদ্দেশ্যেৰে তেনে ধৰণৰ প্ৰাৰ্থী প্ৰস্তুত কৰিব পৰাকৈও সৌৰ মিত্ৰ আঁচনিখন ডিজাইন কৰা হৈছে।\nভাৰত চৰকাৰৰ নব আৰু পুনঃনবীকৰণ শক্তি মন্ত্ৰালয়ে সৌৰ মিত্ৰ কৌশল বিকাশ কাৰ্যসূচীটো প্ৰযোজিত কৰিছে।\nসময়সীমা আৰু আসন\nতলত উল্লেখ কৰা অৰ্হতাসম্পন্ন প্ৰাৰ্থী যোগ্য বিবেচিত হব-\n১. প্ৰয়োজনীয় অৰ্হতা – প্ৰাৰ্থী দশম শ্ৰেণী উত্তীৰ্ণ আৰু ইলেকট্ৰিছিয়ান বা বিদ্যুত্ মিস্ত্ৰী/বৈদ্যুতিক কাৰিকৰ/ফিটাৰ/ধাতুৰ পাতত আই.টি.আই উত্তীৰ্ণ আৰু ১৮ বছৰ বয়সৰ কম হব নালাগিব।\n২. বাঞ্চনীয় অৰ্হতা – বৈদ্যুতিক, কাৰিকৰী/যান্ত্ৰিক আৰু বৈদ্যুতিক বিভাগত ডিপ্লোমা থকা প্ৰাৰ্থীক অগ্ৰাধিকাৰ দিয়া হয়। ইলেকট্ৰিছিয়ান বা বিদ্যুত্ মিস্ত্ৰীৰ মানপত্ৰ থকা আৰু অভিজ্ঞতাসম্পন্ন প্ৰাৰ্থীকো অগ্ৰাধিকাৰ দিয়া হব। অভিযান্ত্ৰিক স্নাতক আৰু আন উচ্চ অৰ্হতাসম্পন্ন ব্যক্তি, আবেদনৰ বাবে যোগ্য নহয়।\n৩. প্ৰশিক্ষাৰ্থী নিৰ্বাচনৰ সময়ত, গাঁৱৰ পটভূমিৰ পৰা অহা, নিবনুৱা যুৱক, মহিলা, এছ.চি./এছ.টি. প্ৰাৰ্থীক বিশেষ প্ৰাধান্য দিয়া হয়।\n৪. উচ্চ অৰ্হতাসম্পন্ন যেনে- যিকোনো বিভাগত স্নাতক বা তাতোকৈ উচ্চ অৰ্হতাসম্পন্ন ব্যক্তি কঠোৰভাৱে অযোগ্য।\nসময়সীমা আৰু আসন-\nআৱাসিক কৌশল বিকাশ কাৰ্যসূচীৰ সময়সূচী ৬০০ ঘণ্টা (প্ৰায় ৯০ দিন)। এই আৱাসিক কাৰ্যসূচী মাচুলবিহীন আৰু খোৱা আৰু থকাও বিনামূলীয়া। ভাৰত চৰকাৰৰ নতুন আৰু পুনঃনবীকৰণ শক্তি মন্ত্ৰালয়ে, সৌৰমিত্ৰ কৌশল বিকাশ অনুষ্ঠানটো প্ৰযোজনা কৰে।\nআসন- প্ৰতিটো দলৰ প্ৰশিক্ষণ কাৰ্যসূচীৰ বাবে ৩০খনকৈ আসন বৰ্তমান আছে। পাঠ্যক্ৰমৰ শেষত ভালদৰে মূল্যায়নৰ পিছত প্ৰত্যেককে মানপত্ৰ প্ৰদান কৰে।


كلنا للوطن للعلى للعلم (আৰৱী ভাষা)\n"Nous sommes tous pour le pays, la sublimation et le drapeau!" (ফৰাচী ভাষা)\n"আমি আমাৰ দেশৰ বাবে, জাকত-জিলিকা আৰু পতাকা (We are all for the Country, the Sublime and the Flag!)"\nকুল্লুনা লিল' ৱাটান লিল উলা লিল আলম\n(আৰু বৃহত্তম নগৰ) বেইৰুত\n33°54′N 35°32′E / 33.9; 35.533\n- ৰাষ্ট্ৰপতি মাইকেল চুলেইমান\n- প্ৰধানমন্ত্ৰী চাদ হাৰীৰি\nফ্ৰান্সৰ পৰা স্বাধীনতা\n- ঘোষণা ২৬ নৱেম্বৰ ১৯৪১\n- স্বীকীৰ্তি ২২ নৱেম্বৰ ১৯৪৩\n- মুঠ ১০,৪৫২ বৰ্গ কিমি (১৬৬ তম)\n৪,০৩৫ বৰ্গ মাইল\n- জলভাগ (%) ১.৬ (১৬৭ বৰ্গ কিমি)\n- জুলাই ২০০৭ আনুমানিক ৪০,৯৯,০০০ (১২৮)\n- মুঠ $২১.৪৫ বিলিয়ন (১০৩তম)\n- জনমুৰি $৬,১০০ (৯০তম)\nমানৱ উন্নয়ন সূচক (২০০৬) ০.৭৭৪ (মধ্যম) (৭৮তম)\nলেবানিছ লিৰা (LL) (LBP)\nপূব ইউৰোপীয়ান সময় (EET) (ইউটিচি+২)\n- গ্ৰীষ্মকালীন (ডিএছটি) পূব ইউৰোপীয়ান গ্ৰীষ্মকালীন সময় (EEST) (ইউটিচি+৩)\nলেবানন, চৰকাৰী ভাবে লেবানন গণৰাজ্য, পশ্চিম এছিয়াৰ ভূমধ্যসাগৰৰ পূব পাৰত অৱস্থিত এখন ৰাষ্ট্ৰ। ইয়াৰ উত্তৰ আৰু পূবত ছিৰিয়া আৰু দক্ষিণত ইজৰাইল দেশ অৱস্থিত। ভূমধ্যসাগৰৰ আৰু আৰৱৰ ভিতৰৰ ভাগৰ এই দেশখনৰ ইতিহাস সমৃদ্ধ আৰু মিশ্ৰিত। এই অঞ্চল পেলেষ্টাইনৰ অতি প্ৰাচীন প্ৰায় ২৫০০ খ্ৰীষ্টপূৰ্বৰ পৰা ৫৩৯ খ্ৰীষ্টপূৰ্বৰ সংস্কৃতিৰ স্থল। কোনো কোনো পণ্ডিতৰ মতে ইয়াতেই লিপিৰ আৱিষ্কাৰ হৈছিল। তাৰপিছত ফাৰ্চী, ইউৰোপীয়, ৰোমান, আৰৱী, আৰু উছমানি তুৰ্কী সকলৰ দ্বাৰা শাসিত হোৱাৰ পিছত অৱশেষত লেবানন ফ্ৰান্সৰ অধীনত যায়। এই ঐতিহাসিক পৰিঘটনা সমূহৰ বাবেই দেশ খনৰ ধাৰ্মিক আৰু জাতীয় বৈচিত্ৰতাত চহকী।\nলেবাননৰ প্ৰায় ৬০% লোক মুছলমান। তাৰে ভিতৰত চিয়া আৰু চুন্নী সম্প্ৰদায়ৰ অনুপাত সমান। বাকী ৩৮% খ্ৰীষ্টিয়ান ধৰ্মৰ। ১৯৪৩ চনত ফ্ৰান্সৰ পৰা স্বাধীনতা পোৱাৰ পিছত ইয়াত একপ্ৰকাৰৰ গৃহযুদ্ধ চলিছিল আৰু ২০০৬ চনত ইজৰাইলৰ লগত এক যুদ্ধ হয়।\nইয়াত এক বিশেষ প্ৰকাৰৰ গণতান্ত্ৰীক চৰকাৰে শাসন কৰে। ইয়াৰ ৰাষ্ট্ৰপতি এজন খ্ৰীষ্টিয়ান, প্ৰধানমন্ত্ৰী এজন চুন্নী মুছলমান, নিৰ্বাচিত প্ৰতিনিধিৰ সভাৰ অধ্যক্ষ এজন চিয়া মুছলিম আৰু উপ-প্ৰধানমন্ত্ৰী এজন পৰম্পৰাগত গ্ৰীক ধৰ্মৰ। আৰৱী আৰু ফৰাচী ইয়াৰ চৰকাৰী ভাষা।\nলেবাননত দুটা পৰ্বত শ্ৰেণী আছে। ইয়াৰ উপকূলীয় সীমাৰেখাও যথেষ্ট বেছি। লেবাননক প্ৰায়ে "মধ্যপ্ৰাচ্যৰ পদ্মৰাগ মণি" বুলি কোৱা হয়।\nইয়াত প্ৰায় ৪ মিলিয়ন লোকে বসবাস কৰে। আনহাতে প্ৰায় ১৬ মিলিয়ন লেবানিছ মানুহ বিশ্বৰ আন আন প্ৰান্তত বাস কৰে। লেবাননৰ সংস্কৃতি ঘাইকৈ পাশ্চাত্য সভ্যতাৰ লগত মিল আছে। সেয়ে ইয়াক প্ৰাচ্য আৰু পাশ্চাত্যৰ মিলনভূমি বুলিও কোৱা হয়।\nচিদাৰ গছ লেবাননৰ ৰাষ্ট্ৰীয় প্ৰতীক। ইয়াৰ পৰ্বত-পাহাৰত যথেষ্ট পৰিমাণে এই গছ পোৱা যায়।লেবাননৰ মুঠ মাটিকালি ১০,৪৫২ বৰ্গ কিমি (৪,০৩৫ বৰ্গ মাইল), ইয়াৰে ১.৬% বা ১৬৭ বৰ্গ কিমি হৈছে জলভাগ।২০০৭ চনৰ জুলাই মাহ অনুসৰি লেবাননৰ আনুমানিক জনসংখ্যা হৈছে মুঠ ৪,০৯৯,০০০।\nলেবানন ছয়খন প্ৰশাসনিক অঞ্চলত বিভক্ত। এই ছয়খন প্ৰশাসনিক অঞ্চল আকৌ ২৫ খন জিলাত ভাগ কৰা হৈছে।  জিলা সমূহ আকৌ কেইবাখনো পৌৰসভাত বিভক্ত কৰা হৈছে।\nবেইৰুত প্ৰশাসনিক অঞ্চল\nবেইৰুত প্ৰশাসনিক অঞ্চল কোনো আন জিলাত ভাগ কৰা হোৱা নাই। ই কেৱল ৰাজধানী বেইৰুত চহৰেৰে গঠিত ।\nনাবাটিয়েহ প্ৰশাসনিক অঞ্চল (জাবল আমেল)\nবিণ্ট জীবেল জিলা\nবেক্কা প্ৰশাসনিক অঞ্চল\nপশ্চিম বেক্কা জিলা (আল বেক্কা লাল ঘৰবি)\nউত্তৰ প্ৰশাসনিক অঞ্চল (আল শামাল)\nমিনিয়েহ দাননীয়েহ জিলা\nমাউণ্ট লেবানন প্ৰশাসনিক অঞ্চল (জাবল লুবনান)\nদক্ষিণ প্ৰশাসনিক অঞ্চল (আল জানোব )\nচিদন জিলা (চাইদা )\nটায়াৰ জিলা (চুৰ)\nবালবেকৰ ঐতিহাসিক অঞ্চল


Wingora in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Wingora ar byavahar, ppali, parshwakriya, upkaar, kriya-pratikriya aaru satarkatabani\nmember can buy this for ₹148.11\nWingora ৰ লাভ আৰু ব্যৱহাৰসমূহ- Wingora Benefits & Uses in Assamese- Wingora ar laabh aaru byavaharsamuh\nWingora ৰ পালি আৰু সেয়া কেনেদৰে ল'ব- Wingora Dosage & How to Take in Assamese - Wingora ar paali aaru xeya kenedore lobo\nWingora ৰ পাৰ্শ্চক্ৰিয়াসমূহ- Wingora Side Effects in Assamese- Wingora ar parshwakriyasamuh\nWingora সংক্ৰান্ত সতৰ্কতাবাণীসমূহ- Wingora Related Warnings in Assamese- Wingora xonkranta xatarkatabanisamuh\nঅইন দৰৱৰ সৈতে Wingoraৰ গুৰুতৰ ক্ৰিয়া-প্ৰতিক্ৰিয়া- Severe Interaction of Wingora with Other Drugs in Assamese- Oinor xoite Wingora ar gurutor kriya-pratikriya\nWingora মতভেদসমূহ- Wingora Contraindications in Assamese- Wingora nishedhsamuh\nWingora ৰ বিষয়ে সততে সোধা প্ৰশ্নসমূহ- Frequently asked Questions about Wingora in Assamese- Wingora ar bikhoye satate xodha prashnasamuh\nখাদ্য আৰু মদৰ সৈতে Wingora ক্ৰিয়া-প্ৰতিক্ৰিয়া- Wingora Interactions with Food and Alcohol in Assamese- khadya aaru modor xoite Wingora kriya-pratikriya\nWingora ৰ লাভ আৰু ব্যৱহাৰসমূহ - Wingora Benefits & Uses in Assamese - Wingora ar laabh aaru byavaharsamuh\nWingora তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nWingora ৰ পালি আৰু সেয়া কেনেদৰে ল'ব - Wingora Dosage & How to Take in Assamese - Wingora ar paali aaru xeya kenedore lobo\nWingora-ৰ উপাদানসমূহ - Wingora Active Ingredients in Assamese - Wingora-ar upadaansamuh\nWingora ৰ পাৰ্শ্চক্ৰিয়াসমূহ - Wingora Side Effects in Assamese - Wingora ar parshwakriyasamuh\nগৱেষণাৰ ভিত্তিত, Wingora ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nWingora সংক্ৰান্ত সতৰ্কতাবাণীসমূহ - Wingora Related Warnings in Assamese - Wingora xonkranta xatarkatabanisamuh\nWingora-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nWingora-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nবৃক্কত Wingora কি প্ৰভাৱ দেখা গৈছে?\nWingoraএ বৃক্কত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nযকৃতত Wingora কি প্ৰভাৱ দেখা গৈছে?\nWingoraৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Wingora ৰ কি প্ৰভাৱ দেখা গৈছে?\nহৃদয় ৰ বাবে Wingora কেতিয়াবাহে ক্ষতিকাৰক।\nঅইন দৰৱৰ সৈতে Wingoraৰ গুৰুতৰ ক্ৰিয়া-প্ৰতিক্ৰিয়া - Severe Interaction of Wingora with Other Drugs in Assamese - Oinor xoite Wingora ar gurutor kriya-pratikriya\nWingora তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nWingora মতভেদসমূহ - Wingora Contraindications in Assamese - Wingora nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Wingora লোৱা অনুচিত যাতে -\nWingora ৰ বিষয়ে সততে সোধা প্ৰশ্নসমূহ - Frequently asked Questions about Wingora in Assamese - Wingora ar bikhoye satate xodha prashnasamuh\nএই Wingora-এ অভ্য়াস বা নিচাৰ সৃষ্টি কৰে নেকি?\nনহয়, Wingora আসক্তি সৃষ্টি কাৰক বুলি কোনো সাক্ষ্য নাই।\nWingora লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Wingoraয়ে আপোনাক তন্দ্ৰাচ্চন্ন কৰিব পাৰে।\nহয়, চিকিত্সা পৰামৰ্শ অনুসাৰেহে Wingora লওক।\nনহয়, মানসিক ৰোগৰ চিকিত্সাৰ ক্ষেত্ৰত Wingora ব্যৱহৃত নহয়।\nখাদ্য আৰু মদৰ সৈতে Wingora ক্ৰিয়া-প্ৰতিক্ৰিয়া - Wingora Interactions with Food and Alcohol in Assamese - khadya aaru modor xoite Wingora kriya-pratikriya\nখাদ্য আৰু Wingoraৰ ক্ৰিয়া-প্ৰতিক্ৰিয়া\nWingora আৰু খাদ্যৰ প্ৰভাৱৰ ওপৰত কোনো তথ্য নাই কিয়নো এয়া এতিয়ালৈ বৈজ্ঞানিক ভাৱে গৱেষণা কৰা হোৱা নাই।\nমদ আৰু Wingoraৰ মাজৰ প্ৰতিক্ৰিয়া\nমদৰ সৈতে Wingora সেৱন কৰাটো বিপজ্জনক হ'ব পাৰে।\nWingora ৰ অনুকল্প - Substitutes for Wingora in Assamese\nWingora ৰ মূল্য আৰু পেকৰ চাইজ - Wingora Price and Pack Size in Assamese - Wingora ar mulya aaru pakor size


জ্বলিছে ছিপাঝাৰৰ গৰুখুটি! পৰিস্থিতি নিয়ন্ত্ৰণৰ বাবে আৰক্ষীৰ গুলীচালনা, এজন প্ৰতিবাদকাৰীৰ মৃত্যু– News18 Assam\nজ্বলিছে ছিপাঝাৰৰ গৰুখুটি! পৰিস্থিতি নিয়ন্ত্ৰণৰ বাবে আৰক্ষীৰ গুলীচালনা, এজন প্ৰতিবাদকাৰীৰ মৃত্যু\n»জ্বলিছে ছিপাঝাৰৰ গৰুখুটি! পৰিস্থিতি নিয়ন্ত্ৰণৰ বাবে আৰক্ষীৰ গুলীচালনা, এজন প্ৰতিবাদকাৰীৰ মৃত্যু\nUpdated:September 23, 2021, 4:09 PM IST\nবৃহস্পতিবাৰে ছিপাঝাৰ ৰাজহ চক্ৰৰ অন্তৰ্গত ধলপুৰ বজাৰ এৰিয়া, পশ্চিম চুবা, ১ নং ধলপুৰ আৰু ৩ নং ধলপুৰত পৃথকে পৃথকে চলাইছে উচ্ছেদ অভিযান।\nLast Updated: September 23, 2021, 4:09 PM IST\nছিপাঝাৰৰ গৰুখুটিত উত্তপ্ত পৰিস্থিতি। পৰিস্থিতি নিয়ন্ত্ৰণৰ বাবে আৰক্ষীৰ গুলীচালনা। ঘটনাত এজন প্ৰতিবাদকাৰীৰ নিহত হোৱাৰ লগতে ১১ জন আৰক্ষীৰ লোক গুৰুতৰ ভাবে আহত হৈছে। ইয়াৰে এজন আৰক্ষী লোকৰ অৱস্থা সংকটজনক। প্ৰতিবাদকৰীয়ে আৰক্ষীলৈ লক্ষ্য কৰি শিল, ইটা আদি নিক্ষেপ কৰিছে।\nবৃহস্পতিবাৰে ছিপাঝাৰ ৰাজহ চক্ৰৰ অন্তৰ্গত ধলপুৰ বজাৰ এৰিয়া, পশ্চিম চুবা, ১ নং ধলপুৰ আৰু ৩ নং ধলপুৰত পৃথকে পৃথকে চলাইছে উচ্ছেদ অভিযান। কিন্তু ১ নং ধলপুৰ আৰু ৩ নং ধলপুৰত পুৱাৰে পৰা উচ্ছেদৰ বিৰুদ্ধে তীব্ৰ প্ৰতিবাদ চলি আছে।\nFirst published: September 23, 2021, 4:09 PM IST\neviction illegal home


ৱেবছাইট - অসমীয়া ৱিকিপিডিয়া\nউত্তৰ-পূৰ্বাঞ্চলৰ ছাত্ৰ-ছাত্ৰীয়ে চাকৰিৰ বিজ্ঞাপনৰ সন্ধান কৰিবলৈ sakori.org নামৰ এটা ৱেবছাইট\nৱেবছাইট (ইংৰাজী: website) যিকোনো ৱেব চাৰ্ভাৰত ৰখা ৱেব পেজ, ছবি, সংগীত, চলচ্চিত্ৰ আৰু অনান্য ডিজিটেল তথ্যৰ সমষ্টিকেই বুজাই, যি ইণ্টাৰনেটৰ মাধ্যমৰ যোগেদি আহৰণ কৰা হয়। ৱেবছাইট এটা ইউনিফৰ্ম ৰিচ'ৰ্চ লোকেটৰ (URL) নামৰ ঠিকনা (Web Address) এটাৰ সহায়ত যিকোনো কম্পিউটাৰ নেটৱৰ্ক যেনে ইণ্টাৰনেট নাইবা ব্যক্তিগত লোকেল এৰিয়া নেটৱ'ৰ্ক (LAN)-অত উপলব্ধ। ইয়াক কোনো ৱেব চাৰ্ভাৰৰ পৰা হ'ষ্ট কৰা হয়। সাৰ্বজনিন ভাৱে উপলব্ধ সমগ্ৰ ৱেবছাইটবোৰক সমষ্টিগতভাৱে "ৱৰ্ল্ড ৱাইড ৱেব" বা "বিশ্বব্যাপি জাল" নাম দিয়া হৈছে।\nৱেবপেজ মূলত এক HTML Document যি HTTP Protocol ৰ মাধ্যমেৰে ৱেব চাৰ্ভাৰৰ পৰা ইণ্টাৰনেট ব্যৱহাৰকাৰীৰ ৱেব ব্ৰাউজাৰলৈ স্থানান্তৰিত হয়। এখন ৱেবপেজত আন আন ৱেবছাইটৰ বিভিন্ন তথ্য মাৰ্কাপ এংকৰৰ (markup anchors) সহায়ত সন্নিৱিস্ত কৰা হয়।\nৱেবছাইট এটাৰ পৃষ্ঠা এটা সাধাৰণতে ইউনিফৰ্ম ৰিচ'ৰ্চ লোকেটৰ (URL) নামৰ ঠিকনা (Web Address) এটাৰ পৰা খোলা হয় যাক হোম পেজ (homepage) বুলি কোৱা হয়। URL সমূহে ৱেবপেজ বিলাকক এক সজ্জা প্ৰদান কৰে আৰু হাইপৰলিংকৰ সহায়ত পঢ়ুৱৈ এজনে ৱেবছাইটটোৰ গঠন অনুসাৰে ৱেবপেজ বিলাক পঢ়িব পাৰে। কিছুমান ৱেবছাইট খুলিবলৈ আৰু তাৰ ভিতৰৰ বস্তু বিলাক চাবলৈ গ্ৰাহকভুক্তিৰ বাবে আবেদন কৰিবলগীয়া হয়। তাৰ ভিতৰত যেনে কিছুমান ব্যৱসায়িক ৱেবছাইট, খবৰ বাতৰিৰ ৱেবছাইট, শিক্ষামূলক ৱেবছাইট, ভিডিঅ’ গেমৰ ৱেবছাইট, ফাইল ছেয়াৰ কৰিব পৰা ৱেবছাইট, বাৰ্তাবাহক ৱেবছাইট, ই-মেইল যুক্ত ৱেবছাইট, চ’চিয়েল নেটৱ’ৰ্কিং ৱেবছাইট, ষ্ট’ক মাৰ্কেটৰ খবৰ জনোৱা ৱেবছাইট, আৰু বিভীন্ন সেৱা আগবঢ়োৱা ৱেবছাইট সমূহ পোৱা যায়।\nচাৰ্ন (CERN) অৰ পদাৰ্থ বিজ্ঞানি টিম বাৰ্নাৰ্ছ লীয়ে ১৯৯০ চনত ৱৰ্ল্ড ৱাইড ৱেব গঠন কৰিছিল। ১৯৯৩ চনৰ ৩০ এপ্ৰিলত চাৰ্নে ৱৰ্ল্ড ৱাইড ৱেব বিনামূল্য বুলি ঘোষণা কৰিছিল।\nসামগ্ৰিক নিৰীক্ষণ[সম্পাদনা কৰক]\nপ্ৰকাৰ অনুসৰি ৱেবছাইটসমূহক এনেদৰে ভাগ কৰিব পাৰি\nঅনালাভকাৰী সংস্থাসমূহৰ ৱেবছাইট (nonprofit organization)\nই কোনোবাৰ ব্যক্তিগত বা ব্যবসায়িক বা কোনো সংস্থাৰ বাবে হ’ব পাৰে আৰু বিশিষ্টভাৱে কোনো উদ্দেশ্যত নাইবা কোনো বিষয়ত সমৰ্পিত হয়। যিকোনো ৱেবছাইট এটা আন এটা ৱেবছাইটৰ লগত হাইপৰলিংকেৰে জড়িত হৈ থাকিব পাৰে।\n↑ "website - definition of website by the Free Online Dictionary, Thesaurus and Encyclopedia". Thefreedictionary.com. http://www.thefreedictionary.com/Website। আহৰণ কৰা হৈছে: 2011-07-02.\n↑ "The website of the world's first-ever web server". http://info.cern.ch/। আহৰণ কৰা হৈছে: 2008-08-30.\n↑ Cailliau, Robert. "A Little History of the World Wide Web". http://www.w3.org/History.html। আহৰণ কৰা হৈছে: 2007-02-16.\n"https://as.wikipedia.org/w/index.php?title=ৱেবছাইট&oldid=237363"ৰ পৰা অনা হৈছে\nএই পৃষ্ঠাখন ১১ জুন, ২০২০ তাৰিখে ০৯:৩৮ বজাত অন্তিম সংশোধন কৰা হৈছিল।


এমুঠি ভালপোৱাৰ সন্ধানত (অনামিকা বৰুৱা) - সাহিত্য ডট অৰ্গ\nএমুঠি ভালপোৱাৰ সন্ধানত\nশেষ উকিটো মাৰি ট্ৰেইনখন চলিবলৈ আৰম্ভ কৰিলে। হাতখন জোকাৰি বিদায় দিলোঁ নীৰা বাইদেউক। চাওঁতে চাওঁতে নেদেখা হৈ গ’ল ট্ৰেইনখন। লাহে লাহে মই ওলাই আহিলোঁ ষ্টেচনৰ পৰা। চাবিপাত লৈ গাড়ীৰ ওচৰ পালোঁগৈ। কিবা খালি খালি যেন মনটো। এনে লাগিল যেন বাইদেউৰ মোক কিবা ক’বলৈ থাকি গ’ল। সকলোৰে অলক্ষিতে তেওঁ যেন কঢ়িয়াই লৈ ফুৰিছে অলপ বিষাদ অলপ ৰিক্ততা! অথচ কিমান ৰাংঢালী মানুহগৰাকী! সেই অলপ সময়তে ঘৰৰ আটাইকেইটা প্ৰাণীকেই বাইদেৱে এনেকৈ মুহি পেলালে যে মোৰ ক’বলগীয়া কৰিবলগীয়া একোৱেই নাথাকিল। এওঁৰ উৎ‌সাহ দেখি অবাকেই হৈছিলোঁ মই। মাছ-মাংস-দৈ-মিঠাইৰে আনি এঘণ্টাৰ বাবে অহা মানুহগৰাকীক জোৰ্‌কৰি ৰাতিৰ ভাতসাঁজ খুৱাই পঠিয়াইছিল মই একো ক’বলৈ নাপাওঁতেই। বাইদেউৰ বাবেই এওঁ নিজেই অত্যুত্‌সাহী হৈ ভিনিদেউকো লৈ আহিছিলগৈ ভাত খাবলৈ। পাছদিনা বাইদেৱেও অলপ আচৰিত হোৱাৰ দৰে কৈছিল আমাৰ কথা। ভিনিদেৱে হেনো খুব শলাগীলে আমাৰ কথা কৈ। বিশেষকৈ এওঁৰ কথা কৈ। কথা পাতি পাতি হাঁহিছিলো আমি দুয়োজনীয়ে। মতা-মানুহ যে! ভাললগাবোৰ সেয়ে মিলে চাগে! আচলতে বাইদেউহঁত আহিছিল কোনোবা আত্মীয়ৰ বিয়া এখন খাবলৈ। তাকে মই গম পায় একপ্ৰকাৰ কথাত বান্ধি বাইদেউক লৈ আহিছিলোঁ আমাৰ ঘৰলৈ। বাইদেউক পায় বহুত দিনৰ মূৰত প্ৰাণখুলি হাঁহিছিলোঁ মই। নহ’লেতো দৈনন্দিৰ জীৱনৰ যিখন ৰুটিন তাত উশাহ ল’বলৈকো আহৰি নাথাকে!!\n: জুমন আৰু মিতু, তোমালোক দুটাক কথা এটা কওঁ?\n: কোৱা মা|\n: তোমালোকে মোক ভালপোৱা?\n: পাওঁ মা। কিয় নাপাম বাৰু! কিযে সোধা নহয়!\n: নহয়, মই এনেই সোধা নাই। যদি সঁচাই মোক ভালপোৱা, মোৰ প্ৰতি যদি তোমালোকৰ সঁচাই অলপমানো শ্ৰদ্ধাবোধ আছে তেনে তোমালোকে আন যিয়েই নকৰা তোমালোকৰ পঢ়াৰ প্ৰতি অলপ চকু দিয়া। কাৰণ তোমালোকে যদি ভৱিষ্যতে একোটা ভাল জীৱন আহৰণ কৰিব খোজা তাৰবাবে এতিয়াই ভালকৈ পঢ়াতো জৰুৰী। আৰু তোমালোকে যদি জীৱন গঢ়িব নোৱাৰা তেনে মানুহে মোকেই হাঁহিব। হাঁহক বাৰু কোনো কথা নাই, কিন্তু তোমালোকক মানুহ কৰি তুলিব নোৱাৰিলে মোৰ নিজকেই হাৰি যোৱা যেন লাগিব। তোমালোকে জানাই মানুহে এনেও মোক বেয়া বুলি কয়!\n: তোমাক বেয়া বুলি কোৱাৰ সুবিধা মানুহক আমি কেতিয়াও নিদিওঁ মা|–জুমনে ক’লে|\n: মইতো ভালকৈ পঢোঁৱেই মা—মিতুৱে ক’লে|\n: তোমালোকৰ হাততেই আছে মোৰ জীৱনৰ শেষ আস্থা—দুয়োটাকে টানি বুকুত সুমুৱাই ল’লোঁ। কিনো বুজি পায় ইহঁত দুটাই! তথাপি আজিকালি জুমনে বহুত কথাই বুজিব পৰা হৈছে। দিনে দিনে ওখ-ডাঙৰ হৈ আহিছে ল’ৰাটো। বয়ঃসন্ধিৰ কাল এইছোৱা তাৰ বাবে। এই সময়ত যদি তাক পৃথিৱীখনৰ বিষয়ে সঠিক আৰু সম্যক ধাৰণা এটা দিব নোৱাৰোঁ, অথবা সি শুদ্ধ পথ এৰি বিপথে পৰিচালিত হয় তেনে পাছলৈ মোৰ কৰিব পৰাৰ ভিতৰত আৰু একোৱে নাথাকিব। চিন্তা হয় তাক লৈ মোৰ। দেউতাকৰ এইবোৰক লৈ চিন্তা-ভাৱনা নাই যেনেই লাগে। ঘৰখন বুলিবলৈ লাগতিয়াল বজাৰখিনি কৰি দিয়েই তেওঁ তেওঁৰ দায়িত্ব সামৰে। বাকী য’ত যি লাগে সেইবোৰ কৰিবলৈ মইতো আছোৱেই! বিৰক্তি লাগে কেতিয়াবা|\nমোবাইলটো বাজি উঠিল। নীৰা বাইদেউৰ ফোন। এই অসময়ত। নিশা প্ৰায় ন বাজেই দেখোন! ঘৰত অকলেই আছিলোঁ দেখি লগে লগে উঠালোঁ ফোনটো-\n: বাইদেউ, সিদিনা ভালে ভালে পালেগৈনে? ভাগৰ পলাল জানো?\n: উম্ ভালে ভালে পালোহি নী। ভাগৰনো কি। ঠিকে আছো দিয়া। ইহঁতবোৰ নাই নেকি? ঘৰখন ঠাণ্ডা হৈ থকা যেন লাগিছে?\n: নাই বাইদেউ, জুমনৰ লগৰ ল’ৰাৰ জন্মদিন খাবলৈ গৈছে দুয়োটাই। আহিবৰ হৈছে আৰু। আপুনি অসময়ত ফোন কৰিলে যে! অলপ চিন্তাই হৈছিল মোৰ!\n: এনেই আমাৰ ঘৰতো কোনো নাই দেখি তোমাৰ লগত কথা পাতিবলৈ মন গ’ল সেয়ে ফোন লগালোঁ। তুমিও অকলে আছা ভালেই হ’ল। কথাকে পাতো অলপ। সেইদিনা ভালকৈ একো পতাই নহ’ল|\n: তাকে, ইমান খৰ‌ধৰ হ’ল! মোৰো অলপ বেয়া লাগিছিল। কওকচোন…\n: কিনো কম নী! জানাই দেখোন মাইকী মানুহৰ জীৱন-বুৰঞ্জী। সেই একেইবোৰ কথাই। য’তে যি নকৰা লাগে মুক্ত হ’ব নোৱাৰা কেতিয়াও। ভৰিত এডাল অদৃশ্য শিকলি বান্ধ খাই থাকে অহ‌ৰহ্। তুমিতো মোতকৈ আৰু গভীৰভাৱে অনুভৱ কৰা কথাবোৰ। ব্যক্ত কৰিবও জানা! তুমি বাৰু কেনেকৈ ধৰিব পাৰা নী মানুহৰ মনৰ গতি? কেনেকৈ বজায় ৰাখিব মনৰ সন্তুলন ইমান সাৱলীলভাৱে? তোমাক কেতিয়াও অতৃপ্তি-অশান্তিয়ে নদহেনে?\n: দহে বাইদেউ কিয় নদহিব! ময়ো জানো মানুহ নহয়?\n: তথাপি তুমি কেনেকৈ নিজক সুদৃঢ় কৰি ৰাখা? যেতিয়াৰ পৰা তোমাক পাইছোঁ তোমাৰ দৃঢ়তা আৰু সততাই মুগ্ধ কৰি আহিছে মোক!\n: কিজানি মোৰ সততাই মোক দৃঢ় কৰি ৰখাত সহায় কৰে বাইদেউ। কিন্তু কেৱল সেইয়াই সঁচা নহয়। তাৰ বাহিৰেও জীৱন বাটত অকপটে পোৱা কিঞ্চিত ভালপোৱা কিঞ্চিত সাহস আৰু মাজে-সময়ে পোৱা কাৰো কাৰোবাৰ আস্থাই মোক মই কৰি ৰাখিছে। এইবোৰেই মোৰ সম্পদ। মোৰ জীৱনৰ পাথেয়। আৰু ইহঁত দুটাক মানুহ কৰাৰ কৰ্তব্য নাই জানো?\n: এৰা, মাক হৈ সন্তানক মানুহ কৰাটোৱেই মূল কথা। মোৰতো দুয়োটাই নিজে খুটি খাব পৰা হ’ল। নিজাকৈ সংসাৰো কৰিলে। তথাপি কিয় জানো ভাৱ হয় মোৰ জীৱনটো যেন অসম্পূৰ্ণ হৈ ৰ’ল! আৰু কিবা কৰিবলৈ থাকি গ’ল! কিবা পাবলৈ থাকি গ’ল! জীৱনটো যেন অথলে গ’ল! অথচ জীৱনৰ শেষ পৰ্য্যায়ত আহি উপনীত হৈছোঁ!\n: এনেকৈ নক’ব বাইদেউ। আপুনি আপোনাৰ কৰ্তব্য ঠিকমতেই পালন কৰিছে। কৰবী আৰু নীলোত্‌পল আজি নিজৰ ভৰিত নিজে থিয় দিছে একমাত্ৰ আপোনাৰ অহোপুৰুষাৰ্থতেই। এতিয়াতো আপোনাৰ আজৰি সময়। গোটেই জীৱন বহুত কষ্ট কৰিলে আপুনি। এতিয়া অলপ জিৰাওক। নিজক সময় দিয়ক। ভাললগা কামবোৰ কৰক। ক’ৰবালৈ ফুৰিবলৈ যাওক। কিতাপ পঢ়ক|\n: একোকেই কৰিবলৈ মন নাযায় নী আজিকালি। ভাগৰ লাগে শাৰীৰিক-মানসিক অৱসাদে বেঢ়ি ধৰিছে মোক। গোটেই জীৱন কিজানি সংগোপনে কঢ়িয়াইছোঁ এক নিঃসংগতাৰ ভাৰ। আজি তোমাক কোনেও নজনা কথা এটা কম। জানানে নী, কৰবীৰ ফাইনেল পৰীক্ষাৰ সময়ত তাইৰ ওচৰত থাকিবলৈকে তাইক সময় দিবলৈকে মই মোৰ এটা অপাৰেচন কৰাই লৈছিলোঁ স্ব-ইচ্ছাৰে। মোৰ ইউটেৰিয়াছটো উঠাই লৈছিলোঁ। নহ’লে তাইৰ কাষত থকা সময়কণো মই ভগাব লাগে মনোৰঞ্জনৰ কাৰণে। কি ক’ব খুজিছোঁ বুজিছা চাগে!\n: বুজিছো বাইদেউ! কি কওঁ এতিয়া আপোনাক!\n: জন্ম দিলোঁ বুলিয়েই মাকৰ সন্তানৰ প্ৰতি অসীম দায়িত্ব থাকে কিন্তু সন্তানবোৰৰ বাৰু মাকৰ প্ৰতি কোনো দায়িত্ব নাথাকে নেকি? সন্তানবোৰে জানো এবাৰ হ’লেও মাকৰ মাতৃত্বক স্বীকৃতি দিব নালাগে? তেওঁলোকে জানো ক’ব নালাগে মা তোমাৰ বাবেই মোৰ জীৱনটো ইমান সুন্দৰ হ’ল? মাত্ৰ এবাৰ! এইয়া মাকবোৰৰ প্ৰাপ্য নহয়!\n: নিশ্চয় হয় বাইদেউ। যি সন্তানে মাকৰ মুখলৈ চায়েই মনৰ খবৰ অনুধাৱন কৰিব পাৰে তেনে সন্তানৰ মাতৃ হ’ব পৰাতকৈ সুখকৰ আন একো হ’ব নোৱাৰে চাগে! কিন্তু আমি মাকবোৰে সন্তানৰ পৰা একো দাবী কৰিব নোৱাৰোঁ, একো আশা কৰিব নোৱাৰোঁ। যুগ-যুগান্তৰৰ পৰা জন্ম-জন্মান্তৰৰ পৰা এই ধাৰণাই চলি আহিছে যে পিতৃ-মাতৃয়ে মাথোঁ সন্তানক দিব লাগে, মানুহ কৰি তুলিব লাগে। কাৰণ পিতৃ-মাতৃয়ে সন্তান জন্ম দিয়ে নিজ স্বাৰ্থৰ বাবেই। বুঢ়াকালত সাৰথি হ’ব বুলি! জন্ম দিলে বুলি বাৰু মাক-দেউতাকে সন্তানৰ প্ৰতি থকা কৰ্তব্যখিনি কৰিলে, সন্তানেও যদি জীৱন পালোঁ বুলি মাক-দেউতাকৰ প্ৰতি থকা কৰ্তব্য-দায়িত্বখিনি সঁচাকৈয়ে উপলব্ধি কৰিব পাৰে তেতিয়াহ’লে কোনো অসুখী নহ’ল হয়! কোনো বৃদ্ধাশ্ৰমৰ সৃষ্টি নহ’ল হয়। মৃত্যুৰ মুখামুখি হৈয়ো কোনো দুখত ভাঙি নপৰিল হয়। কিছুমান কথা ভাবিলে বৰ বেয়া লাগে বাইদেউ|\n: এৰা নী। বৰ বিচিত্ৰ এই জীৱন। সময় থাকোঁতে ভাবি নাচালোঁ। এতিয়া ভাবোঁ আৰু বহুত কিবাই কৰিব পাৰিলো হয়। ভাৱাবেগ ৰুধিব পৰাহ’লে চাগে মনটোক সবল কৰিব পাৰিলোঁ হয়! এতিয়া সময় উকলি গ’ল|\n: সময় কেতিয়াও অথলে নাযায় বাইদেউ। এতিয়াও আপোনাৰ মাজত সৃষ্টিশীলতা আছে। আপুনি মাথোঁ নিজক বিশ্লেষণ কৰক আৰু ভাৱবোৰক জুকিয়াই লওক। চাব সময় আপোনাৰ হাতৰ মুঠিত|\n: তুমি বৰ ভাল নী। সদায় মোক উত্‌সাহ যোগোৱা। ইহঁত দুটাৰ আহিবৰ হোৱা নাই জানো। থওঁ দিয়া। বাহিৰত শব্দ শুনিছোঁ। এওঁ আহিল চাগে!\n: ভাল বাৰু বাইদেউ। শুভৰাত্ৰি|\n: অ’ই নয়নী বা’ শুনচোন, আজি মোৰ কবিতা এটা নিয়মীয়া বাৰ্তাত ওলাইছে জান’! ইমান ভাল লাগিছে মনটো!\n: সঁচা! বৰ ভাল খবৰ। কোনটো পঠিয়াইছিলি পিছে?\n: “জীৱনৰ পথ”টো। কিন্তু অলপ এডিট্ কৰিলে সেয়ে অলপ বেয়া লাগিছে!\n: মই নাইপঢ়া সেইটো। এডিট কৰিলে নেকি? একো নহয় দে। এইবোৰ থাকেই আৰু। সম্পাদকে তেওঁৰ কেঁচি চলাবই। বিখ্যাত নোহোৱালৈকে তেওঁলোকে ইমানখিনি সুবিধা লয়েই। মন বেয়া নকৰিবি|\n: নকৰোঁ। মোৰ ষ্টেটাচত দিছোঁ কবিতাটো। তই সময় পালে এবাৰ চাবি দেই|\n: উম্ চাম দে। নাচালে তই সুদাই এৰিবি জানো?\n: হেঃ হেঃ নেৰোতো! তই নাচালে কোনে চাব! অ’ই কালি ত্ৰিদীপক ব্লক কৰি দিলোঁ|\n: উৱা কেলেই? কিয় কৰ এইবোৰ?\n: মোক শিষ্টাচাৰ নজনা বুলি কৈছিল। কিবা কথাত লাগি আছিলোঁ। গতিকে ব্লক|\n: কিহে যে পায় তোক!\n: এই নতুনবোৰক মই চাই থাকোঁ মাজে মাজে বুজিছ’|\n: ভাল কৰ। মোক কিমান চাইছিলি পিছে?\n: তোক নাইচোৱা। খাৰাংখাচ-দিলখোলা মানুহ তই। বুজি পাওঁ বুজিছ’ ইমান কেঁচা বুলি নাভাবিবি মোক|\n: বাৰু দে পকায়েই তই। ফোন থ’ এতিয়া কাম আছে মোৰ|\n: ৰ’চোন। আজি তোৰ বন্ধ নাই জানো? মোৰ ক্লাচ নাই এতিয়া। দুটা ক্লাচ অফ্। আজি ৰাতিপুৱা ভালকৈ খাই নাহিলোঁ সেয়ে ভোক লাগিছে। ঘৰ গৈ পাওঁতে পাঁচটা বাজিব|\n: চাহ-তাহ কিবা খা। নোখোৱাকৈ কিয় আহ? এনেই ভোক সহ্য কৰিব নোৱাৰ’ তাতে ইমান দেৰি হ’ব! এনেকৈ হ’লে বেমাৰত পৰিবি হ’লে কৈ দিছোঁ। মৰমীয়েতো তোক কোনোদিনে যোগাৰ নিদিয়াকৈ নাথাকে। অলপ সোনকালে শুই উঠিব নোৱাৰ’ কানিয়া?\n: এলাহ লাগে অ’ উঠিবলে’। পুৱা শুৱাৰ আমেজ তই কি বুজিবি?\n: মই নুবুজোঁ দে। ফোন থ’বিনে?\n: কথা পাতচোন! মোৰ অকলে অকলে আমনি লাগিছে কাৰণেহে!\n: কিন্তু এই দুটা স্কুলৰ পৰা আহি পাবৰ হৈছেতো। কিবা এটা ৰান্ধোগৈ অ’। সুদা ভাতকেইটাহে হৈছে।\n: আচ্ছা সেইটো কথা। অ’কে দেন বাই।\nখৰধৰকৈ হিচাপটো মিলাই মেডিকেল বিলখিনি এৰি দিলোঁ। ফাইলটোত ছাৰে হস্তাক্ষৰ কৰি দিলেই বিলখিনি তললৈ পঠিয়াই দিব পাৰিম। থাৰ্দ্ কোৱাৰ্টাৰৰ টকা নাহিল এইবাৰ। ফাণ্ড নাইহেনো। সেয়ে আগৰ বাকী ৰোৱা এক লাখ পোন্ধৰ হাজাৰ টকাৰ মাজতেই যিমানখিনি পাৰোঁ মিলাই মেলি বিল এৰি দিলোঁ। ছাৰেও কৈছিল চাই মেলি সকলোৱে এখন এখনকৈ পোৱাকৈ দিয়া। পূজাৰ আগত কিবা এটা পালেও কৰ্মচাৰীসকলে ভালপায়। হয়ো কথাতো। মেডিকেল বিলৰ টকা পালে সকলো সুখী হয়। কিন্তু এনেকৈ বিল মিলাব লগা হ’লে বৰ অসুবিধা হয়। পাছত বিল হেৰুৱাৰ ভয় থাকে। এখনকৈ খুব কমেইহে দিয়ে। প্ৰত্যেক মাহে প্ৰায় সকলোৱে দুখন-তিনিখনকৈ বিল জমা দিয়ে। আচলতে অপাৰেটিভ হেডৰ ফাণ্ড যিমান আহিলেও নোজোৰে। কাৰণ সমগ্ৰ ডিভিজনটোত অপাৰেটিভ হেডৰ মানুহেই বেছি। আমাৰ এদ্‌মিনিষ্ট্ৰেটিভ হেডৰ মানুহ কম হোৱা হেতুকে তুলনামূলকভাৱে ফাণ্ড সদায় বেছিয়েই হয়। এইবাৰো আমাৰ বিল আৰু দুমাহৰ এৰি দিব পাৰিলোঁ হয়। কিন্তু নিদিলোঁ। সিবাৰ এই লৈ বহুত খেলি মেলি হ’ল। আকৌ জানি-শুনি খেলিমেলি এটাৰ সৃষ্টি কৰিবলৈ মন নগ’ল। বিলৰ কাম শেষ হ’লত ভাগৰ লগা যেন লাগিল। এনেও আজি অলপ দিনৰ পৰা গাটো দুৰ্বল যেন লগা হৈছে। অলপতে ভাগৰি পৰোঁ। সেইদিনাতো ছাৰে সুধিয়েই দিলে-তোমাক দেখোন টোপনি নোহোৱা মানুহ যেন লাগিছে! কি হ’ল গা বেয়া নেকি? আদিত্য দায়ো কৈছে-তোৰ চকুৰ গুৰিবোৰ ক’লা পৰিছে। ৰাতি টোপনি নহয় নেকি তোৰ? শুবলৈ নাইপোৱা সঁচাকে’। দুমাহেই হ’ল দৈনন্দিন ৰুটিনখন কিছু সলনি হৈছে। এওঁ প্ৰমোচন লৈ থানালৈ অহাৰ পাছৰে পৰা মোৰো ৰুটিনখন সলনি হৈ গৈছে ইচ্ছা নথকাস্বত্তেও। শেৱালি ঘৰলৈ গৈ আৰু নহা হ’ল। মণিকাই ঘৰ সৰা বাচন ধোৱাৰ বাহিৰে আন একো কাম কৰিব নোৱাৰে। তাতে এওঁৰ মূৰত প্ৰমোচনৰ ভূতে ভালকৈয়ে বাহ লৈছে। ঘৰ সোমাওঁতে কেতিয়াবা নিশা এক বাজে কেতিয়াবা দুই বাজে। কেতিয়াবা নিশা নাহেই। কোনোবাদিনা আকৌ সোনকালে আহিলেও নিশা এক বজাত ওলায় যায়। লাভৰ মূৰত মোৰ চকুৰ টোপনি নোহোৱা হৈছে। এনেও মোৰ টোপনি তেনেই পাতল। অলপতে সাৰ পাওঁ। এতিয়া এওঁৰ লগত পৰি প্ৰায় শুবলৈ নোপোৱাৰ দৰেই হৈছে। পুৱা পাঁচবজাতেই মোৰ দিনটোৰ আৰম্ভ হয়। তাতে সন্মুখত ইহঁত দুয়োটাৰে পৰীক্ষা। অফিচৰ পৰা গৈ ভাগৰত চকু মেলিবৰ মন নাযায়। তথাপি চাহকাপ খায়েই আকৌ মিতুক পঢ়ুৱাবলৈ বহোঁ। জুমনকো চকু দিব লাগে। পঢ়া সামৰি ভাত-পানী ৰান্ধি খাই-বৈ আজৰি হওঁ মানে দহ বাজে। অভ্যাসবশতঃ এবাৰ ফেচবুক খুলি আপদেট্ চাওঁমানে মিতু টোপনি যায়। জুমনে পঢ়ি থাকে। তাক ৰখি থাকোঁতেই কেতিয়াবা দুই-এজনৰ লগত মত বিনিময় কৰোঁ। কোনোবাজনৰ ভাল লগা কবিতা-গল্প-ফটো লাইক কৰোঁ। মন গ’লে নিজৰ ভাৱ একোটাক শব্দৰ ৰূপ দি পেলাওঁ। এওঁ আহি কেনেবাকৈ ফেচবুকত বহি থকা দেখিলেই অশান্তি কৰে। পোনপতীয়াকৈ মোক একো নকয় কিন্তু জুমনৰ আগত কয় এই ফেচবুক বৰ বেয়া বস্তু জানা জুমন। প্ৰত্যেক দিনাই কিমান যে গোচৰ আহে আমাৰ ওচৰলৈ! চব বাজে কাৰবাৰ। এই কথাটোৱে বৰ বেয়া পাওঁ মই। কিয় তেওঁ স্পষ্ট নহয় কোনোদিনে? কিয় তেওঁ এনেকৈ আওপকীয়াকৈ কথা কয়? কিয় জুমনক টানে কথাৰ মাজলৈ? কাক কম! কোনে বুজিব! যিজন মানুহৰ সৈতে মোৰ জীৱন-মৰণৰ সম্পৰ্ক সেইজনেই যেতিয়া একো নুবুজে আন কোনোবাই বুজিব বুলি আশা কৰাটো মূৰ্খামি। বিৰক্তিয়ে হেঁচা মাৰি ধৰে|\n: বাইদেউ, মোৰ বিল এখনো নাই! দিয়কনা এখন কিবাকে মিলাই!\n: তুমি ফেব্ৰুৱাৰী মাহত বিল দিয়াই নাই সন্দীপ। মই ক’ৰপৰা মিলাই দিওঁ কোৱা?\n: মাৰ্চৰ পৰা এখন উলিয়াই দিব নোৱাৰি নেকি? ফাণ্ড নাই জানো?\n: ফাণ্ড আছে। কিন্তু একাউণ্টচ্‌ৰ মানুহবোৰ জানো মূৰ্খ? অকল তোমাৰ এখন মাৰ্চৰ বিল উলিয়াই দিলে বাকীবোৰে মোক নধৰিবনে? বিভূদাই জানো মোক সুদাই এৰিব? চ’ৰী ভাই|\n: এ’ এইবাৰ মোৰ পূজাতো এনেই গ’ল। বাইদেৱে মোৰ মনটো দুখ লগাই দিলে! অ’ বাইদেউ দিয়কনা এখন!\nসন্দীপে এনেয়ে কামুৰি থাকিল অলপ সময়। কিশোৰে চাহ দি গ’লহি। ঘড়ীটোলে চালো। চাৰি বাজিবলৈ দহ মিনিট আছে। তাৰমানে এতিয়াও প্ৰায় দুঘণ্টা আছে অফিচ ছুটী কৰিবলৈ। আৰু ফাইল চুবলৈ মন নাইযোৱা। এলাহ লাগিছে। কিন্তু নুচুলেতো নহ’ব! কাম আছে। দুটা ৰিপৰ্ট তৈয়াৰ কৰিবলৈ আছে। সেই দুটা ৰিপৰ্ট কাইলৈকে দিবই লাগিব। এই ইণ্টাৰনেটডাল হোৱাৰ পৰা সুবিধাতকৈ অসুবিধা হৈছে বেছি। লাগ বুলিলেই ৰিপৰ্ট এটা এতিয়াই লাগে। যেনিবা তাকেই দিবলৈ দিনৰ দিনটো বহি আছোঁ। সময়মতে দিয়া ৰিপৰ্টবোৰো যেতিয়া নোপোৱা বুলি মেচেজ আহে আৰু তাৰবাবেই ওপৰৱালাৰ কথা শুনো মূৰটো গৰম হৈ যায়। আগতেই ভাল আছিল। চিঠি একোখন ডাকত আহে। উত্তৰ-প্ৰত্যুত্তৰ কৰিবলৈ হাতত ঢেৰ সময় থাকে। এতিয়াহে আমাৰবোৰৰ মৰণ। খং উঠি যায় কেতিয়াবা। এনেও কামৰ অন্ত নাই ব্ৰাঞ্চটোত! তাত ভূতৰ ওপৰত দানৱ ওলোৱাদি ওলায়হি আৰ.টি.আই.ৰ কেচবোৰ!\nঅফিচৰ পৰা ওলায় বজাৰলৈ গ’লোঁ। বিলাহী একেকেজি, চফ্ অলপ, বেচন অলপ আৰু বিস্কুট বজাৰ কৰি চাৰি আলি পালোঁহি। অফিচৰ পৰা ওলায় বজাৰ কৰিবলৈ থাকিলে বৰ বেয়া পাওঁ। এনেও ৰাতি হ’লে আমাৰ ফালে ৰিক্সাৱালাবোৰ যাব নোখোজে। তাতে বজাৰ কৰিলে আৰু অলপ দেৰি হৈ যায় কাৰণে ৰিক্সা নোপোৱাৰ ভয় এটা লাগি থাকে। এওঁ থানালৈ অহাৰ পাছত ৰিক্সা বিচৰা এই এটা নতুন সমস্যাই লগ দিছে মোক। আকাশখন গোমা হৈ থকাৰ কাৰণেই নেকি জানো সময়তকৈ বহুত বেছি ৰাতি হোৱা যেন লাগিল। ৰিক্সা এখন পালোঁ যেনিবা। ঘৰ গৈ পাওঁতে ঘড়ীলৈ চাই দেখো সময় প্ৰায় সাত বাজেই আৰু। চাহ কেতিয়া খাম!\n: মা, আমালৈ কিবা আনিছা?\n: আনিছোঁ, কিন্তু আগতে মই মুখ-হাত ধুই লওঁ হ’বনে?\n: হ’ব মা। মই টিভি চাই আছো দেই মা তেতিয়ালৈ|\n: জুমন, ইমান দেৰিলৈ তুমিও টিভি চাই আছা? পঢ়িব লগা নাই নেকি? পৰীক্ষালৈ আৰু কেইদিন? মোক চাহ একাপ কৰি খুৱাবা নেকি তুমি? বৰ ভাগৰ লাগিছে!\n: তুমি ভৰি-হাত ধুই আঁহা। মই চাহ কৰোঁ। কিবা এটা খায়েই মই কিতাপ লম মা|\nচাহ খাই খায়েই মিতুক পঢ়ুৱাই আছোঁ। অলপ জিৰাবলৈ মন গৈছিল যদিও পাছত ভাত ৰান্ধিবলৈ পলম হ’ব বুলিয়েই তাইক কিতাপ উলিয়াবলৈ দিলোঁ। তায়ো কুৰ্‌কুৰে খাবলৈ পায় মনে মনে কিতাপ উলিয়াইছে। নহ’লে পেন্‌পেনাই থাকিলে হয়। কষ্ট হয় ইহঁত দুটাক দেখিলে। কিয়েইবা দিব পাৰিছোঁ! কিমানেইবা কৰিব পাৰিছোঁ ইহঁতৰ কাৰণে! মই চাকৰি কৰাৰ বাবেই ইহঁত দুটাৰ সময়বোৰো গতানুগতিকতাত হেৰাই গৈছে। লগ-সংগ নাই। ক’লৈকো ওলায় যাবলৈ নাপায়। আনন্দ-ধেমালিৰ লগ নাই, উত্স নাই। সিহঁতৰ শৈশৱ পাৰ হৈছে কাৰ্টুন আৰু কিতাপৰ মাজেৰে। গ্ৰাম্য জীৱনৰ মুক্ত আৰু নিৰ্মল শৈশৱ সিহঁতৰ বাবে সাধুকথা মাত্ৰ। চহৰীয়া জীৱনৰ বাধ্যবাধকতাই সিহঁতলৈ আনি দিয়া সীমাবন্ধতাই কেতিয়াবা মোকেই অজস্ৰ প্ৰশ্ন কৰে। উত্তৰ দিব নোৱাৰি অসহায়বোধ কৰোঁ। মোবালটো বাজি উঠিল। উঠি গৈ ধৰিলোঁ-\n: নীৰা বাইদেউ!\n: নী! আহি পালানে অফিচৰ পৰা?\n: এই অলপ আগতে আহি পালোঁ বাইদেউ। চাহ খায়েই আছিলোঁ। কওক। আপুনি চাহ খালে? আপোনাৰ মাতটো ইমান বিষন্ন কিয়? কি হৈছে?\n: চব শেষ হৈ গ’ল নী! চব শেষ হৈ গ’ল!\n: কি হ’ল মোক খুলি কওকচোন!\n: কৰবীৰ কথা কৈছিলোঁ তোমাক!\n: অঁ কৈছিলতো! ভালে আছেনে তাই? এতিয়া কেইমাহ তাইৰ? প্ৰগ্ৰেছ ঠিকমতে হৈছেনে? অৱশ্যে তাই নিজেই ডাক্তৰ যেতিয়া আমি শিকাব লগা নাই। কিন্তু এই মাজৰ সময়ছোৱাৰ গেপটো বৰ দীঘলীয়া হোৱাটোহে চিন্তাৰ কাৰণ|\n: একো নাই নহয় নী! তাই নষ্ট কৰি পেলালে। মোক সিদিনা ক’লে-মা মোৰ পেটত একো নাই নহয়। চফা কৰি পেলালোঁ তোমালোকে নাথাকোঁতেই। মই মাত্ৰ তোমাক ক’ব পৰা নাছিলোঁ|\n: কিন্তু নীৰা বাইদেউ, এনে কি হ’ল যে তাই ইমান ডাঙৰ সিন্ধান্ত এটা লৈ পেলালে। আপুনি কোৱা নাছিল জানো বাৰ বছৰৰ বিৰতিৰ পাছত পুনৰ গৰ্ভৱতী হৈ তাই ভালেই পাইছে বুলি? আৰু আপোনাৰ জোঁৱাই? তেওঁ কি একো কোৱা নাই?\n: কৈছিলো নী। আমিও বিচাৰিছিলোঁ তাইৰ দ্বিতীয় এটা সন্তান হওক। কিন্তু তাই সাহস কৰিব নোৱাৰিলে। জোঁৱায়ে তাইক বহুত মৰম কৰে, ভালো পায় কিন্তু সন্তান এটা জন্ম দিলে গৰ্ভধাৰণ কৰাৰ পৰা প্ৰসৱলৈকে সকলো দায়িত্ব তাই অকলেই ল’ব লাগিব। আৰু জন্ম দিয়াৰ পাছতো তাক তাই অকলেই চাব লাগিব। এতিয়াও ঘৰ-সংসাৰ বুলি ক’লে সকলো দায়িত্ব তাই অকলেই লয়। সময় থাকোঁতেই তাই দ্বিতীয় সন্তান এটা বিচাৰিছিল কিন্তু তাইক ল’বলৈ নিদিলে। এতিয়া মাত্ৰ বংশৰক্ষাৰ নামতেই তাই আৰু এটা অত্যধিক বোজা ব’ব পৰাৰ সাহস কৰিব নোৱাৰিলে ‘নী! ভাবিছোঁ তাই যি কৰিলে ভালেই কৰিলে!\nবাহিৰত কলহৰ কাণে ঢলা বৰষুণ। মোৰ নিজৰ মাতটো মই নিজেই নুশুনা হ’লোঁ।\n← “ইমান ইমান পানী – এক অনুভৱ” (প্ৰদ্যুতজ্যোতি শইকীয়া)\nএটা দিন (-সৌম্যেন্দ্ৰ শইকীয়া) →


থৰক বৰক খোজেৰে খেপিয়াই খেপিয়াই আগবাঢ়িলোঁ মই। ইমান আন্ধাৰ হঠাতে কেনেকৈ হৈ গল ধৰিব নোৱাৰিলোঁ। হঠাতে যেন গোটেইখিনি সলনি হৈ পৰিল তেনে লাগিল মোৰ। যেন অচেতন হৈ পৰি আছিলোঁ আৰু চকু মেলি একো ধৰিব পৰা নাই, তেনে এক অৱস্থা। কোনফালে যাম,কি কৰিম ধৰিব নোৱাৰিলো বহুসময়।সেই অন্ধকাৰত ডুব গৈ থাকি কোনোমতে এয়া খোজ দিছোঁ। নিজৰ ছাঁ টোকে যেতিয়া দেখা পোৱা নাযায়, কিমান অকলশৰীয়া যেন লাগে !\nকিমানদেৰী তেনেকৈ কটালোঁ ঠিক ধৰিব নোৱাৰোঁ। দিন, ৰাতি, সময় সকলো যেন অন্ধকাৰে গ্ৰাস কৰিছে\n। মনত পৰিছিল...\nকাহানিও টো ভবা নাছিলোঁ ৰাতিৰো যে থাকে এটি ৰং...যিটো ৰঙত বিলীন হৈ যাব নোৱাৰি, উপভোগ কৰিব পাৰি মাথোন।\nসেইয়া ...সেইয়া...পোহৰ যেন লগা কিবা এটা দেখি যেন জীৱন ঘূৰাই পালোঁ। নিজকে টানিবলৈয়ো যেন শক্তি নাই মোৰ। পিয়াহ...পিয়াহ...ইমান পিয়াহ চাগে কেতিয়াও লগা নাছিল মোৰ। যিমান পাৰোঁ সিমান বেগেৰে একপ্ৰকাৰ নিজকে চোঁচৰাই লৈ গলো সেই পোহৰ বিচাৰি।\nযিমান জোৰে পাৰো দৰ্জাখনত শব্দ কৰিবলৈ চেষ্টা কৰিলোঁ। মোৰ যেন পিয়াহ বাঢ়ি গৈ আছে। আৰু যে এখোজোঁ দিব নোৱাৰোঁ।\n"হে, হাই।" দৰ্জাখন খুলি তাই মিচিকিয়া হাঁহি এটা মাৰিলে। যেন মোৰ কাৰণেহে ৰৈ আছিল... বহু দিনৰ যেন চিনাকী আমি।\nমই একো কব নোৱাৰিলোঁ... চাই ৰলো একেথৰে।\nএই মুখখন...এই হাঁহিটি... এই চকুযুৰি...ইমান চিনাকী চিনাকী।\n"সোমাই আহা, ইমান ঠাণ্ডা বাহিৰত। পাৰিবানে? ৰবা, মই ধৰি দিছোঁ।"\nএখন হাতেৰে সাৱটি মোৰ দেহৰ ওজন প্ৰায় কঢ়িয়াই লৈ গল তাই ...\n"মই ৰৈ আছিলোঁ, সকলো ঠিক কৰি থৈছোঁ। ইয়াত আউজি শুই দিয়া অকন। বহিবলৈ কষ্ট হব চাগে। "\n"চাওঁ মুখখন ধুৱাই দিওঁ।হৈছে।হাতখন চাওঁ। বঢ়িয়া। এতিয়া ভৰি।তাৰ পিছত আমি ভাল কাপোৰ এযোৰ পিন্ধি লম।"\nতাই খৰখেদাকৈ অথচ খুব মৰমেৰে কামত লাগি গল...মই চাই ৰলো।\nএকো ধৰিব পৰা নাই, তাই সুবিধাও দিয়া নাই। অবাক হৈ চাই ৰৈছো... তাইক। কি ধুনীয়া ...কি মৰমলগা অথচ এক অদ্ভুত শক্তি যেন গোটেই মুখত ফুটি উঠিছে। যেন দেৱী এগৰাকী।\nদেখিছোঁ... দেখিছোঁ মই তাইক...কত!!\n"এইয়া চোৱা, তোমাৰ ফেৱৰেট।"\nকেনেকৈ...কেনেকৈ গম পালে তাই নীলা যে প্রিয় মোৰ...!!!\n" ভাল লাগিব তোমাক, আৰামো পাবা।" তাই কৈ গল আৰু মই চাই থাকিলোঁ তাইৰ চকুযুৰি...উফ।\n"তোমালৈ ৰৈ আছিলোঁ বহুদিনৰ পৰা। জানিছিলোঁ এদিন আহিবা তুমি। "\nচক খালোঁ তাইৰ কথাত। এইয়া কোমল বিচনাখনত মোক শোৱাই তাই হাত বুলাই দিছে মোৰ চুলিখিনিত... কাষত মোক খাই চাবলৈ দিয়া কেম'মাইল টি... মোৰ প্ৰিয়। তাইৰ হাতৰ আঙুলিৰ স্পৰ্শত অনুভৱ কৰিছোঁ...স্পৰ্শ যে কিমান লাগে মানুহক। স্পৰ্শ...জীৱনদায়িনী স্পৰ্শ।\n" মনত আছেনে, আমি একেলগে বেলি ডুব যোৱা চাব গৈছিলোঁ...নদীখন বৈ গৈছিল আমাৰ বুকুৱেদি। কবিতা কবিতা যেন লগা সময় কিছুমান আছিল আমাৰ একেলগে... তুমি বৰ আকলুৱা আছিলা।"\nমই শুনি গৈছিলোঁ তাইৰ পৰীৰ দেশৰ সাধু সাধু যেন লগা কথাবোৰ। বুজি পোৱা নাছিলোঁ যদিও তাইৰ প্ৰত্যেকটি কথাই যেন মোক লৈ গৈছিল কেইটামান নিৰ্দিষ্ট মুহূৰ্তলৈ... জীৱনৰ কিছু এৰি অহা মুহূৰ্তলৈ...মোৰ বুকুৰ আপোন...\n"আৰু তুমি হেৰাই গৈছিলা... তোমাক মাতিছিলোঁ... হয়তো নুশুনিলা... কিন্তু জানিছিলোঁ মই...লগ পাম আমি আকৌ। সদায় বাট চাই আছিলোঁ, তুমি আহিলে এনেকৈ কৰিম, তেনেকৈ কৰিম...আৰু চোৱা। আজি আহিলা তুমি..."\nসৰসৰকৈ চকুপানী সৰিছিল মোৰ...তাইৰ শান্ত,নিৰ্মল মুখখনত ফুলি উঠিছিল এপাহি ফুল।\nকিমান প্ৰেম থাকিলে বিনা কাৰণত চকুপানী সৰে!\nকিমান প্ৰশান্তি লভিলে ফুল হৈ ফুলি উঠে!\nচকমকাই সাৰ পাইছিলোঁ।\nতাই নাছিল ।।। কিন্ত মোৰ লগতে আছিল তাই,অনুভৱ মিছা হব নোৱাৰে...\nনিজকে লগ পোৱাৰ কি এক মাদকতা!\nমোৰ যে কব থাকি গল...\nভাল পাওঁ তোমাক।


মহাসঞ্জীৱনী ঘৃতকুমাৰী — বিকাশপেডিয়া\nমূল পৃষ্ঠা / স্বাস্থ্য / ৰোগসমূহ / মহাসঞ্জীৱনী ঘৃতকুমাৰী\nমহাসঞ্জীৱনী ঘৃতকুমাৰীৰ বিষয়ে লিখা হৈছে\nঘৃতকুমাৰী বা চালকুঁৱৰী বা লেটিন ভাষাত পৃথিৱীৰ সৰ্বত্ৰে জনাজাত ALOEVERA অসমৰবহুতৰে পিৰালীত সৌন্দৰ্য্যৰ বাবে টাবত ৰোৱা দেখা যায়। ইয়াৰ পৰা বনোৱা নানা ঔষধ বা প্ৰসাধন সামগ্ৰীও বহুতে ব্যৱহাৰ কৰি আহিছে। কিন্তু বহুতে ইয়াৰ ঘৰুৱা ব্যৱহাৰ আৰু গুনাগুন সঠিকভাৱে নজনাৰ বাবে কিছু সংক্ষিপ্ত বিৱৰন ৰাইজলৈ বুলি আগবঢ়ালো।\nঘৃতকুমাৰী হল আমাৰ দেহৰ নানা ৰোগৰ বাবে ভগৱানে দিয়া এক সঞ্জিৱনী স্বৰুপ ওষধী বনদৰব । ইয়াৰ বহুতো প্ৰজাতি আছে। চিকিৎসা বৈজ্ঞানিকৰ মতে ই এনে এবিধ ৰসায়ন যত ১২বিধ ভিটামিন, ১৮বিধ এমাইনো এচিড, ২০বিধ খনিজ পদাৰ্থ থকাৰ লগতে ৭৫ বিধ পুস্তিগুনযুক্ত পোষক দ্ৰব্য(Micro nutrient) আদিৰ লগতে ইয়াৰ এন্টি বায়োতিক, এন্টিচেপ্তিক, এন্টি ওক্সিডেন্ট, আৰু এন্টি বেক্টেৰিয়েল আদি গুন থকাৰ বাবে আমাৰ শৰীৰৰ নানা ৰোগ আৰোগ্য তথা দেহৰ ৰোগ প্ৰতিৰোধ ক্ষমতা বঢ়াব পাৰে।\nআজিকালি গোটেই বিশ্বত ঘৃতকুমাৰীৰ দ্বাৰা প্ৰস্তুত কৰা নানা দামী ঔষধ আৰু প্ৰসাধন সামগ্ৰীৰ বৃহত ব্যৱসায় গঢ়ি উঠিছে। সেইবোৰৰ নানা কাৰনত গুনগত মান কম হোৱাতো স্বাভাৱিক। সেয়ে ১০০% গুণাগুন পাবলৈ সঠিক পদ্ধতিৰে ঘৰুৱা ভাবেও ইয়াক ব্যৱহাৰ কৰিব পাৰোহক।\nঘৃতকুমাৰীৰ সদৃশ ২০০ৰো অধিক প্ৰজাতি আছে , তাৰে ৩/৪বিধ মানহে ঔষধ হিচাবে ব্যৱহৃত হয়। অঞ্চল ভেদে ইয়াৰ গুনগুনৰো ব্যৱধান আছে। অসমত লিখনীৰ তলত দিয়া প্ৰজাতিটো উপযোগী বুলি ভাবো। (অন্য ভাল প্ৰজাতিৰ বিষয়ে মোৰ অৱগত নহয়) ঘৃতকুমাৰীৰ পাত দেখাত আনাৰসৰ দৰে হলেও পাততো ডাঠ আৰু ফালিলে ভিতৰত ওলোৱা ৰসাল সাহখিনি বাহ্যিক প্ৰয়োগ আৰু খোৱা দৰব হিচাবে ব্যৱহৃত হয়। ঘৃতকুমাৰী গছ নাপালে আয়ুৰ্বেদিক দোকানত কুমাৰ্যাসৱ নামৰ বৰৱৰ বতল পাব ।\nবয়স অনুসৰি ৫ৰ পৰা ২০মি:লি: (১ৰ পৰা ৪ চামুচ )। পৰিস্কাৰ পানীত মিহলায়ো খাব পাৰি। খাবলৈ তিতা আৰু সাধাৰন টেঙা। অসুবিধা পালে মৌ মিহলাই খাব পাৰে। খোৱাৰ সময় শুদাপেটত ৰাতিপুৱা/গধুলি।\nৰোগ আৰু গুনাগুণ:\n১. পেটৰ পাচন ক্ৰীয়া জনীত যিকোনো ৰোগত ২চামুচ ৰস ২চামুচ মৌৰ লগত খাব।\n২.শৌচ কচা ৰোগ তথা ইয়াৰ পৰা হোৱা নানা উপসৰ্গত ঘৃতকুমাৰী উপকাৰী। সৰু কেচুৱা হলে অলপ হিং মিহলাই নাভীত লেপ দিব ।\n৩.যিকোনো ঘা, ফোহোৰা হলে অলপ হালধী মিলাই লেপ দিলে ঘা শুকায় আৰু ফোহোৰা পকি পুজ বাহিৰ হৈ যায় । মুখৰ ভিতৰত যিকোনো ঘা, চাল উঠা আদি হলে ঘৃতকুমাৰী লগালে উপসম হয় ।\n৪.সৰ্দি কাহ হলে ৫গ্ৰাম ৰস আৰু মৌ মিহলাই খাব।\n৫.বেচিকৈ জ্বৰ মুৰত উঠিলে আৰু মুৰৰ বিষ হলে মুৰত/কপালত ভোৰন বা ৰস লগালে আৰাম পায় ।\n৬.চুলি সৰা, পকা, ফটা, টকৌৱে খোৱা, শুকান হোৱা আদি যিকোনো সমস্যাত ঘৃতকুমাৰী খোৱা আৰু সপ্তাহত ১দিন মুৰত ঘহিব। লগত আমলখি মিহলাব পাৰে ।\n৭.চালৰ বাবে ঘৃতকুমাৰী অতি উত্তম মহৌষধী। চাল সোতোৰা, ৰুক্ষ্য ,দাগ , ৰ'দৰ তাপত চালৰ ৰোগ বা যিকোনো সমস্যা হলে ইয়াৰ ৰস মুখত বা গাত ঘহিলে (কেচুৱাৰ গাধোৱা পানীত মিহলাই ধুৱালে) চালৰ ৰোগ আৰোগ্য হোৱাৰ লগতে চাল নিমজ মসৃন আৰু চালৰ পৰা হবপৰা ৰোগ প্ৰতিৰোধ কৰায়। সৌন্দৰ্য্যৰ বাবে নানা প্ৰসাধন ব্যৱহাৰ কৰি বহুতৰে চালৰ ৰোগ বা পাৰ্শক্ৰীয়া হোৱা দেখা যায়। ঘৃতকুমাৰী এই ক্ষেত্ৰত যথেস্থ ফলপ্ৰসু । নিয়মিত খোৱা আৰু চালত ঘহিলে মুখৰ বা গাৰ চাল সুন্দৰমসৃন হৈ পৰে। এন্টি এজিং জেল হিচাবে চালত ঘহিলে আৰু নিয়মিত খালে বয়সৰ চাপ নপৰে।\n৮. দাড়ি খুৰাই উঠি ইয়াৰ ৰস চেভিং লোচন হিচাবে ব্যৱহাৰ কৰিলে গালৰ কোনো সমস্যা নহয়।\n৯. শৰীৰত ভিটামিন, কেলচিয়াম, ফলিক এচিদ , আইৰন , জিংক বা বিভিন্ন খনিজৰ অভাৱত হব পৰা ৰোগ নিৰাময় হয়।\n১০.চকু, দাঁত, হাড় আদিৰ ৰোগত উপকাৰী।\n১১.গাঠিৰ বিষ হলে হালধীসহ এই ৰস লেপ দিব অৰু নিয়মিত খা ।\n১২. ঘৃতকুমাৰী খালে দেহৰ ব্লাড কলেষ্টৰল কমি যায়। তেজ পৰিস্কাৰ কৰে আৰু দেহৰ অপ-পদাৰ্থ বাহিৰ কৰায়।\n১৩.দেহৰ ওজন নিয়ন্ত্ৰন কৰে। নিয়মিত সেবন কৰিলে অধিক শকত বা ক্ষীন লোক স্বাভাৱিক ওজনৰ হয়। বিশেষ ৰোগজনীত কাৰনত হলে ডক্তৰক শুধি খাব।\n১৪.মধুমেহ বা চুগাৰ জনীত ৰোগত ১০গ্ৰামকৈ ঘৃতকুমাৰী আৰু কেৰেলা নিয়মিত খালে উপসম হয়। (কিছুদিন খাই পৰীক্ষা কৰাব)।\n১৫.ঘৃত কুমাৰী কৰ্কত ৰোগ প্ৰতিৰিোধক , এই ৰোগ হোৱাৰ পিচতো ডক্তৰৰ পৰামৰ্শ লৈ খাব পাৰে ১৬। হৃদয় ৰোগতো ইয়াৰ ৰস উপকাৰী। কবলৈ গলে ঘৃতকুমাৰী দেহৰ বিভিন্ন ৰোগত উপকাৰী তথা দেহত হব পৰা ৰোগ প্ৰতিৰোধকাৰী।\nনিৰোগী লোকেও মাজে মাজে খালে দেহ মন প্ৰফুল্ল থাকে। বয়সীয়াল লোকে খাই থাকিলে বিভিন্ন বৃদ্ধাৱস্থাৰ ৰোগৰ সমস্যা দুৰ হ্য় ।\n১.সথিক প্ৰজাতি চিনিহে খাব।\n২.বহুদিনলৈ একেৰাহে নাখাব।\n৩.গৰ্ভৱতী বা মাহেকীয়া ঋতুস্ৰাবৰ সময়ত মহিলা সকলে নাখাব।\n৪.জটিল কোনো ৰোগত চিকিৎসকক নুশুধাকৈ নাখাব।\n৫.পিত্তাশয় বা গোলব্লাডাৰৰ ৰোগ থাকিলে নাখাব।\n৬. কেচা পাত অধিক দিনলৈ সাচি থৈ নাখাব ।\nমোৰ অনুৰোধ- প্ৰত্যেক গৃহস্থ্যই এনেহেন মহৌষধীৰ পোখা এটি সযতনে ৰোৱক আৰু নিয়মিত ব্যৱহাৰ কৰিব।\nশেষত সকলোৰে সুস্বাস্থ্য কামনা কৰিলো। লিখনীৰ ত্ৰুতি পালে সু পৰামৰ্শৰে শুধৰাই দিবলৈ অনুৰোধ জনালো।\nলেখক: শ্ৰী যতীন দাস(অসমীয়া কথা-বতৰা)\nপৃষ্ঠাৰ মান নিৰ্ধাৰণ (21 ভোট দিয়ক)\nঘৃতকুমাৰী বা এলভেৰাৰ মহত্ব কি ?\nশেহতীয়া উন্নীতকৰণ: Mar 26, 2020


জৱাহৰলাল নেহৰু স্বাধীন ভাৰতৰ প্ৰথম প্ৰধানমন্ত্ৰী আছিল। তেওঁ প্ৰধানমন্ত্ৰী পদত একেৰাহে ১৭ বছৰলৈ কাৰ্যনিৰ্বাহ কৰিছিল। এগৰাকী প্ৰখ্যাত লেখক, ৰাজনীতিবিদ আছিল, তেওঁ ১৯৫৫ চনত ভাৰত চৰকাৰে তেওঁলৈ দেশৰ সৰ্ব্বোচ্চ সন্মান ভাৰত ৰত্ন বঁটাৰে সন্মানিত কৰে। তেওঁ ...\nটনি জোছেফ হৈছে এগৰাকী ভাৰতীয় সাংবাদিক আৰু লেখক। তেখেত বিজনেছ ৱৰ্ল্ড নামৰ আলোচনীখনৰ প্ৰাক্তন সম্পাদক। তেখেত বেষ্ট-চেলিং কিতাপ আৰ্লি ইণ্ডিয়ানছ্ ৰ লেখক। ২০১৮ চন পৰ্যন্ত তেখেত মাইণ্ডৱৰ্কছ গ্লোবেল মিডিয়া ছাৰ্ভিছেছ নামৰ প্ৰতিষ্ঠানটোৰো অধ্যক্ষ আৰু সহ ...\nটবচ্চুম ফাটিমা হাশমী হৈছে এগৰাকী ভাৰতীয় অভিনেত্ৰী। তেখেতৰ জনপ্ৰিয় নাম হৈছে টবু । তেলুগু, তামিল, মালয়ালম, বঙালী আৰু মাৰাঠী ভাষাৰ ছবিতো টবুয়ে অভিনয় কৰিছে। ভাৰতৰ এগৰাকী প্ৰতিষ্ঠিত আৰু সফল অভিনেত্ৰী হিচাপে খ্যাতি লাভ কৰা টবুক প্ৰায়ে জটিল, সংকটা ...\nটানিয়া শচদেৱ হৈছে এগৰাকী ভাৰতীয় দবা খেলুৱৈ। তেখেতে আন্তঃৰাষ্ট্ৰীয় মাষ্টাৰ আৰু মহিলা গ্ৰেণ্ডমাষ্টাৰ খিতাপ দখল কৰিবলৈ সক্ষম হৈছে। টানিয়া খেলুৱৈৰ লগতে দবা খেলৰ এগৰাকী ধাৰভাষ্যকাৰ আৰু পৰিৱেশকো।\nটালিমেৰণ আও হৈছে এজন ভাৰতীয় ফুটবল খেলুৱৈ আৰু চিকিৎসক। অসমৰ নগা পাহাৰ জিলাৰ চাংকি নামৰ এখন গাঁৱত ১৯১৮ চনৰ ২৮ জানুৱাৰীত তেওঁৰ জন্ম হৈছিল। তেওঁৰ পিতৃৰ নাম ছুবংৱতী নিংডাংৰি আও আৰু মাতৃ মাংচাংলা চাংকিলাৰি। তেওঁ ১১জন সন্তানৰ ভিতৰত চতুৰ্থ আছিল।\nটেকাথ আমায়ানকট্টুকুৰুচ্চি কালাথিল সৰস্বতী চমুকৈ টি. এ. সৰস্বতী আম্মা এগৰাকী ভাৰতীয় শিক্ষাবিদ, পণ্ডিত, গৱেষক, গণিতজ্ঞ। তেখেতৰ জন্ম হৈছিল কেৰালাৰ পালাক্কাড় জিলাৰ চেৰপুলাচ্চেৰীত। তেখেতে গণিতৰ ইতিহাস আৰু সংস্কৃতলৈ উল্লেখনীয় বৰঙনি আগবঢ়াই এখন গুৰু ...\nটিকেন্দ্ৰজিৎ সিং এওঁ স্বাধীন মণিপুৰ ৰাজপৰিয়ালৰ ৰাজকুমাৰ আছিল। এখেতক বীৰ টিকেন্দ্ৰজিৎ তথা কৈৰেং বুলি জনা যায়। তেওঁ মণিপুৰী সেনাবাহিনীৰ কামাণ্ডাৰ আছিল। তেওঁ ১৮৯১ চনৰ মণিপুৰ মহল-বিপ্লৱৰ গুৰি ধৰিছিল এই বিপ্লৱৰ পৰিণতিত ব্ৰিটিছ আৰু মণিপুৰী সকলৰ মাজত ...\nটুন টুন বা উমা দেৱী খাত্ৰি এগৰাকী ভাৰতীয় কৌতুক অভিনেত্ৰী আৰু নেপথ্য কণ্ঠশিল্পী। টুন টুন তেওঁৰ ৰূপালীপৰ্দাৰ নাম। তেওঁক হিন্দী চলচ্চিত্ৰ জগতৰ প্ৰথম কৌতুক অভিনেত্ৰী আখ্যা দিয়া হয়।\nটেনজিং গিয়াত্ ছো হৈছে চতুৰ্দশ দালাই লামা। তেখেত ১৯৫৯ চনত তিব্বতৰ পৰা প্ৰস্থান কৰি ভাৰতত আশ্ৰয় গ্ৰহণ কৰে। তিব্বতৰ শান্তিৰক্ষাৰ ক্ষেত্ৰত অবদানৰ বাবে তেখেতক শান্তিৰ নবেল বঁটা প্ৰদান কৰা হয়।\nটেনজিং নৰ্গে ইংৰাজী: Tenzing Norgay, এজন নেপালী ভাৰতীয় পৰ্বতাৰোহী, আৰু ১৯৫৩ চনত তেওঁ এডমণ্ড হিলাৰীৰ লগ হৈ পোন প্ৰথম বাৰৰ বাবে এভাৰেষ্ট শৃংগ জয় কৰে। টাইম আলোচনীয়ে তেখেত ২০ শতিকাৰ ১০০ জন সকলোতকৈ প্ৰভাৱশালী ব্যক্তিৰ তালিকাত স্থান দিছিল।\nডলী গুলেৰীয়া এগৰাকী ভাৰতীয় গায়ক, মুখ্যতঃ পঞ্জাবী লোক সংগীত, শাবাদ গুৰবাণী, চুফী আৰু গজল ধাৰাৰ সংগীতত দক্ষতাৰ সৈতে পঞ্জাবীত এজন লোক গায়ক। তেওঁ অধ্যাপক যোগিন্দ্ৰ সিং আৰু কিংবদন্তী লোক গায়ক সুৰিন্দৰ কৌৰৰ কন্যা, যাক পঞ্জাবৰ দি নাইটিঙল বুলি জনা যায়।\nডায়েনা এডুলজি এগৰাকী প্ৰাক্তন ভাৰতীয় মহিলা টেষ্ট ক্ৰিকেটাৰ।মুম্বাইত জন্ম গ্ৰহণ কৰা এইগৰাকী প্ৰভাৱশালী খেলুৱৈয়ে নিচেই কম বয়সতে ক্ৰীড়া জগতত ভূমুকি মাৰে আৰু বিভিন্ন প্ৰতিযোগিতাত অংশগ্ৰহণ কৰে। তেওঁলোক বসবাস কৰা ৰেলৱে কলনীতে প্ৰথমে ডায়েনাই এটা ট ...\nতথাগত অৱতাৰ তুলসী জন্ম ৯ ছেপ্টেম্বৰ ১৯৮৭ এজন ভাৰতীয় পদাৰ্থবিদ। তেওঁ বিস্ময় বালক হিচাপে প্ৰখ্যাত। তুলসীয়ে ৯ বছৰ বয়সত হাইস্কুলীয়া শিক্ষা সম্পূৰ্ণ কৰি পাটনা বিজ্ঞান মহাবিদ্যালয়ৰ পৰা ১০ বছৰ বয়সত বি. এছ. ছি. আৰু ১২ বছৰ বয়সত এম. এছ. ছি. ডিগ্ৰী ...\nতনুজা সমৰ্থ ৰ জনপ্ৰিয় নাম হৈছে তনুজা । ভাৰতীয় চলচ্চিত্ৰ জগতৰ পৰিচিত ব্যক্তিত্ব তনুজাই সৰ্বাধিক কাম কৰিছে হিন্দী ভাষাৰ ছবিত। তেখেত অভিনেত্ৰী শোভনা সমৰ্থ আৰু ছবি প্ৰযোজক কুমাৰসেন সমৰ্থৰ জীয়েক। আনহাতে তনুজাৰ বিবাহ সম্পন্ন হৈছে ছবি-নিৰ্মাতা শমু মু ...\nতাপ্‌সী পন্নু হৈছে এগৰাকী ভাৰতীয় অভিনেত্ৰী। তেখেতে হিন্দী ছবিত গৰিষ্ঠসংখ্যক অভিনয় কৰিছে। ইয়াৰ লগতে তেলুগু, তামিল ভাষাৰ ছবিতো তেখেতক দেখিবলৈ পোৱা যায়। তেখেতে অভিনয়ৰ বাবে ফিল্মফেয়াৰ সন্মান লাভ কৰিবলৈ সক্ষম হৈছে। ২০১৮ চনৰ পৰা ধাৰাবাহিকভাৱে তেখ ...\nতাৰক মেহতা এজন ভাৰতীয় লেখক, হাস্যৰসিক, নাট্যকাৰ। তেওঁক গুজৰাটী ভাষাৰ দুনিয়া নে উন্ধা চছমা বা পৃথিৱীৰ উলুটা চছমাৰ বাবে বিশেষভাৱে জনা যায়। তেওঁ বিভিন্ন ব্যংগ গুজৰাটী ভাষালৈ অনুবাদ কৰিছে, তেওঁ গুজৰাটী নাট্যশালাৰ এক পৰিচিত নাম। ব্যংগটো প্ৰথম সাপ্ত ...\nঅনুৰাধা যাৰ মঞ্চ-নাম তাৰা, তেওঁ এগৰাকী কন্নড় চলচ্চিত্ৰৰ অভিনেত্ৰী আৰু ৰাজনীতিবিদ। ২০০৯ চনত তেওঁ ভাৰতীয় জনতা পাৰ্টিত অংশগ্ৰহণ কৰে আৰু ২০১২ চনত এগৰাকী মনোনীত সদস্যৰূপে কৰ্ণাটক বিধানসভাত প্ৰবেশ কৰে। তাৰাই ১৯৮৪ চনত তামিল ভাষাৰ ‘ইঙ্গেয়ুম ওৰু গঙ্গাই ...\nতাৰাবাই ভোঁচলে ১৭০০ চনৰ পৰা ১৭০৮ লৈকে ভাৰতৰ মাৰাঠা সাম্ৰাজ্যৰ শাসক আছিল। তেওঁ ছত্ৰপতি ৰাজাৰাম ভোঁচলে -ৰ ৰাণী আৰু মাৰাঠা সাম্ৰাজ্যৰ প্ৰতিষ্ঠাপক শিৱাজীৰ বোৱাৰী আৰু দ্বিতীয় শিৱাজীৰ মাতৃ আছিল। স্বামীৰ মৃত্যুৰ পিছত মাৰাঠা অঞ্চলৰ মোগল দখলৰ বিৰুদ্ধে প্ ...\nতীজান বাঈ এগৰাকী ভাৰতীয় লোক-সংগীতৰ শিল্পী। তেওঁ ছত্তীছগঢ়ৰ বিখ্যাত পৰিবেশ্য কলা পাণ্ডৱনীৰ লগত জড়িত। পাণ্ডৱনীত মহাভাৰতৰ কাহিনী গীত আৰু বাদ্যযন্ত্ৰৰ মাধ্যমৰে পৰিবেশন কৰা হয়। তেওঁক ভাৰত চৰকাৰে ১৯৮৭ চনত পদ্মশ্ৰী, ২০০৩ চনত পদ্মভূষণ আৰু ২০১৯ চনত পদ্ ...\nন্যায়ধীশ তীৰথ সিং ঠাকুৰ বা টি. এছ. ঠাকুৰ ভাৰতৰ উচ্চতম ন্যায়ালয়ৰ ৪৩তম মুখ্য ন্যায়ধীশ। তেওঁৰ পিতৃ জম্মু আৰু কাশ্মীৰ উচ্চ ন্যায়ালয়ৰ ন্যায়ধীশ দেৱী দাস ঠাকুৰ অসমৰ পূৰ্বৰ ৰাজ্যপাল আছিল। তিৰথ সিং ঠাকুৰ তেওঁৰ পিতৃৰ চেম্বাৰত ১৯৭২ চনত যোগ দি কৰ্মজীৱ ...\nতুলসীদাস বা গোস্বামী তুলসীদাস হৈছে এজন হিন্দু বৈষ্ণৱ কবি। ভক্তি সাহিত্যৰ ৰামভক্তি ধাৰাৰ প্ৰধান কবিসকলৰ ভিতৰত তেওঁ অন্যতম। তেওঁ সংস্কৃত বাল্মীকি ৰামায়ণৰ তেওঁ অৱধি ভাষালৈ কৰা ৰামচৰিত-মানসৰ অনুবাদৰ বাবে প্ৰধানকৈ প্ৰখ্যাত। তুলসীয়ে জীৱনৰ অধিক কাল বা ...\nতৰু দত্ত হল ভাৰতীয় উপমহাদেশৰ এগৰাকী বঙালী অনুবাদক আৰু কবি। স্বাধীনতাৰ আগৰ ব্ৰিটিছ ভাৰতত প্ৰচলিত ইংৰাজী আৰু ফৰাছী ভাষাত তেওঁ লিখা-মেলা কৰিছিল। হেনৰী লুই ভিভিয়ান ডেৰোজিঅ, মনমোহন ঘোষ আৰু সৰোজিনী নাইডু ৰ সৈতে তৰু দত্ত ভাৰত-এংলিয়ান সাহিত্যৰ অন্যতম ...\nদময়ন্তী যোশী হল কথক নৃত্য শৈলীৰ এগৰাকী ভাৰতীয় ধ্ৰুপদী নৃত্যশিল্পী।১৯৩০ চনত তেওঁ মাডাম মেনকাৰ দলত নাচিবলৈ আৰম্ভ কৰে, দলটোৱে বিশ্বৰ বিভিন্ন ঠাইত অনুষ্ঠান প্ৰদৰ্শন কৰিছিল। জয়পুৰ ঘৰানাৰ সীতাৰাম প্ৰসাদৰপৰা তেওঁ কথক শিকিছিল আৰু খুব কম বয়সতে এগৰাকী ...\nদশৰথ মাঝি, বিহাৰৰ গয়াৰ সমীপৰ গেহলুৰ নামৰ এখন গাঁৱৰ এজন দুখীয়া শ্ৰমিক, যি কেৱল এটা হাতুৰী আৰু বটালী লৈ এটা পাহাৰ কাটি তাৰ মাজেদি ৰাস্তা উলিয়াইছিল৷ সুদীৰ্ঘ ২২ বছৰৰ অন্তত গয়াৰ আট্ৰি আৰু ৱাজিগাওৰ মাজৰ ৫৫ কিমি দৈঘ্যৰ পথটো তেওঁ পাহাৰৰ মাজেৰে বাট কা ...\nধুণ্ডীৰাজ গোবিন্দ ফাল্কে, যি দাদাচাহেব ফাল্কে নামে অধিক পৰিচিত, এজন ভাৰতীয় চলচ্চিত্ৰ পৰিচালক আৰু প্ৰযোজক আছিল। তেওঁক ভাৰতীয় চলচ্চিত্ৰৰ জনক হিচাপে গণ্য কৰা হয়। তেওঁ ১৯১৩ চনত নিৰ্মাণ কৰা ৰাজা হৰিশচন্দ্ৰ আছিল ভাৰতৰ প্ৰথম পূৰ্ণদৈৰ্ঘ্যৰ নিৰ্বাক চলচ ...\nদাৰোজী এৰাম্মা জনপ্ৰিয়ভাবে বুৰাকথা এৰাম্মা এগৰাকী ভাৰতীয় লোকশিল্পী। তেওঁ দক্ষিণ ভাৰতৰ মহাকাব্যিক কাহিনী কোৱাৰ এক লোককলাৰ ৰূপ বুৰাকথাৰ এগৰাকী লোকগায়িকা আৰু অভিনয় আছিল। তেওঁক ১৯৯৯ চনত ৰাজোৎসৱ প্ৰশস্তীকে ধৰি কেইবাটাও পুৰস্কাৰ প্ৰদান কৰা হৈছিল।\nদিলীপ কুমাৰ ইংৰাজী: Dilip Kumar; প্ৰকৃত নাম মহম্মদ ইউচুফ খান ভাৰতীয় চলচ্চিত্ৰ জগতৰ এগৰাকী প্ৰসিদ্ধ অভিনেতা। দিলীপ কুমাৰৰ জন্ম হৈছিল ১৯২২ চনৰ ১১ ডিচেম্বৰত। ট্ৰেজেদী কিং’ নামেৰে প্ৰসিদ্ধ অভিনেতাজনৰ কেৰিয়াৰৰ প্ৰথম ছবি আছিল ১৯৪৪ চনৰ ‘জোৱাৰ ভাটা’। ন ...\nদিৱ্যঙ্কা ত্ৰিপাঠী জন্ম হয় ১৯৮৪ চনৰ ১৪ ডিচেম্বৰত। তেওঁ এগৰাকী ভাৰতীয় অভিনেত্ৰী যিয়ে হিন্দী দূৰদৰ্শন উদ্যোগত কাম কৰে। তেখেতে জীটিভিৰ বনু মে তেৰি দুলহন ত দৈত্বচৰিত্ৰত অভিনয় কৰি চৰ্চালৈ আহে। তেওঁক বৰ্তমান ষ্টাৰ প্লাছৰ য়ে হে মহাব্বতে নামৰ নামৰ ধ ...\nপণ্ডিত দীনদয়াল উপাধ্যায় এজন ভাৰতীয় ৰাজনীতিক আৰু বৰ্তমানৰ ভাৰতীয় জনতা পাৰ্টিৰ পূৰ্বসূৰী ভাৰতীয় জন সংঘৰ এজন গুৰুত্বপূৰ্ণ নেতা আছিল।\nন্যায়াধীশ দীপক মিশ্ৰ ভাৰতৰ বৰ্তমান তথা ভাৰতৰ উচ্চতম ন্যায়ালয়ৰ ৪৫তম মুখ্য ন্যায়াধীশ। ন্যায়াধীশ জগদীশ সিং খেহৰে অৱসৰ গ্ৰহণ কৰাৰ পিছত তেওঁ ভাৰতৰ মুখ্য ন্যায়াধীশ হিচাপে নিযুক্তি পায়।তেওঁ ভাৰতৰ উচ্চতম ন্যায়ালয়ত ন্যায়াধীশ ৰূপে কাৰ্যনিৰ্বাহ কৰ ...\nদীপা কৰ্মকাৰ ত্ৰিপুৰাৰ ৰাজধানী আগৰতলাত জন্মগ্ৰহণকাৰী এগৰাকী ভাৰতীয় আৰ্টিষ্টিক বা শৈল্পিক জিমনাষ্ট। তেওঁ গ্লাছগোত অনুষ্ঠিত ২০১৪ কমনৱেলথ গেমচত প্ৰথম ভাৰতীয় জিমনাষ্ট হিচাপে ব্ৰঞ্জৰ পদক পাইছিল। ইয়াৰ পূৰ্বে জিমনাষ্টিকচত কোনো ভাৰতীয় আন্তৰ্জাতিক প্ৰ ...\nদীপা মালিক এগৰাকী ভাৰতীয় এথলেট। ২০১৬ চনৰ গ্ৰীষ্মকালীন পেৰালিম্পিকত ৰূপৰ পদক লাভ কৰি তেওঁ পেৰালিম্পিক ক্ৰীড়াত পদক লাভ কৰা প্ৰথম গৰাকী ভাৰতীয় মহিলা হৈ পৰিল। তেওঁ বিভিন্ন দুঃসাহসিক ক্ৰীড়াত অংশ গ্ৰহণ কৰাৰ বাবে বিখ্যাত। তেওঁ হিমালয়ান মটৰস্পৰ্ট সন ...\nদীপিকা পাডুকন বা দীপিকা পাডুকনি হল এগৰাকী ভাৰতীয় অভিনেত্ৰী আৰু প্ৰযোজক, যি হিন্দী চিনেমাত কাম কৰে। তেওঁ ভাৰতৰ এগৰাকী অন্যতম সৰ্বোচ্চ পাৰিশ্ৰমিক প্ৰাপ্ত অভিনেত্ৰী। শ্ৰেষ্ঠ অভিনেত্ৰী শিতানত তেওঁ তিনিটাকৈ ফিল্মফেয়াৰ বঁটা লাভ কৰিছে। এই দেশৰ সৰ্বাধি ...\nদীশা আনাপ্পা ৰবি এগৰাকী ভাৰতীয় তৰুণী আৰু এগৰাকী পৰিৱেশ কৰ্মী। তেখেত ফ্ৰাইডেছ ফৰ ফিউছাৰ প্ৰতিষ্ঠাতা। সুপৰিচিত পৰিৱেশ কৰ্মী গ্ৰেটা থুন্‌বাৰিৰ এটা অনলাইন টুলকিটৰ লগত জড়িত থকাৰ অভিযোগক্ৰমে ২০২১ চনৰ ১৩ ফেব্ৰুৱাৰীত দীশা ৰবিক গ্ৰেপ্তাৰ কৰা হৈছিল। তেখে ...\nদূতী চান্দ এগৰাকী ভাৰতীয় দৌৰবিদ বা স্প্ৰিণ্টাৰ আৰু বৰ্তমান মহিলাৰ ১০০ মিটাৰ ইভেণ্টত জাতীয় ৰেকৰ্ডধাৰী। দূতী গ্ৰীষ্মকালীন অলিম্পিকৰ মহিলাৰ ১০০ মিটাৰ প্ৰতিযোগিতাত নিৰ্বাচিত তৃতীয় গৰাকী ভাৰতীয় মহিলা।\nদেৱ কুমাৰ বসু এগৰাকী বঙালীভাষী ভাৰতীয় চলচ্চিত্ৰ পৰিচালক। তেওঁ অসমীয়া ছবিৰ উপৰিও মণিপুৰী ছবি মাতামগি মণিপুৰ পৰিচালনা কৰিছিল। তেওঁৰ পিতৃ আছিল বিখ্যাত চলচ্চিত্ৰ পৰিচালক দেৱকী বসু। অমৰ পাঠকে পৰিচালনা কৰা সংগ্ৰাম ছবিৰ যোগেদি অসমীয়া ছবিৰ সৈতে বসুৰ স ...\nদেৱকী জৈন এগৰাকী ভাৰতীয় অৰ্থনীতিবিদ আৰু সাহিত্যিক। তেওঁ মুখ্যতঃ নাৰীবাদী অৰ্থনীতিৰ ক্ষেত্ৰত অৱদান আগবঢ়াইছে। ২০০৬ চনত সামাজিক ন্যায় আৰু মহিলাৰ সশক্তিকৰণত তেওঁৰ অৱদানৰ বাবে তেওঁক ভাৰত চৰকাৰৰ তৃতীয় সৰ্বোচ্চ অসামৰিক বঁটা পদ্মভূষণ প্ৰদান কৰা হৈছিল।\nদেৱদত্ত পাটনায়ক এজন ভাৰতীয় চিকিৎসক, বাণিজ্যিক পৰামৰ্শদাতা, কিংবদন্তিবিদ আৰু লেখক। তেওঁ প্ৰধানকৈ কিংবদন্তিমূলক আৰু ব্যৱস্থাপনাৰ বিষয়ে লিখে। তেওঁ হিন্দু কিংবদন্তিৰ ওপৰত কেইবাখনো কিতাপ লিখিছে যাৰ ভিতৰত Myth = Mithya: A Handbook of Hindu Mythology ...\nদেৱদাস মোহনদাস গান্ধী আছিল মহাত্মা গান্ধীৰ চতুৰ্থটি আৰু একেবাৰে সৰুটো সন্তান। তেওঁৰ দক্ষিণ আফ্ৰিকাত জন্ম হয় আৰু ডেকাকালত হৈ মাক দেউতাকৰ লগত ভাৰতলৈ ঘূৰি আহে। তেওঁ দেউতাকৰ স্বাধীনতা সংগ্ৰামত অংশগ্ৰহণ কৰি কাৰাবাসো খাটিছিল। তেওঁ এজন বিশিষ্ট সাংবাদিক ...\nদেৱশ্ৰী ৰায় এগৰাকী ভাৰতীয় বঙালী অভিনেত্ৰী, নৃত্যশিল্পী, নৃত‍্য পৰিকল্পক, ৰাজনীতিবিদ আৰু পশু-অধিকাৰ সংৰক্ষক। তেওঁ নটৰাজ দলৰ কৰ্ণধাৰ। তেওঁ ভাৰতীয় লোকনৃত্যক পাশ্চাত্য মঞ্চত উপস্থাপনা কৰে আৰু ধ্ৰুপদী আৰু লোকনৃত্যৰ সংমিশ্ৰণত এক অপূৰ্ব নৃত্যকৌশলী ৰচ ...\nদেৱিকা ৰাণী ; ভাৰতীয় চলচ্চিত্ৰৰ এগৰাকী অভিনেত্ৰী আৰু প্ৰথম দাদা চাহেব ফাল্কে বঁটা বিজয়িনী। তেখেতৰ আগলৈকে ভাৰতীয় চলচ্চিত্ৰত নাৰী চৰিত্ৰত পুৰুষে অভিনয় কৰিছিল। ১৯২৯ চনত মুক্তিপ্ৰাপ্ত ‘প্ৰপঞ্চ পাস’ নামৰ ছবিখনৰ জৰিয়তে অভিনয় জীৱনৰ পাতনি মেলিছিল। ...\nদেৱী প্ৰসাদ শেট্টী হৈছে এগৰাকী ভাৰতীয় হৃদৰোগ বিশেষজ্ঞ আৰু উদ্যোগী। তেখেত নাৰায়ণা হেল্থ নামৰ ২১টা চিকিৎসা-কেন্দ্ৰযুক্ত সংস্থাটোৰ প্ৰতিষ্ঠাতা আৰু অধ্যক্ষ। তেখেতে ১৫,০০০ টাতকৈও অধিক হৃদৰোগৰ অস্ত্ৰোপচাৰ কৰিছে। ভাৰতৰ স্বাস্থ্যখণ্ডলৈ আগবঢ়োৱা অনবদ্য ...\nদেৱী শ্ৰী প্ৰসাদ এজন ভাৰতীয় সংগীত গীতিকাৰ, কণ্ঠশিল্পী আৰু পৰিচালক। তেওঁ মূলতঃ তেলেগু, আৰু তামিল ভাষাৰ বোলছবিৰ গীততো কণ্ঠ নিগৰাইছে।\nদেৱেন্দ্ৰ ঝাঝাৰীয়া এজন ভাৰতীয় পেৰালিম্পিক জেভেলীন থ্ৰো খেলুৱৈ। পেৰালিম্পিক ক্ৰীড়াত দুটাকৈ ব্যক্তিগত সোণৰ পদক লাভ কৰা তেওঁ প্ৰথম গৰাকী ভাৰতীয় খেলুৱৈ। ২০০৪ চনত গ্ৰীচৰ এথেন্সত অনুষ্ঠিত হোৱা গ্ৰীষ্মকালীন পেৰালিম্পিকৰ জেভেলীন থ্ৰোত তেওঁ প্ৰথম স্বৰ ...\nদ্ৰৌপদী মূৰ্মু এগৰাকী ভাৰতীয় ৰাজনীতিবিদ। তেওঁ বৰ্তমান ঝাৰখণ্ডৰ ৰাজ্যপাল। ২০১৫ চনত ভাৰতৰ ৰাষ্ট্ৰপতিয়ে তেওঁক ঝাৰখণ্ডৰ ৰাজ্যপাল হিচাপে নিযুক্তি দিয়ে। ৰাজ্যপাল পদত নিযুক্তি লাভ কৰা তেওঁ প্ৰথম গৰাকী জনজাতীয় মহিলা। ইয়াৰ লগতে ঝাৰখণ্ডৰ প্ৰথম গৰাকী ম ...\nধনুষ তামিল: தனுஷ் ; জন্ম ২৮ জুলাই, ১৯৮৩ হৈছে ভাৰতীয় এজন তামিল চলচ্চিত্ৰ অভিনেতা, চলচ্চিত্ৰ পৰিচালক, গীতিকাৰ আৰু নেপথ্য গায়ক। এখেতৰ জন্ম হয় ১৯৮৩ চনৰ ২৮ জুলাই তামিলনাডুৰ চেন্নাইত। ২০১১ চনত, তেওঁ তামিল চলচ্চিত্ৰ আদুকালামৰ বাবে শ্ৰেষ্ঠ অভিনেতা হিচ ...\nস্বেতা শেট্টী, পেচাগতভাৱে নন্দিতা স্বেতা নামে পৰিচিত, ভাৰতীয় চলচ্চিত্ৰ অভিনেত্ৰী গৰাকী মূলতঃ তামিল আৰু তেলুগু চলচ্চিত্ৰত উপস্থিত হয়। নন্দ লাভচ্ নন্দিতা নামৰ কান্নাডা চলচ্চিত্ৰৰ যোগেদি তেওঁ অভিনয়ৰ কৰ্মজীৱন আৰম্ভ কৰে। পিছত ২০১২ চনৰ ব্যংগাত্মক চ ...\nনয়নতৰা চেহগল হল এগৰাকী ভাৰতীয় লেখক, যি ইংৰাজী ভাষাত লেখা-মেলা কৰে। তেওঁ নেহৰু-গান্ধী পৰিয়ালৰ সদস্য। জৱাহৰলাল নেহৰুৰ ভগ্নী বিজয়লক্ষ্মী পণ্ডিতৰ তিনি গৰাকী জীয়ৰীৰ তেওঁ দ্বিতীয় গৰাকী। ১৯৮৬ চনত তেওঁৰ ইংৰাজী উপন্যাস ৰিচ লাইক আচ ৰ বাবে তেওঁক সাহিত ...\nনলিনী জয়ৱন্ত ১৯৪০ আৰু ১৯৫০ৰ দশকত হিন্দী চলচ্চিত্ৰৰ সৈতে জড়িত এগৰাকী ভাৰতীয় অভিনেত্ৰী। ‘কালাপানী’ ছবিৰ বাবে ১৯৫৯ চনত তেওঁ শ্ৰেষ্ঠ সহযোগী অভিনেত্ৰীৰ ফিল্মফেয়াৰ বঁটা লাভ কৰিছিল।


আকাশ চুবৰ মন প্ৰীঞ্চিৰ ! – NewsFile Online (Oxomiya)\nHome / Region / Assam / আকাশ চুবৰ মন প্ৰীঞ্চিৰ !\nআকাশ চুবৰ মন প্ৰীঞ্চিৰ !\nদুয়োখন হাত নাই অথচ হাত থকাতকৈ 'শক্তিশালী'\nচৰাইদেউ,১৬ জানুৱাৰী : সোণাৰিৰ বিশেষভাৱে সক্ষম প্ৰীঞ্চিক লাগে এটা সংস্থাপনজীৱন যুঁজত জয়ী হ’ব খোজা প্ৰীঞ্চিৰ দুচকুত আছে অলেখ সপোন ৷\nপ্ৰত্যাহ্বানকো নেওচি জীৱন যুঁজত আগবাঢ়ি যোৱা সোণাৰিৰ এগৰাকী যুৱতী, যিয়েই এটা সাধাৰণ পৰিয়ালত ডাঙৰ-দীঘল হৈ এতিয়া গুৱাহাটীৰ এখন ব্যক্তিগত চিকিৎসালয়ত কৰ্মৰত হোৱাই নহয় পৰিয়ালটোৰো আশা-ভৰসাৰ থল হৈ পৰিছে। সেই গৰাকী যুৱতীৰ বিষয়ে ইতিমধ্যে পাঠ্যক্ৰমতো অন্তৰ্ভুক্ত হৈছে ‘প্ৰত্যাহ্বান’ শীৰ্ষক এটা পাঠ। সোণাৰিৰ এইগৰাকী বিশেষভাৱে সক্ষম যুৱতী প্ৰীঞ্চি গগৈয়ে ইতিমধ্যে সংবাদ শিৰোনাম দখল কৰি আহিছে। আগ্ৰহ থাকিলে যে অসাধ্য একো নাই তাৰেই প্ৰমাণ সোণাৰিৰ প্ৰীঞ্চি গগৈ। জন্মৰেপৰা দুয়োখন হাত নথকা প্ৰীঞ্চি হ’ব পাৰে হাজাৰ গৰাকী যুৱতীৰ প্ৰেৰণা।\nপ্ৰীঞ্চি অদম্য সাহসৰ প্ৰতীক। সোণাৰিৰ এইগৰাকী যুৱতীয়ে নিজৰ অদম্য মনোবলৰ বাবে দুয়োখন হাত নথকা স্বত্বেও শিক্ষাগ্ৰহণ কৰাৰ লগতে বৰ্তমান গুৱাহাটীৰ নেমকেয়াৰ হাস্পতালত কৰ্মৰত। মন কৰিবলগীয়া যে বিশেষ ভাৱে সক্ষম ব্যক্তিসকলৰ ওপৰত নিৰ্মিত Rising Sun নামৰ এখন তথ্যচিত্ৰত এইগৰাকী প্ৰতিভাৱান যুৱতীয়ে অংশগ্ৰহণ কৰিছে । চিত্ৰশিল্পৰ প্ৰতি বিশেষভাৱে আগ্ৰহী যুৱতী প্ৰীন্সিয়ে ইতিমধ্যে বিভিন্ন অনুষ্ঠানত অংশগ্ৰহণ কৰি নিজৰ প্ৰতিভা বিকাশৰ সুযোগ লাভ কৰিছে। প্ৰীঞ্চিয়ে আমাৰ লগত হোৱা কথোপকথনত কয়, “সৰুতে বিভিন্ন জনে মোক এৰাই চলিছিল যদিও মই হাৰ মনা নাই এতিয়ালৈকে। নিজৰ ওপৰত বিশ্বাস আছে। দুয়োখন হাত নাই যদিও মনত থকা অদম্য সাহসৰ বাবেই আজি ভৰি দুখনৰ জৰিয়তেই বিভিন্ন কাম কৰিবলৈ সক্ষম হৈছোঁ। কিছু কিছু ক্ষেত্ৰত অসুবিধাৰ সন্মুখীন হয় যদিও ঘৰৰ মানুহখিনিৰ সহায়ত সেইবোৰ প্ৰত্যাহ্বান পাৰ হৈ যাবলৈ সক্ষম হৈছোঁ ৷ ”\nমন কৰিবলগীয়া যে এটা সাধাৰণ পৰিয়ালত ডাঙৰ-দীঘল হৈ বিশেষ ভাৱে সক্ষম স্বত্বেও নিজৰ কৰ্মত নিয়োজিত এইগৰাকী প্ৰীঞ্চিয়ে লাভ কৰা নাই চৰকাৰী সুবিধা। চৰকাৰক বিভিন্ন সময়ত আবেদন জনাই অহাৰ পাছতো চৰকাৰী সুবিধা লাভ কৰিবলৈ সক্ষম হোৱা নাই আজিলৈকে। এটা সাধাৰণ ঘৰতে বাস কৰা এইগৰাকী প্ৰিঞ্চিৰ পৰিয়ালটোক লাগে এতিয়া চৰকাৰী সহায়। প্ৰীঞ্চিৰ মাতৃয়ে কয়, “প্ৰীঞ্চি এতিয়া ডাঙৰ হৈছে। তাইৰ প্ৰতিটো অভাৱ পূৰণ কৰিবলৈ আমি সক্ষম নহয়। যদিও তাই গুৱাহাটীৰ নেমকেয়াৰত কৰ্মৰত তথাপিও চৰকাৰী সংস্থাপন এটাৰহে অধিক প্ৰয়োজন”। নেমকেয়াৰ কৰ্তৃপক্ষক ধন্যবাদ জনায় তেখেতে কয়, ”হিতেশ চাৰে যদি প্ৰীঞ্চিক নেমকেয়াৰ হাস্পাতালত সুবিধা দিয়া বাবে অশেষ ধন্যবাদ আৰু কৃতজ্ঞতা জনাইছোঁ।\nতেখেতৰ দৰে মানুহ আছে বাবেই আজিও সমাজখন জীয়াই আছে”। ইফালে পেছাত এগৰাকী ৰাজমিস্ত্ৰী প্ৰীঞ্চিৰ দেউতাকে জীয়ৰীৰ সাফল্যত সুখী বুলি অনুভৱ ব্যক্ত কৰা লগতে তাই ৰাইজৰ ছোৱালী বুলি মন্তব্য কৰে।\nবিশেষভাৱে সক্ষম এইগৰাকী যুৱতীয়ে নিজৰ মনোবল, আগ্ৰহ, একাগ্ৰতাৰ বাবেই নিজকে উজ্বলাই তুলিবলৈ সক্ষম হৈছে। প্ৰত্যাহ্বান নেওচি দূৰ দিগন্তলৈ যাত্ৰা কৰাৰ সপোন দেখা এইগৰাকী যুৱতী সকলোৰে আদৰ্শ হওক তাৰেই কামনা কৰিছোঁ।


ভয়ংকৰ! গাড়ীৰ চাইজৰ মহাজাগতিক শিলাখণ্ড পাৰ হৈ গ’ল পৃথিৱীৰ গাত ঘঁহনি খাই, গমেই নাপালে NASA–ই– News18 Assam\nভয়ংকৰ! গাড়ীৰ চাইজৰ মহাজাগতিক শিলাখণ্ড পৃথিৱীৰ গাত ঘঁহনি খাই পাৰ হৈ গ’ল, গমেই নাপালে NASA–ই\nনাছাৰ ফালৰ পৰা জনোৱা হৈছে এইটো এটা ৰেকৰ্ড যে পৃথিৱীৰ ইমান কাষেৰে আগতে কোনো মহাজাগতিক শিলাখণ্ড পাৰ হৈ যোৱা নাই।\nNews18 Assam | News18 Assam | August 21, 2020, 11:50 AM IST\nএক গাড়ীৰ চাইজৰ এষ্টৰয়েড- পৃথিৱীৰ কাষেৰে পাৰ হৈ গ’ল আৰু গমেই নাপালে নাছাই (NASA) ৷ এই বিশালাকৃতিৰ মহাজাগতিক শিলাখণ্ড পৃথিৱীৰ পৰা মাত্ৰ ১৮৩০ মাইলৰ সীমাৰে পাৰ হৈ গ’ল। ইটালীৰ সংবাদপত্রত প্রকাশিত ৰিপ’র্ট অনুসৰি পৃথিৱীৰ ইমান কাষেৰে আগতে কোনো এষ্টৰয়েড পাৰ হৈ যোৱা নাই! Photo- Collected\nইটালীৰ অৱজাৰভেশ্যন চেন্টাৰ Sormano Astronomical Observatory–এ এই মহাজাগতিক শিলাখণ্ডৰ অস্তিত্বৰ কথা জনায়৷ এইটোৱে পৃথিৱীক আঘাত কৰা নাই৷ অৱজাৰভেশ্যন চেন্টাৰৰ বিবৃতি অনুসৰি ইয়াৰ আকাৰৰ কাৰণে পৃথিৱীৰ কাৰো ক্ষতি নহ’ল। তথাপিও এই এষ্টৰয়েডৰ উপস্থিতি ইমান ভয়ানক হৈ উঠাৰ কাৰণ এইটো পৃথিৱীৰ সমীপেৰে পাৰ গৈ যোৱাৰ পূৰ্বে কোনো মহাকাশচাৰীয়ে ইয়াৰ অস্তিত্বৰ কথা ধৰিবই নোৱাৰিলে৷ Photo- Collected\nNASA-ৰ ডাইৰেক্টৰ পল চোদাচে (Paul Chodas) জনাইছে, ‘আমি দেখা পোৱা নাছিলো যে এইটো আহিছে।’ পৃথিৱীৰ দিশে তীব্ৰবেগে অহা এই এষ্টৰয়েডৰ বিষয়ে মাত্ৰ ছঘণ্টা পূৰ্বেহে গম পায় বিজ্ঞানীসকলে। কেলিফোৰ্নিয়াৰ পালোমাৰ অবজাৰভেৰটৰীয়ে এই তথ্য প্ৰদান কৰে। নাছাৰ ফালৰ পৰা জনোৱা হৈছে এইটো এটা ৰেকৰ্ড যে পৃথিৱীৰ ইমান কাষেৰে আগতে কোনো মহাজাগতিক শিলাখণ্ড পাৰ হৈ যোৱা নাই। Photo- Collected\nসৌভাগ্যক্ৰমে কোনো ক্ষতি নহ’ল কিন্তু এইধৰণে যদি NASA–ই আৰু কোনো এষ্টৰয়েড পৃথিৱীৰ ফালে অহাৰ আগজাননী দিব নোৱাৰে তেনেহ’লে সেয়া NEO-surveillance systems-ত প্ৰৱেশ কৰিব পাৰে তথা বৃহৎ ক্ষতি কৰিব পাৰে। এষ্টৰয়েডৰ আকৃতিৰ ওপৰত নির্ভৰ কৰিছে পৃথিৱীৰ কোটি কোটি মানুহৰ জীৱন। Photo- Collected\nএই মহাজাগতিক শিলাখণ্ডৰ নাম প্রথমে দিয়া হৈছিল ZTF0DxQ, পৰৱৰ্তী সময়ত ইয়াক অফিচিয়েলি নামাকৰণ কৰা হয় 2020 QG৷ সোমবাৰৰ দিনটোত ইয়াৰ অস্তিত্বৰ কথা প্রথম টুইট কৰে orbitsimulator.com -ৰ টনি ডুনে৷ পূৱ অষ্ট্ৰেলিয়াৰ প্রশান্ত মহাসাগৰৰ সমীপেৰে এই asteroid পাৰ হৈ যায়। আন্তঃৰাষ্ট্ৰীয় সময়ৰ হিচাপত পুৱা প্ৰায় ৪টা বজাত এই মহাজাগতিক ঘটনা ঘটে৷ সাধাৰণতে এই ধৰণৰ শিলাখণ্ড মহাকাশতে বিস্ফোৰণ ঘটাই ধ্বংস কৰি দিয়া হয়। ইয়াৰ জৰিয়তে আকাশত দেখা যায় সুন্দৰ দৃশ্য। Photo- Collected


অলিম্পিক আৰু ৰোমাঞ্চকৰ খেল ফেন্সিং - Olympia Sports\nHomeNewsঅলিম্পিক আৰু ৰোমাঞ্চকৰ খেল ফেন্সিং\nঅলিম্পিক আৰু ৰোমাঞ্চকৰ খেল ফেন্সিং\n✍ তপন কুমাৰ বৰা\nটকিঅ’ত (Tokyo) অনুষ্ঠিত হ’বলগীয়া ২০২০ চনৰ গ্ৰীষ্মকালীন অলিম্পিকৰ (2020 Summer Olympics) ফেন্সিং প্ৰতিযোগিতাসমূহত (fencing competitions) ১২ টা ইভেণ্টছ (events) অনুষ্ঠিত হ’ব। এথেন্সত অনুষ্ঠিত ১৮৯৬ চনৰ গ্ৰীষ্মকালীন অলিম্পিকত আধুনিক অলিম্পিক আন্দোলনৰ জন্মৰ পৰা প্ৰতিটো গ্ৰীষ্মকালীন অলিম্পিক গেমছত ফেন্সিং প্ৰতিদ্বন্দিতা কৰা হৈছে। কেৱল এবাৰহে এজন খেলুৱৈয়ে একেখন অলিম্পিক গেমছত তিনিওটা অস্ত্ৰৰে সোণৰ পদক জিকিছিল। ১৯২০ চনৰ খেলসমূহত ইটালীৰ ফেঞ্চাৰ নেডো নদীয়ে (Nedo Nadi) এই কৃতিত্ব অৰ্জন কৰিছিল। ১৯২৪ চনৰ অলিম্পিক গেমছৰ সময়ত পেৰিছত মহিলাৰ ফইলে (Women’s foil) অলিম্পিকত আত্মপ্ৰকাশ কৰে। চেন্নাইৰ এগৰাকী ২৭ বছৰীয়া ভাৰতীয় খেলুৱৈ ভৱানী দেৱী হৈছে অলিম্পিকৰ ফেন্সিং ইভেণ্টত অংশগ্ৰহণ কৰিবৰ বাবে যোগ্যতা অৰ্জন কৰা প্ৰথম ভাৰতীয় ফেঞ্চাৰ, যি এই বছৰ টকিঅ’ত চাব্ৰে (sabre) শ্ৰেণীত অংশগ্ৰহণ কৰিবলৈ সাজু হৈছে।\nফেন্সিঙত দুজন প্ৰতিযোগীয়ে, প্ৰত্যেকে এখন হাতত অস্ত্ৰ ধৰি, শৰীৰৰ বৈধ লক্ষ্য স্থানত তেওঁলোকৰ প্ৰতিদ্বন্দীক আঘাত কৰিবলৈ ইজনে সিজনৰ মুখামুখি হয়। ইয়াত তিনিটা পৃথক ইভেণ্ট আছে: ফইল (foil), এপে (épée) আৰু চাব্ৰে (sabre)। সেই ইভেণ্টবোৰৰ ভিতৰত অস্ত্ৰ (Weapons), লক্ষ্য ক্ষেত্ৰ (target area) আৰু অগ্ৰাধিকাৰৰ নিয়ম (priority rules) পৃথক। ফেন্সিং প্ৰতিযোগিতা সমূহ এখন প্লেটফৰ্মত (platform) অনুষ্ঠিত কৰা হয় যাক পিষ্ট (piste) বুলি কোৱা হয়। পৃষ্ঠটো ১৪ মিটাৰ দীঘল আৰু ১.৫ মিটাৰৰ পৰা ২ মিটাৰ বহল। এই পিষ্ট (piste) হিচাপে জনাজাত এটা পৰিবাহী মজিয়াৰ পেনেলে (conductive floor panel) ফেন্সিং প্ৰতিযোগিতাৰ পৃষ্ঠখন গঠন কৰে।\nফেঞ্চাৰসকলে বগা ইউনিফৰ্ম পিন্ধে কিয়নো আৰম্ভণিতে, ইলেক্ট্ৰনিক স্কোৰিং (electronic scoring) কৰাৰ আগতে, তেওঁলোকৰ প্ৰতিপক্ষৰ অস্ত্ৰৰ পৰা হোৱা চিহ্ন দেখাটো বগা ৰং আটাইতকৈ সহজ আছিল। যেতিয়া তেওঁলোকে তেওঁলোকৰ প্ৰতিদ্বন্দীৰ সৈতে সম্পৰ্ক (contact) স্থাপন কৰে, তেতিয়া ই ফেঞ্চাৰৰ স্কোৰ হিচাপ কৰাত সহায় কৰিছিল। ৱাছিং মেচিন আৰু দাগ চিকিৎসাৰ (stain treatments) আগতে, বগা ৰং ধুবলৈও আটাইতকৈ সহজ ৰং আছিল। মাৰ্শ্বেল আৰ্টছৰ দৰে, শিক্ষাৰ্থীজনে পৰম্পৰাগতভাৱে বগা ইউনিফৰ্ম পিন্ধে আৰু মাষ্টাৰ বা প্ৰশিক্ষকে ক’লা পোছাক পিন্ধে। কিন্তু আজিৰ ফেন্সিং পৃথিৱীত, ফেঞ্চাৰসকলক তেওঁলোকৰ ইউনিফৰ্মটো তেওঁলোকৰ অ-অস্ত্ৰ বাহুত (non-weapon arm) প্ৰতীকেৰে সজাবলৈ, বা ৰঙীন জেকেট বা মোজা পিন্ধিবলৈ অনুমতি দিয়া হয়।\nচিনেমাবোৰত দেখা মৃত্যু-দ্বৈতৰ যুদ্ধৰ দৰে ফেন্সিং ইভেণ্টসমূহ ৰোমাঞ্চকৰ নহ’ব পাৰে, তথাপিও অলিম্পিক ফেন্সিং হৈছে ইয়াৰ নিজৰ ক্ষেত্ৰত যথেষ্ট তীব্ৰ নাটকীয় খেল। ফেন্সিংৰ মৌলিক লক্ষ্য হৈছে অস্ত্ৰৰে প্ৰতিদ্বন্দীৰ ওপৰত আটাইতকৈ বেছি স্পৰ্শ (hits or touches) কৰা। তিনিটা ৩ মিনিটৰ অধিৱেশনত এটা প্ৰতিযোগিতা, বা বাউট (bout) অনুষ্ঠিত কৰা হয়। ১৫ টা হিট অৰ্জন কৰা প্ৰথম ব্যক্তি (বা বাউটৰ শেষত আটাইতকৈ বেছি হিট হোৱা ব্যক্তি, যি প্ৰথমে আহে) জিকে। “Touché!-ৰ আক্ষৰিক অৰ্থ হৈছে ফৰাচী ভাষাত “স্পৰ্শ” কৰা, যেনেকৈ অন্য ফেঞ্চাৰৰ দ্বাৰা স্পৰ্শ কৰাৰ অৰ্থ হ’ল পইণ্ট হিচাপ কৰা হৈছে।\nঅলিম্পিক ফেন্সিঙৰ শিপা বোৰ (roots) পৌৰাণিক বাস্তৱ জীৱনৰ তৰোৱাল আৰু চুৰিৰ সামৰিক যুঁজত আধাৰিত, কিন্তু খেল হিচাপে ফেন্সিঙৰ জনপ্ৰিয়তা স্থায়ী হৈ আছে। আধুনিক অলিম্পিক ফেন্সিং প্ৰতিযোগিতা হৈছে সমগ্ৰ বিশ্বতে বিকশিত এক ক্ৰছ-প্ৰজাতিৰ কৌশল অৱশ্ছে বেছিভাগ স্পেইন, ইটালী আৰু ফ্ৰান্সৰ পৰা।\nঅলিম্পিক ফেন্সিং অস্ত্ৰ আৰু স্কোৰিং এটি বিচিত্ৰ প্ৰক্ৰিয়া। হিটবোৰ (hits) ইলেক্ট্ৰনিকভাৱে ৰেকৰ্ড কৰা হয় আৰু ৰেফাৰীৰ (referees) দ্বাৰা প্ৰমাণিত কৰা হয়। আপুনি কেনে ধৰণৰ অস্ত্ৰ ব্যৱহাৰ কৰি আছে তাৰ ওপৰত হিট বা স্পৰ্শ হিচাপে কি গণনা কৰা হয় – প্ৰতিটো অস্ত্ৰই শৰীৰৰ এক পৃথক এলেকা লক্ষ্য কৰে, আৰু স্পৰ্শ কৰিবলৈ প্ৰতিটো অস্ত্ৰৰ কেৱল কিছুমান অংশহে ব্যৱহাৰ কৰিব পাৰি। যদিও সেইবোৰ একে যেন লাগিব পাৰে, ৰণনীতি আৰু স্কোৰিং একেবাৰে বেলেগ। তিনি প্ৰকাৰৰ ফেন্সিং অস্ত্ৰ আছে – ফইল (foil), চাব্ৰে (sabre) আৰু ইপি (epée)।\nফইল (foil) হৈছে আটাইতকৈ পাতল ফেন্সিং অস্ত্ৰ, মুখ্যতঃ লক্ষ্যত জোৰ দিবলৈ ব্যৱহাৰ কৰা হয়। ফইল এটাৰ লক্ষ্য হৈছে ধড় (torso), সন্মুখ আৰু পিছফাল। ফইলৰ মুৰৰ সৈতে লক্ষ্য স্থানত কেৱল এটা স্পৰ্শই এক পইণ্ট অৰ্জন কৰে – আপুনি ব্লেডৰ কাষৰ সৈতে স্পৰ্শ কৰি স্কোৰ কৰিব নোৱাৰে। যদি স্পৰ্শ এটা কৰা হয়, স্পৰ্শটো গণনা কৰা নহয়, ঘড়ীটো (clock) বন্ধ হয় আৰু ফেঞ্চাৰবোৰ ৰিছেট হয়। যদি দুটা ফেঞ্চাৰে একে সময়তে ইজনে সিজনক স্পৰ্শ কৰে, আক্ৰমণত থকা ফেঞ্চাৰজনক কেৱল এটা বিন্দু প্ৰদান কৰা হয়।\nচাব্ৰে (sabre) হৈছে আধুনিক সময়ৰ অশ্বাৰোহী তৰোৱাল। ই ফইলতকৈ গধুৰ, আৰু আপুনি অস্ত্ৰৰ মুৰ বা কাষবোৰেৰে বিপক্ষক স্পৰ্শ কৰি পইণ্ট অৰ্জন কৰিব পাৰে। এটা চাব্ৰে হিট কেৱল তেতিয়াহে গণনা কৰে যদি ই কঁকালৰ ওপৰত থাকে। ৰেফাৰীয়ে নিৰ্ধাৰণ কৰে যে একেলগে হিট হ’লে কোনে নম্বৰ দিয়ে। অফ-টাৰ্গেট (off-target) স্পৰ্শ কৰিলে ঘড়ীটো বন্ধ নহয়।\nইপি (epée) হৈছে তিনিওটা ফেন্সিং অস্ত্ৰৰ ভিতৰত আটাইতকৈ গধুৰ। ফইলৰ (foil) দৰে, স্পৰ্শ এটা কেৱল তেতিয়াহে গণনা কৰা হয় যদি ইয়াক ইপিৰ (epée) মুৰেৰে তৈয়াৰ কৰা হয়; অৱশ্যে, দুয়োজন ফেঞ্চাৰে একে সময়তে কৰা স্পৰ্শৰ পৰা নম্বৰ দিব পাৰে। এটা ইপি হিট (epée hit) শৰীৰৰ যিকোনো ঠাইতে গণনা কৰা হয়।\nঅলিম্পিক ফেন্সিং ইভেণ্ট সমূহ (fencing events):\nব্যক্তিগত ফইল (পুৰুষ/মহিলা) // Individual Foil (Men/Women)\nব্যক্তিগত ইপি (পুৰুষ/মহিলা) // Individual Epée (Men/Women)\nব্যক্তিগত চাব্ৰে (পুৰুষ/মহিলা) // Individual Sabre (Men/Women)\nদলফইল (পুৰুষ/মহিলা) // Team Foil (Men/Women)\nদল ইপি (পুৰুষ/মহিলা) // Team Epée (Men/Women)\nটীম চাব্ৰে (পুৰুষ/মহিলা) // Team Sabre (Men/Women)\nঅলিম্পিকৰ ফেন্সিং ইভেণ্টত অংশগ্ৰহণ কৰিবৰ বাবে যোগ্যতা অৰ্জন কৰা প্ৰথম ভাৰতীয় ফেঞ্চাৰ ভৱানী দেৱীলৈ শুভেচ্ছা জনালো !!\nPrevious articleদুবছৰৰ অন্তৰালত অনুষ্ঠিত হ’ব ফিফা বিশ্বকাপ?\nNext article‘গাংগুলীয়ে কেৱল অধিনায়ক হৈ থাকিবলৈ বিচাৰিছিল, কষ্ট কৰিবলৈ বিচৰা নাছিল’ গ্ৰেগ চেপেলৰ বিস্ফোৰণ\nসাক্ষাৎকাৰ দিবলৈ গৈ এংকৰৰ প্ৰেমত পৰা কেইগৰাকীমান ক্ৰিকেটাৰ\nডঃ সংগীতা কাকতিৰ ‘এগৰাকী কণ্ঠশিল্পীৰ দৃষ্টিত যোগাভ্যাস’ শীৰ্ষক গ্ৰন্থ উন্মোচন\nদেওবাৰৰ পৰা নগাবন্ধাত সদৌ অসম প্ৰাইজমানি ক্ৰিকেট


एक साल में बाइबल - ইণ্ডিয়ান ৰিভাইচ ভাৰচন - मई 3\n১ সামুয়েল 8:1-22\n1. চমূৱেল বৃদ্ধ হোৱাৰ পাছত, তেওঁৰ পুত্ৰ সকলক ইস্ৰায়েলৰ ওপৰত তেওঁ বিচাৰকৰ্ত্তা নিযুক্ত কৰিলে।\n2. তেওঁৰ প্ৰথম পুত্ৰৰ নাম যোৱেল, দ্বিতীয় পুত্ৰৰ নাম অবিয়া আছিল; তেওঁলোকে বেৰ-চেবাত বিচাৰ কৰিছিল।\n3. তেওঁৰ পুত্ৰসকল পিতৃৰ পথত চলা নাছিল, কিন্তু অসৎ পথত চলিছিল। তেওঁলোকে ভেটী খাই অন্যায় বিচাৰ কৰিছিল৷\n4. সেই কাৰণে ইস্ৰায়েলৰ বৃদ্ধ লোকসকলে চমূৱেলক ল’গ ধৰিবলৈ ৰামালৈ আহিল৷\n5. তেওঁলোকে চমূৱেলক ক’লে, “চাওক, আপুনি বৃদ্ধ হৈছে, আৰু আপোনাৰ পুত্ৰসকল আপোনাৰ পথত চলা নাই, সেয়েহে অন্যান্য দেশৰ দৰে আমাৰো বিচাৰ কৰিবলৈ আপুনি আমাৰ ওপৰত এজন ৰজা নিযুক্ত কৰি দিয়ক।”\n6. যি সময়ত তেওঁলোকে কৈছিল, “আমাৰ বিচাৰ কৰিবলৈ আমাক এজন ৰজা দিয়ক” সেই সময়ত চমূৱেলে অসন্তুষ্ট হৈ যিহোৱাৰ আগত প্ৰাৰ্থনা কৰিলে৷\n7. যিহোৱাই চমূৱেলক ক’লে, “এইলোক সকলে তোমাৰ আগত যি যি কথা কৈছে, সেই সকলো কথা শুনা; কিয়নো সিহঁতে যে তোমাক অগ্ৰাহ্য কৰিলে, এনে নহয়, কিন্তু মই যেন সিহঁতৰ ওপৰত ৰাজত্ব নকৰোঁ, এই আশয়েৰে মোকেই অগ্ৰাহ্য কৰিলে।\n8. মই মিচৰৰ পৰা সিহঁতক বাহিৰ কৰি অনা দিনৰে পৰা আজিলৈকে সিহঁতে মোলৈ যেনেকৈ ব্যৱহাৰ কৰি আহিছে, অৰ্থাৎ মোক ত্যাগ কৰি অন্যান্য দেৱতাবোৰক পূজা কৰি আহিছে, তেনেকৈ তোমালৈকো একে ব্যৱহাৰ কৰিছে।\n9. সেয়েহে, এতিয়া সিহঁতৰ কথা শুনা; কিন্তু নম্ৰভাৱে সিহঁতক সাৱধান কৰা আৰু সিহঁতৰ ওপৰত যি ৰজাই ৰাজত্ব কৰিব, সেই ৰজাৰ নিয়ম প্ৰণালী সিহঁতক বুজাই দিয়া।”\n10. তাৰ পাছত যি লোকসকলে চমূৱেলক ৰজা খুজিছিল, তেওঁলোকৰ আগত তেওঁ যিহোৱাৰ সেই সকলো কথা জনালে।\n11. আৰু ক’লে, “তোমালোকৰ ওপৰত যি ৰজাই ৰাজত্ব কৰিব তেওঁৰ নিয়ম প্ৰণালী এইদৰে হ’ব; তোমালোকৰ পুত্ৰ সকলক নিজৰ ৰথ আৰু ঘোঁৰাৰ ওপৰত নিযুক্ত কৰিব, আৰু সিহঁত তেওঁৰ ৰথৰ আগে আগে দৌৰি যাব;\n12. আৰু তেওঁ সিহঁতক নিজৰ সহস্ৰপতি পঞ্চাশপতি পাতিব; আৰু নিজৰ মাটিত হাল বাবলৈ, শস্য দাবলৈ, আৰু যুদ্ধৰ অস্ত্ৰ ও ৰথৰ সঁজুলি গঢ়াবলৈ নিযুক্ত কৰি ল’ব।\n13. তেওঁ আপোনালোকৰ জীয়ৰী সকলকো সুগন্ধি দ্ৰব্য প্ৰস্তুত কৰিবলৈ, ৰান্ধিবলৈ, আৰু চুলাত সেকি খাদ্য বনাবলৈ ব্যৱহাৰ কৰিব।\n14. তেওঁ উত্তম শস্যক্ষেত্ৰ, দ্ৰাক্ষাবাৰী, আৰু জিত গছৰ বাগিছাবোৰ তোমালোকৰ পৰা লৈ নিজ দাস সকলক দিব।\n15. তোমালোকৰ শস্যৰ আৰু দ্ৰাক্ষাবাৰীৰ ফলৰ দহ ভাগৰ এভাগ লৈ নিজৰ কৰ্মচাৰী আৰু দাস সকলক দিব।\n16. তেওঁ তোমালোকৰ পুৰুষ আৰু মহিলা দাস সকলক ল’ব আৰু সকলোতকৈ উত্তম ডেকা পুৰুষসকলক আৰু গাধবোৰকো লৈ নিজৰ কামত লগাব।\n17. তেওঁ তোমালোকৰ মেৰ-ছাগ আৰু ছাগলীবোৰৰ দহ ভাগৰ এভাগ ল’ব; আৰু তোমালোক তেওঁৰ বন্দী হ’বা।\n18. সেই দিনা তোমালোকে নিজে মনোনীত কৰি লোৱা ৰজাৰ কাৰণে কান্দিবা; কিন্তু যিহোৱাই সেইদিনা তোমালোকক উত্তৰ নিদিব।”\n19. কিন্তু লোকসকলে চমূৱেলৰ কথা নামানিলে; তেওঁলোকে তেওঁক ক’লে, “নহয় নহয়! আমাৰ ওপৰত এজন ৰজা হবই লাগিব।\n20. আমি আন জাতিৰ দৰে হ’বলৈ, আমাৰ বিচাৰ কৰিবলৈ আৰু আমাৰ আগে আগে গৈ আমাৰ পক্ষে যুদ্ধ কৰিবলৈ, আমাক এজন ৰজা লাগে।”\n21. তাৰ পাছত চমূৱেলে লোকসকলৰ সকলো কথা শুনি পুনৰ সেই কথা যিহোৱাক জনালে।\n22. যিহোৱাই চমূৱেলক ক’লে, “তুমি লোকসকলৰ কথা শুনা আৰু তেওঁলোকৰ ওপৰত এজন ৰজা পাতি দিয়া।” তাৰ পাছত চমূৱেলে ইস্ৰায়েলৰ লোকসকলক ক’লে, “প্ৰত্যেক জনে নিজৰ নিজৰ নগৰলৈ যাবই লাগিব।”\n১ সামুয়েল 9:1-27\n1. সেই সময়ত বিন্যামীন ফৈদত এজন প্ৰভাৱশালী ব্যক্তি আছিল, তেওঁৰ নাম আছিল কীচ, তেওঁ অবীয়েলৰ পুত্ৰ, অবীয়েল জেৰৰ পুত্ৰ, জেৰৰ বখোৰতৰ পুত্ৰ, বাখোৰত আফিয়াৰ পুত্ৰ আছিল, এওঁলোক বিন্যামীন ফৈদৰ লোক আছিল।\n2. কীচৰ এজন সুদৰ্শন পুত্ৰ আছিল, তেওঁৰ নাম আছিল চৌল, ইস্ৰায়েলৰ সন্তান সকলৰ মাজত তেওঁতকৈ সুদৰ্শন কোনো পুৰুষ নাছিল আৰু আন সকলো লোকতকৈ তেওঁ ওখ আছিল।\n3. এদিন চৌলৰ পিতৃ কীচৰ গাধবোৰ হেৰাল। তেতিয়া কীচে নিজ পুত্ৰ চৌলক ক’লে, “তুমি দাস সকলৰ মাজৰ এজনক লগত লৈ গাধবোৰ বিচাৰি যোৱা।”\n4. সেয়ে চৌলে পাহাৰীয়া দেশ ইফ্ৰয়িমৰ মাজেৰে পাৰ হৈ চালিচা প্ৰদেশৰ মাজেৰে গ’ল; কিন্তু গাধবোৰ তাত নাছিল। তাৰ পাছত তেওঁলোকে চালীম প্ৰদেশৰ মাজেৰে গ’ল, কিন্তু তাতো নাছিল, তাৰ পাছত বিন্যামীন প্ৰদেশৰ মাজেৰে গ’ল, কিন্তু তেওঁলোকে তাতো বিচাৰি নাপালে।\n5. যেতিয়া তেওঁলোক চুফ প্ৰদেশ পালে, চৌলে নিজৰ লগত যোৱা দাসক ক’লে, “আহাঁ, আমি উভটি যাওঁ, হয়তো মোৰ পিতৃয়ে গাধবোৰৰ চিন্তা কৰিবলৈ বাদ দি আমাৰ বাবেহে চিন্তা কৰিবলৈ আৰম্ভ কৰিব।”\n6. কিন্তু দাস জনে তেওঁক ক’লে, “শুনক! এই নগৰত ঈশ্বৰ বিশ্বাসী এজন লোক আছে; তেওঁ সন্মানীয় ব্যক্তি, তেওঁ যি যি কয়, সকলো সিদ্ধ হয়; এতেকে আহক আমি এতিয়া সেই ঠাইলৈ যাওঁ; হয়তো আমি কোনবাটে যাব লাগে তেওঁ জনাব পাৰিব।”\n7. তেতিয়া চৌলে তেওঁৰ দাসক ক’লে, “কিন্তু আমি যদি যাওঁ, তেন্তে সেই লোকৰ ওচৰলৈ কি লৈ যাম? কিয়নো আমাৰ পাত্ৰৰ পিঠা শেষ হ’ল; ঈশ্বৰৰ লোকৰ ওচৰলৈ উপহাৰস্বৰূপে আমি কি লৈ যাম? আমাৰ লগত কি আছে?”\n8. তাতে দাস জনে চৌলক উত্তৰ দি ক’লে, “এয়া চাওকচোন, মোৰ হাতত এক চেকল ৰূপৰ চতুৰ্থ ভাগৰ এভাগ আছে; আমি কোন বাটে যাব লাগে, সেই কথা জনাবৰ কাৰণে মই ঈশ্বৰৰ লোকজনক ইয়াকে দিম।”\n9. (আগৰ সময়ত ইস্ৰায়েলত, যেতিয়া এজন লোকে ঈশ্বৰৰ ইচ্ছা কি জানিব বিচাৰে, তেওঁ কয়, “আহাঁ, আমি ভাববাদীৰ ওচৰলৈ যাওঁ”।’ কাৰণ বৰ্তমানত যাক ভবিষ্যত বক্তা বোলা হয়, আগৰ সময়ত তেওঁক ভাববাদী বোলা হৈছিল)।\n10. তেতিয়া চৌলে নিজৰ দাসক ক’লে, “ঠিকেই কৈছা; ব’লা আমি যাওঁহক।” তাৰ পাছত তেওঁলোকে ঈশ্বৰৰ লোক য’ত আছিল সেই নগৰলৈ গ’ল।\n11. তেওঁলোকে নগৰৰ পাহাৰেদি উঠি যাওঁতে, পানী তুলিবলৈ অহা কেইগৰাকীমান যুৱতীক লগ পালে; তেওঁলোকক চৌল আৰু তেওঁৰ দাসে সুধিলে, “ইয়াত ভাববাদী আছেনে?”\n12. তেওঁলোকে উত্তৰ দি ক’লে, “তেওঁ আছে; চাওক, আপোনাৰ ঠিক সন্মুখতে আছে, সোনকাল কৰক, তেওঁ নগৰলৈ আজি আহিছে, কাৰণ আজি ওখ স্থানত লোকসকলে বলিদান কৰিব।\n13. সেয়ে তেওঁ ওখ স্থানলৈ ভোজন কৰিবলৈ যোৱাৰ পূৰ্বে আপোনালোকে নগৰত সোমায়ে তেওঁক বিচাৰি পাব। কিয়নো তেওঁ গৈ নোপোৱালৈকে, লোকসকলে ভোজন নকৰে, কাৰণ তেওঁ বলিদানত আশীৰ্ব্বাদ কৰাৰ পাছতহে নিমন্ত্ৰিত সকলে ভোজন কৰিব। এতেকে আপোনালোক এতিয়াই যাওক; তেতিয়াহে তেওঁক লগ পাব।”\n14. সেয়ে তেওঁলোক নগৰলৈ গ’ল। তেওঁলোক নগৰত সোমাওঁতেই দেখিলে যে, চমূৱেলে ওখ স্থানলৈ যাবৰ উদ্দেশে তেওঁলোকৰ ফালে আহি আছে।\n15. চৌল আহি পোৱাৰ আগদিনা, যিহোৱাই চমূৱেলৰ আগত এই কথা প্ৰকাশ কৰিলে:\n16. “কাইলৈ এনে সময়তে মই বিন্যামীন প্ৰদেশৰ পৰা এজন মানুহ তোমাৰ ওচৰলৈ পঠাম; তেওঁক মোৰ প্ৰজা ইস্ৰায়েলৰ ওপৰত অধিপতি হ’বলৈ তুমি তেওঁক অভিষেক কৰিবা, তাতে তেওঁ মোৰ প্ৰজাক পলেষ্টীয়াসকলৰ হাতৰ পৰা উদ্ধাৰ কৰিব; কিয়নো, মোৰ প্ৰজাসকলৰ কাতৰোক্তিৰ শব্দ মোৰ কাণত পৰাত, মই তেওঁলোকলৈ দৃষ্টি কৰিলোঁ।”\n17. যেতিয়া চমূৱেলে চৌলক দেখা পালে, যিহোৱাই তেওঁক ক’লে, “যাৰ বিষয়ে মই তোমাক কৈছিলোঁ, এইজনেই সেই ব্যক্তি; তেৱেঁই মোৰ প্ৰজাসকলৰ ওপৰত শাসন কৰিব।”\n18. তেতিয়া চৌলে দুৱাৰ মুখত চমূৱেলৰ ওচৰলৈ গৈ ক’লে, “মোক কওক, ভাববাদীৰ ঘৰ ক’ত?”\n19. চমূৱেলে চৌলক উত্তৰ দি ক’লে, “ময়েই সেই ভাববাদী, মই ওখ স্থানলৈ যোৱাৰ পূৰ্বে তুমি তালৈ যোৱা, কাৰণ তুমি আজি মোৰ লগত ভোজন কৰিবা, কাইলৈ ৰাতিপুৱা মই তোমাক যাবলৈ দিম আৰু তোমাৰ মনৰ সকলো কথা মই তোমাক জনাম।\n20. আজি তিন দিন পূৰ্বে, তোমাৰ যি গাধবোৰ হেৰাইছিল, সেইবোৰৰ কাৰণে চিন্তা নকৰিবা; কিয়নো সেইবোৰ পোৱা যাব আৰু যাৰ কাৰণে ইস্ৰায়েলৰ সকলো ইচ্ছা জড়িত হৈ আছে; সেয়ে জানো তোমাৰ আৰু তোমাৰ সমূদায় পিতৃ-বংশৰ নহয়?”\n21. চৌলে উত্তৰ দি ক’লে, “ইস্ৰায়েলৰ সকলোতকৈ সৰু ফৈদ বিন্যামীন ফৈদৰ মই নহয় নে? আৰু বিন্যামীন ফৈদৰ আটাই গোষ্ঠীবিলাকৰ মাজত মোৰ গোষ্ঠী সকলোতকৈ সৰু নহয় নে? তেনেহ’লে আপুনি মোৰ আগত এই দৰে কিয় কৈছে?”\n22. তাৰ পাছত চমূৱেলে চৌলক আৰু তেওঁৰ দাসক ভোজনৰ কোঁঠালিটোলৈ লৈ গ’ল; আৰু ত্ৰিশ জনমান নিমন্ত্ৰিত অতিথিৰ সৈতে প্ৰধান ঠাইত বহুৱালে।\n23. চমূৱেলে ৰান্ধনীক ক’লে, “মই তোমাক যিখিনি ‘বেলেগে ৰাখিব দিছিলোঁ’ তোমাক দিয়া সেই ভাগটো লৈ আনা।’\n24. তাৰ পাছত ৰান্ধনীয়ে বলিদান দিয়া পিছ ভৰিৰ কৰঙণ আৰু তাৰ ওপৰত যি সকলো আছিল, সেইখিনি আনি চৌলৰ আগত থলে। তেতিয়া চমূৱেলে ক’লে, “চোৱা, তোমাৰ কাৰণে যি ৰখা হৈছিল! তাক ভোজন কৰা, কাৰণ নিৰূপিত সময়লৈকে তোমাৰ বাবে ইয়াক ৰখা হৈছিল। সেয়ে অতিথিসকলৰ সৈতে তুমি ভোজন কৰা।” চৌলে সেই দিনা চমূৱেলৰ লগত ভোজন কৰিলে।\n25. যেতিয়া তেওঁলোক ওখ স্থানৰ পৰা নগৰলৈ নামি আহিল, তেতিয়া চমূৱেলে ঘৰৰ চালৰ ওপৰত চৌলৰ লগত কথোপকথন কৰিলে ।\n26. ৰাতিপুৱাতে চমূৱেলে চৌলক ঘৰৰ চালৰ ওপৰলৈ মাতি ক’লে, “উঠা, যাতে মই তোমাক তোমাৰ বাটে পঠিয়াব পাৰোঁ;” সেয়ে চৌল উঠিল আৰু চমূৱেলৰ সৈতে দুয়োজন বাটলৈ ওলাই গ’ল।\n27. তাৰ পাছত নগৰৰ বাহিৰলৈ যোৱাত, চমূৱেলে চৌলক ক’লে, “তোমাৰ দাসক আমাৰ আগে আগে যাবলৈ কোৱা, তাতে দাস আগ হৈ গ’ল কিন্তু তুমি অলপ সময় ইয়াতে ৰৈ থাকা, যাতে মই তোমাক ঈশ্বৰৰ বাক্য শুনাব পাৰোঁ।”\n9. হে’ প্ৰভু, তেওঁলোকক ধ্বংস কৰা, তেওঁলোকৰ ভাষা বিশৃঙ্খল কৰা; মই হিংস্রতা, শত্রুতা নগৰৰ ভিতৰত দেখিছোঁ।\n10. তেওঁলোকে দিনে-ৰাতিয়ে গড়ৰ ওপৰেদি নগৰ ভ্ৰমি ফুৰে; অপৰাধ আৰু দুষ্টতা তাৰ ভিতৰত আছে।\n11. ইয়াৰ ভিতৰত মন্দতা আছে; পথবোৰৰ পৰা উপদ্ৰৱ আৰু প্ৰতাৰণা নুগুচে।\n12. কোনো শত্ৰুৱে যে মোক নিন্দা কৰিছে, এনে নহয়; কৰা হলে, মই তাক সহিলোহেঁতেন; মোক ঘিণাওঁতাই যে মোৰ বিৰুদ্ধে গৰ্ব্ব কৰিছে, এনে নহয়; কৰা হলে, মই তাৰ পৰা নিজকে লুকুৱালোহেঁতেন।\n13. কিন্তু যি তুমি, এজন আমাৰ দৰেই মানুহ; মোৰ সঙ্গী মোৰ প্ৰণয়ৰ বন্ধু, তুমিয়েই তাক কৰিছা।\n14. আমি একে-লগে মধুৰ সহযোগিতা কৰিছিলোঁ; লোক সকলৰ সৈতে আমি ঈশ্বৰৰ গৃহলৈ গৈছিলোঁ।\n15. মৃত্যুৱে তেওঁলোকক অকস্মাৎ আক্ৰমণ কৰক, জীয়াই জীয়াই চিয়োললৈ নামি যাওঁক; কিয়নো তেওঁলোকৰ বাসস্থান আৰু মনত দুষ্টতা আছে।\n15. নিৰ্যাতিত লোকৰ সকলো দিন কষ্টদায়ক; কিন্তু প্ৰফুল্লিত হৃদয়ৰ ভোজ চিৰস্থায়ী।\n16. বিভ্রান্তিৰ সৈতে বৃহৎ ভঁৰালতকৈ যিহোৱালৈ ভয় কৰি ৰখা অলপেই ভাল।\n17. হিংসাৰ সৈতে স্বাস্থ্যৱান গৰুতকৈ প্রেমেৰে সৈতে শাক-পাচলি ভোজন কৰাই ভাল।\n1. সেই সময় খমিৰ নোহোৱা পর্বৰ ওচৰ হোৱাত, এই পর্বক নিস্তাৰ-পৰ্ব বোলা হয়,\n2. তেতিয়া প্ৰধান পুৰোহিত আৰু বিধানৰ অধ্যাপক সকলে কেনেকৈ যীচুক বধ কৰিব পাৰে, তাৰে উপায় বিচাৰিলে; কিয়নো তেওঁলোকে লোক সকলক ভয় কৰিছিল।\n3. তেতিয়া বাৰ জন পাঁচনিৰ মাজৰ যিহূদা, যাৰ উপনাম ঈষ্কৰিয়োতীয়া, তেওঁৰ ভিতৰত চয়তান সোমাল।\n4. তাতে তেওঁ গৈ, কেনেকৈ যীচুক তেওঁলোকৰ হাতত শোধাই দিব পাৰে, সেই বিষয়ে প্ৰধান পুৰোহিত আৰু সেনাপতি সকলৰ সৈতে কথা-বাৰ্ত্তা হ’ল।\n5. তেতিয়া তেওঁলোকে আনন্দিত হ’ল আৰু তেওঁক ধন দিবলৈ সন্মত হ’ল।\n6. তাতে তেওঁ মান্তি হ’ল আৰু লোক সকল নথকা সময়ত, তেওঁলোকৰ হাতত তেওঁক শোধাই দিবলৈ সুযোগ বিচাৰিলে।\n7. খমিৰ নোহোৱা পিঠাৰ দিন, যিদিনা নিস্তাৰপৰ্বৰ মেৰ বলি দিব লাগে, সেইদিন উপস্থিত হোৱাত,\n8. যীচুৱে পিতৰ আৰু যোহনক পঠিয়াই দি ক’লে, “তোমালোক যোৱা, আমি ভোজন কৰিবলৈ নিস্তাৰ-পৰ্বৰ ভোজ যুগুত কৰাগৈ।”\n9. তেতিয়া তেওঁলোকে তেওঁক সুধিলে, “আমি ক’ত যুগুত কৰাতো আপুনি ইচ্ছা কৰে?”\n10. তেওঁ তেওঁলোকক ক’লে, “চোৱা, তোমালোকে নগৰৰ ভিতৰত সোমালেই, পানী একলহ লৈ অহা এজন মানুহে তোমালোকক লগ ধৰিব৷ তেওঁ যি ঘৰত সোমায়, তোমালোকে তেওঁৰ পাছে পাছে গৈ সেই ঘৰত সোমাবা৷\n11. তেতিয়া ঘৰৰ গৰাকীক ক’বা, ‘গুৰুৱে তোমাক কবলৈ কৈছে, বোলে মই যি ঠাইত মোৰ শিষ্য সকলৰ সৈতে নিস্তাৰ-পৰ্বৰ ভোজ খাম, সেই আলহী-কোঠালি ক’ত আছে’?\n12. তাতে সেই মানুহে সজোৱা ওপৰ-মহলৰ এটা ডাঙৰ কোঁঠালি তোমালোকক দেখুৱাই দিব৷ তাতে তোমালোকে যুগুত কৰিবা।”\n13. তেতিয়া তেওঁলোক গ’ল আৰু তেওঁ কোৱাৰ দৰে তাত সকলোবোৰ পালে৷ পাছত তেওঁলোকে তাতে নিস্তাৰ-পৰ্বৰ ভোজ যুগুত কৰিলে।\n14. সময় হোৱাত, তেওঁ পাঁচনি সকলৰ সৈতে ভোজনত বহিল।\n15. তেতিয়া তেওঁ তেওঁলোকক ক’লে, “মোৰ দুখভোগৰ আগেয়ে তোমালোকে সৈতে এই নিস্তাৰ-পৰ্বৰ ভোজ খাবলৈ মই বৰ ইচ্ছা কৰিলোঁ।\n16. কিয়নো মই তোমালোকক কওঁ, ঈশ্বৰৰ ৰাজ্যত এয়ে সিদ্ধ নোহোৱালৈকে, মই এই ভোজ পুনৰ নাখাওঁ।”\n17. পাছত যীচুৱে পান-পাত্ৰ লৈ স্তুতি কৰি ক’লে, “এইটো লোৱা আৰু তোমালোকৰ মাজত ভগাই লোৱা;\n18. কিয়নো মই তোমালোকক কওঁ, ঈশ্বৰৰ ৰাজ্য আহি নোপোৱালৈকে মই এতিয়াৰ পৰা আৰু দ্ৰাক্ষাগুটিৰ ৰস পান নকৰোঁ।”\n19. তাৰ পাছত পিঠা লৈ তেওঁ স্তুতি কৰিলে আৰু ভাঙি তেওঁলোকক দি ক’লে, “এয়ে তোমালোকৰ কাৰণে দান কৰা মোৰ শৰীৰ; মোক সুৱঁৰিবলৈ ইয়াকে কৰিবা।”\n20. পিঠা ভোজন কৰাৰ পাছত, সেইদৰে পান-পাত্ৰকো লৈ ক’লে, “তোমালোকৰ কাৰণে উলিওৱা মোৰ তেজৰ দ্বাৰাই হোৱা যি নতুন নিয়ম, সেয়ে এই৷\n21. কিন্তু চোৱা, মোক শত্ৰুৰ হাতত শোধাই দিওঁতা জন মোৰে সৈতে মেজতে আছে।\n22. কিয়নো যেনেকৈ নিৰূপণ কৰা হৈছিল, তেনেকৈ মানুহৰ পুত্ৰৰ গতি হ’ব হয়, কিন্তু যি মানুহৰ দ্বাৰাই তেওঁক শোধাই দিয়া হব, তেওঁ সন্তাপৰ পাত্ৰ!”\n23. তাতে তেওঁলোকৰ মাজৰ কোনে এই কৰ্ম কৰিব, সেই বিষয়ে ইজনে সিজনে সোধা-সুধি কৰিবলৈ ধৰিলে।


জিঅ'ৰ নতুন বছৰৰ উপহাৰ! বিনামূলীয়া হ'ব জিঅ'ৰ পৰা অন্য নেটৱৰ্কলৈ ভইচ কলall-voice-calls-from-jio-to-any-network-in-india-to-be-free– News18 assam\nজিঅ'ৰ নতুন বছৰৰ উপহাৰ! বিনামূলীয়া হ'ব জিঅ'ৰ পৰা অন্য নেটৱৰ্কলৈ ভইচ কল\nনতুন বছৰৰ প্ৰাকক্ষণত ৰিলায়েন্স জিঅ'ৰ উপহাৰ।\nLast Updated : December 31, 2020, 15:45 IST\nনতুন বছৰৰ প্ৰাকক্ষণত ৰিলায়েন্স জিঅ'ৰ উপহাৰ। অহা ১ জানুৱাৰীৰ পৰা বিনামূলীয়া হ'ব জিঅ'ৰ পৰা অন্য নেটৱৰ্কলৈ ভইচ কল। এই সন্দৰ্ভত বৃহস্পতিবাৰে ৰিলায়েন্স জিঅ'ৰ ফালৰ পৰা জনোৱা হয় যে, অহা ১ জানুৱাৰীৰ পৰা পূৰ্বৰ দৰে 'off-net domestic voice calls'- সম্পূৰ্ণ বিনামূলীয়া হ'ব। দেশৰ সৰ্ববৃহত্ টেলিকম প্ৰতিষ্ঠানটোৱে ট্ৰাইৰ নিৰ্দেশনাৰ ভিত্তিত এই সিদ্ধান্ত গ্ৰহণ কৰিছে। ইয়াৰ ফলত এতিয়া গ্ৰাহকে জিঅ'ৰ পৰা এয়াৰটেল, ভোডাফোন-আইডিয়া, বিএছএনএল নেটৱৰ্কৰ সৈতে আনলিমিটেড কলিঙৰ সুবিধা গ্ৰহণ কৰিব পাৰিব।\nবছৰৰ শেষত সংস্থাৰ ফালৰ পৰা জনোৱা হৈছে যে, ‘IUC চাৰ্জ শেষ। প্ৰতিশ্ৰুতি মতেই ২০২১ৰ জানুৱাৰী মাহৰ পৰা ডোমেষ্টিক ভইচ কলৰ বাবে জিৰ' চাৰ্জ লাগিব। আকৌ এবাৰ অফনেটৰ সমস্ত ভইচ কলৰ সুবিধা বিনামূলীয়াকৈ গ্ৰহণ কৰিব পাৰিব গ্ৰাহকে।\nজিঅ' নেটৱৰ্কৰ On-net domestic voice calls সদায় ফ্ৰী।\nউল্লেখ্য যে, জিঅ' নেটৱৰ্কত পূৰ্বৰে পৰা আন-লিমিটেড কলিঙৰ সুবিধা আছে। অন্য নেটৱৰ্কলৈ কল কৰিবলৈ প্লেনৰ হিচাপত নন-জিঅ মিনটৰ্চ দিয়া হৈছিল। দৰাচলতে, ২০১৯ত ট্ৰাইৰ এক নিৰ্দেশনাৰ ভিত্তিত ২০২০ৰ জানুৱাৰী মাহত IUC চাৰ্জ লগাইছিল জিঅ'ই। IUCৰ বাবে জিঅ'ই নিজৰ গ্ৰাহকে অন্য নেটৱৰ্কলৈ কল কৰিলে প্ৰতি মিনিটত ৬ পইচাৰ চাৰ্জ লগাইছিল। IUC চাৰ্জ বলবত্ কৰাৰ সময়তে জিঅই নিজৰ গ্ৰাহকক প্ৰতিশ্ৰুতি দিছিল যে, ট্ৰাইৰ ফালৰ পৰা এই শুল্ক উঠাই দিলে পুনৰ বিনামূলীয়া কৰি দিয়া হ'ব সেৱা।\nFirst published: December 31, 2020, 15:30 IST\nNew year Plan jioReliance JioVoice Call


মনৰ কথাঃ অসমত হাইব্ৰীড শিক্ষাৰ প্ৰস্তাৱ আৰু "জাতীয়তাবাদ বনাম ৰাষ্ট্ৰীয়তাবাদ" :: জীৱন নৰহ - অসমীয়াৰ সুখ-দুখ\nHome JIBAN NARAH MONOR KATHA MONOR-KATHA RECENT জীৱন নৰহ মনৰ কথা মনৰ-কথা মনৰ কথাঃ অসমত হাইব্ৰীড শিক্ষাৰ প্ৰস্তাৱ আৰু "জাতীয়তাবাদ বনাম ৰাষ্ট্ৰীয়তাবাদ" :: জীৱন নৰহ\nমনৰ কথাঃ অসমত হাইব্ৰীড শিক্ষাৰ প্ৰস্তাৱ আৰু "জাতীয়তাবাদ বনাম ৰাষ্ট্ৰীয়তাবাদ" :: জীৱন নৰহ\nxukhdukh.com February 03, 2022 JIBAN NARAH, MONOR KATHA, MONOR-KATHA, RECENT, জীৱন নৰহ, মনৰ কথা, মনৰ-কথা,\nঅসমত হাইব্ৰীড শিক্ষাৰ প্ৰস্তাৱ আৰু "জাতীয়তাবাদ বনাম ৰাষ্ট্ৰীয়তাবাদ"\nকেৱল অসমৰ ৰাজধানী চহৰ গুৱাহাটীতে বাৰখনতকৈ অধিক মাছুল দি পঢ়িব পৰা সম্ভ্ৰান্ত ইংৰাজী মাধ্যমৰ স্কুল আছে । প্ৰতিখন জিলাত চাৰিখনতকৈ অধিক ইংৰাজী মাধ্যমৰ স্কুল আছে। সেই স্কুলবোৰত পঢ়ি ওলাই অহা শিক্ষাৰ্থীয়ে সৰ্বভাৰতীয় প্ৰশাসনিক সেৱাৰ পৰীক্ষা, চিকিৎসক, ইঞ্জিনিয়াৰ, বিজ্ঞানী হৈ কিমান সফলতাৰে ওলাই আহিল কেতিয়াবা অসম চৰকাৰৰ শিক্ষা বিভাগে এই প্ৰশ্ন কৰিছেনে ? বা সেই বিদ্যালয়বোৰত ইমান টকা খৰচ কৰিয়ো কিয় সেই সমূহ পৰীক্ষাত কৃতকাৰ্য আশানুৰূপ হোৱা নাই কেতিয়াবা প্ৰশ্ন কৰিছে?\nযিহেতু অসম চৰকাৰে বিচৰা ধৰণেই সেইবোৰ স্কুলত তল শ্ৰেণীৰ পৰাই সকলো বিষয় ইংৰাজী পাঠ্যক্ৰমত পঢ়ে।মানে সেইবোৰ ইংৰাজী মাধ্যমৰ নামি দামি স্কুল। সেই বিদ্যালয়বোৰত পঢ়া শিক্ষাৰ্থীৰ এনে পৰীক্ষাবোৰত কিমান সফলতাৰ হাৰ তাৰ খতিয়ান কেতিয়াবা আপুনি নিজেও এজন মধ্যবিত্ত অসমীয়া হিচাপে বিচাৰ কৰি চাইছে ? যদি কৰা নাছিল 'কেৱল ইংৰাজী মাধ্যমহে আপোনাৰ সন্তানে জীৱন তৰাব' বুলি আটাহ পৰাৰ আগতে আজিৰ পৰা সেই বিষয়বোৰ বিচাৰ কৰি চাব। অতি কৌশলেৰে কিন্ত্ত অসম চৰকাৰৰ শিক্ষা বিভাগে পূৰ্বৰ পৰাই অসমীয়া মাধ্যমৰ শিক্ষাৰ্থীয়ে কিয় ওপৰত উল্লিখিত সৰ্বভাৰতীয় পৰীক্ষাত কৃতকাৰ্য নহয় তাক আওপকীয়াকৈ প্ৰচাৰ চলাই ইংৰাজী মাধ্যমৰ সমৰ্থন কৰি অহা দেখিছোঁ। চৰকাৰৰ এনে প্ৰচাৰ একেবাৰে যে শুদ্ধ নহয় তাক জানিবলৈ ইংৰাজী মাধ্যমৰ স্কুলবোৰৰ পৰা এনে সফলতাৰ খতিয়ান বিচাৰিলেই পৰিষ্কাৰ হ'ব।\nসৰ্বভাৰতীয় পৰীক্ষাৰ বাবে অসমৰ শৈক্ষিক মানদণ্ডৰ পৰিবেশ ৰচনা কৰা ,চৰকাৰী বিদ্যালয়বোৰৰ আন্ত:গাঁথনি উন্নত কৰা ,মাহ মাহ ধৰি চৰকাৰী অন্যকামত (পিয়ল, নিৰ্বাচন, এন আৰ চি, আদিত নিয়োগ) শিক্ষক ব্যস্ত নাৰাখি শৈক্ষিক মান উন্নয়নত গুৰুত্ব দিয়া ,লেবটৰী,গৱেষণাগাৰ আদি বিষয়ত গুৰুত্ব নিদি কেৱল অসমীয়া ভাষা/মাধ্যম আঁতৰাই ইংৰাজী মাধ্যম অন্তৰ্ভুক্তৰ বাবে চৰকাৰে কাৰ্যকৰীকৰণ বাবে অহৰহ চেষ্টা চলাই থকা দেখা গৈছে। অবশ্যে তাৰো কাৰণ আছে যেনে :\n১} ভাষিক জাতীয়তাবাদ নি:শেষ কৰিবলৈ হ'লে অসমীয়া ভাষা/মাধ্যম সংকুচিত কৰিব লাগিব। কাৰণ অসমৰ জাতীয়তাবাদ আৰু জাতীয়তাবাদী সংগঠন ভাষাৰ ভিত্তিত গঢ় লোৱা ।\nগতিকে জাতীয় সংগঠন সমূহ নিজৰ ফলিয়া কৰি লৈ ভাষা আৰু মাধ্যম পৰ্যায় ক্ৰমে নিৰবে নিশকতীয়া কৰিবলৈ উদ্যোগ লোৱা । ৰাষ্ট্ৰীয়তাবাদ প্ৰতিষ্ঠাৰ বাবে আঞ্চলিক ভাষিক জাতীয়তাবাদ মষিমূৰ কৰি লোৱা । ইতিমধ্যেই সেই সুযোগ চৰকাৰে লৈছে আৰু জাতীয়তাবাদী সংগঠনবোৰে সুন্দৰকৈ সেই সুযোগ চৰকাৰক প্ৰদান কৰিছে । আনহাতে অসমীয়া মধ্যবিত্তৰ মানসিকতাও চৰকাৰে বুজি উঠিছে কেনেকৈ তেওঁলোকক নিজৰ ফলিয়া কৰিব পাৰি।সেই মধ্যবিত্ত শ্ৰেণীৰ নিৰ্লিপ্ততাৰ বাবে অসমীয়া ভাষা আৰু মাধ্যম সংকুচিত কৰিবলৈ উদ্যোগ লোৱাত চৰকাৰৰ ডাঙৰ উপকাৰ হৈছে।\n২} অসমীয়া লিখিব পঢ়িব নজনা ইংৰাজী মাধ্যমৰ অসমীয়া সন্তানৰ শিক্ষাৰ্থী ৰোজগাৰহীন হৈ অসমত দেধাৰ আছে । তেওঁলোক ডাক্তৰ, ইঞ্জিনিয়াৰ, সৰ্বভাৰতীয় পৰীক্ষাত কৃতকাৰ্য নোহোৱাকৈয়ো আছে ।ভাৰতৰ বিভিন্ন ৰাজ্যতো সংস্হাপিত নোহোৱাকৈ আছে।বিদেশত চাকৰি নোপোৱা বা উচ্চ শিক্ষাৰ পৰা বঞ্চিত\nশিক্ষাৰ্থীও আছে । তেওঁলোকে ভাবিবই পৰা নাছিল দামি ইংৰাজী স্কুলত পঢ়ি উঠি এনে অৱস্থাৰ সন্মুখীন হ'ব।\nএতিয়া তেওঁলোকৰ কাৰণে APSC ৰ বাধ্যতামূলক কাকতখন উঠাই দিয়া আৰু অসমৰ স্কুলবোৰত যাতে তেওঁলোকে চাকৰি কৰিব পাৰে তাৰ কাৰণে বিজ্ঞান/অংক কাকতখন অসমীয়া ভাষাৰ পাঠ্যক্ৰম উঠাই তাৰ ঠাইত ইংৰাজী পাঠ্যক্ৰম অন্তৰ্ভুক্ত কৰা । আৰু তেওঁলোকৰ কাৰণে ১২৬ স্কুল নতুনকৈ প্ৰতিষ্ঠাৰ উদ্যোগ লোৱা ।\nক) দামি স্কুলত পঢ়াৰ পাছত অসমৰ যিকোনো কলেজত বেলেগ শিক্ষাৰ্থীৰ স'তে পঢ়িব লাগিব বুলি তেওঁলোকে হয়তো কেতিয়াও সপোনতো ভবা নাছিল।\nখ) দামি স্কুলত পঢ়াৰ পাছত অসমীয়া মাধ্যমৰ শিক্ষাৰ্থীৰ দৰে তেওঁলোকে যিকোনো চাকৰি কৰিব নোৱাৰে।সৰু-সুৰা ব্যৱসায় আদি কৰিবলৈকো সংকোচ কৰে।\nগ) টেটত চাকৰি পোৱা সকলে গাঁৱৰ শিক্ষাৰ্থীৰ লগত 'কমিনিকেট' কৰিব নোৱাৰি তেওঁলোকে শিক্ষাদানত জটিল পাইছে। গতিকে পাঠ্যক্ৰম এইট/নাইনৰ পৰা ইংৰাজী কৰি দিলেই সমস্যা শেষ বুলি চৰকাৰে ভাৱে।\nইংৰাজী মাধ্যমৰ শিক্ষাৰ্থীৰ এনে মৌলিক সমস্যা সমূহ আঁৰ কৰি চৰকাৰে দোষাৰোপ দিবলৈ চেষ্টা কৰে যে সৰ্বভাৰতীয় পৰীক্ষাত কৃতকাৰ্য নোহোৱাৰ কাৰণ স্বমাধ্যমৰ বিদ্যালয় সমূহ। প্ৰকৃততে এইটো যে মিছা বৰং ইংৰাজী মাধ্যমৰ শিক্ষাৰ্থীৰ বাবেহে ৰোজগাৰৰ ব্যবস্থাৰ উদোগ লৈছে এইয়া স্পষ্ট।\nএতিয়া শিক্ষা বিভাগে নিৰন্তৰে এটাই কামত বেছি গুৰুত্ব দিছে :অসমীয়া ভাষা/মাধ্যম সংকুচিত কৰি অনা।\nৰাষ্ট্ৰীয়তাবাদ গঢ়িবলৈ অসমৰ জাতীয়তাবাদ প্ৰথম নি:শেষ কৰি ল'ব লাগিব। সেই ক্ষেত্ৰত অসমৰ জাতীয়তাবাদী সংগঠনবোৰ দুহাত মেলি ৰাষ্ট্ৰীয়তাবাদৰ ফালে আগুৱাই গৈ আছে ।এতিয়া তেওঁলোকে অসমীয়া ভাষা/মাধ্যম ৰক্ষাৰ বাবে কেৱল বিবৃতি আৰু টকশ্ব'ৰ মাজতেই সীমাবদ্ধ। গোপন কন্দৰত ভাৱ হয়তো এনেকুৱা : ভাষা /মাধ্যম সংকুচিত হওক ,মোৰ কি আহে যায় ? নিজৰ বাবে এখন চকী যোগাৰ কৰি ল'ব পাৰিলেই হ'ল।শেষ জীৱনলৈ উদৰ পূৰাই খাই থাকিব পাৰিম।\nমানুহক দেখুৱাই পতিয়ন নিয়াবলৈ চৰকাৰৰ ওপৰুৱা যুক্তি হ'ল : ইংৰাজী মাধ্যমত পঢ়িলে সৰ্বভাৰতীয় পৰীক্ষাকে ধৰি সকলো ক্ষেত্ৰত শিক্ষাৰ্থী যোগ্য হৈ উঠে । কিন্ত্ত সেইটো সত্য নে ? যদি সত্য হয় তেনে গুৱাহাটীকে ধৰি প্ৰতিখন জিলাত পঢ়ি ওলাই অহা ইংৰাজী মাধ্যমৰ শিক্ষাৰ্থী সকল কিয় সেই সৰ্বভাৰতীয় পৰীক্ষাত অধিক হাৰত কৃতকাৰ্য হোৱা নাই? আচল সত্যটো হ'ল ভাষিক জাতীয়তাবাদ শেষ কৰি ৰাষ্ট্ৰীয়তাবাদ প্ৰতিষ্ঠা কৰা ।আৰু ইংৰাজী মাধ্যমত পঢ়ি ওলাই অহা শিক্ষাৰ্থীক সংস্হাপিত কৰা।\nচৰকাৰে অসমৰ শিক্ষাৰ্থীৰ পৰা সৰ্বভাৰতীয় প্ৰেক্ষাপটত সফলতা অধিক হাৰত কামনা কৰে । কিন্ত্ত এটা প্ৰশ্ন আপোনাৰ মনলৈ নাহে নে ? অসমৰ শিক্ষাখণ্ড আৰু স্বাস্থ্যখণ্ডৰ মান সৰ্বভাৰতীয় প্ৰেক্ষাপটত কি স্তৰত আছে ?একেবাৰে ভাৰতৰ অন্য ৰাজ্য সমূহৰ তলৰ ফালে নহয় নে? কেৱল আমাৰ শিক্ষাৰ্থীৰ পৰা সৰ্বভাৰতীয় সফলতাৰ মান বিচাৰিলেই নহ'ব, অসমৰ শিক্ষা আৰু স্বাস্থ্য খণ্ডৰ মানো সৰ্বভাৰতীয় স্তৰত উন্নত হ'ব লাগিব। তেতিয়া শিক্ষাৰ্থী সকলৰ পৰা আশানুৰূপ ফল পাব। এতিয়ালৈকে যি সকলে সফল হৈছে তেওঁলোক নিজা প্ৰচেষ্টাত হৈছে ।\nপ্ৰতিবছৰে অসমৰ পাঁচ ঠাইত বিনামূলীয়া বা ৰেহাই মূল্যত সৰ্বভাৰতীয় পৰীক্ষাৰ প্ৰশিক্ষণ ব্যবস্থা চৰকাৰে কৰক চাব অসমীয়া মাধ্যমৰ শিক্ষাৰ্থীয়ে পূৰ্বতকৈ বহুত কৃতকাৰ্য হৈ ওলাই আহিছে।সৰ্বভাৰতীয় পৰীক্ষাত কৃতকাৰ্য নোহোৱাৰ বাবে অসমীয়া মাধ্যমৰ শিক্ষাৰ্থীক দোষাৰোপ কৰাতকৈ চৰকাৰে এনে পৰীক্ষাত উত্তীৰ্ণ হব পৰাৰ পৰিবেশ দিয়ক , প্ৰশিক্ষণৰ ব্যবস্থা কৰক। হিন্দী মাধ্যমত পৰীক্ষা দিয়ো বিহাৰৰ শিক্ষাৰ্থীয় সৰ্বভাৰতীয় পৰীক্ষাত সফলতা দেখে অসমৰ শিক্ষাৰ্থীয়ে সফলতা নেদেখাৰ কোনো মানে নাই। স্বজাতিৰ চৰকাৰ এখনে কেৱল সৰ্বভাৰতীয় পৰীক্ষাত কৃতকাৰ্য হবৰ কাৰণেই অসমীয়া ভাষা আৰু মাধ্যম চেপি খুন্দি নিশেষ কৰিব বিচৰা কাৰ্য কেৱল গৰিহণা যোগ্যই নহয় ই অদূৰদৰ্শিতাৰো পৰিচয়।তদুপৰি কেৱল সৰ্বভাৰতীয় পৰীক্ষাত সফলতাৰ কাৰণে অসমৰ শিক্ষাৰ্থীয়ে ব্যস্ত থকাৰ কোনো যুক্তি নাই ।\nলেখাটি দৈনিক জনমভূমি কাকততো প্ৰকাশ পাইছে। লেখকৰ ফোনঃ 93657 75833, 9435739216\nTags # JIBAN NARAH # MONOR KATHA # MONOR-KATHA # RECENT # জীৱন নৰহ # মনৰ কথা # মনৰ-কথা\nLabels: JIBAN NARAH, MONOR KATHA, MONOR-KATHA, RECENT, জীৱন নৰহ, মনৰ কথা, মনৰ-কথা


অনিতা নায়াৰ - অসমীয়া ৱিকিপিডিয়া\n২৬ জানুৱাৰী, ১৯৬৬ (৫৫ বছৰ)\nচোৰাণপুৰ, কেৰালা, ভাৰত\nস্নাতক (ইংৰাজী সাহিত্য)\nএন এছ এছ কলেজ, অট্টাপালম, কেৰালা\nভাৰ্জিনিয়া চেণ্টাৰ ফ'ৰ দি ক্ৰিয়েটিভ আৰ্টচ্\nলেডিছ কুপ, মিষ্ট্ৰেছ, লেচনচ্ ইন ফৰগেটিং, ইদ্ৰিছ: কীপাৰ অৱ দ্য লাইট\nঅনিতা নায়াৰ (ইংৰাজী: Anita Nair, জন্ম: ২৬ জানুৱাৰী, ১৯৬৬) হ'ল এগৰাকী ভাৰতীয় ইংৰাজী ভাষাৰ ঔপন্যাসিক।\nনায়াৰে বেংগালুৰুৰ এটা বিজ্ঞাপন সংস্থাত সৃষ্টিশীল পৰিচালক হিচাপে কাম কৰি থাকোঁতে তেওঁৰ প্ৰথম কিতাপখন লিখিছিল, এইখন 'সত্যৰ অৱ দ্য চাবৱে' নামৰ এটি চুটি গল্পৰ সংকলন আছিল। কিতাপখন তেওঁ হৰ-আনন্দ প্ৰেছক বিক্ৰী কৰে। 'দ্য ভাৰ্জিনিয়া চেণ্টাৰ ফ'ৰ দি ক্ৰিয়েটিভ আৰ্টচ্'ৰপৰা এই কিতাপখনৰ বাবে তেওঁ এটা বৃত্তি লাভ কৰিছিল।\nনায়াৰৰ দ্বিতীয় কিতাপখন পেঙ্গুইন ইণ্ডিয়াই প্ৰকাশ কৰিছে, আৰু এই কিতাপখন আমেৰিকা যুক্তৰাষ্ট্ৰৰ 'পিকাড'ই প্ৰকাশ কৰা এজন ভাৰতীয় লেখকৰ প্ৰথমখন কিতাপ। নায়াৰ কল্পকাহিনী আৰু কবিতাৰ এজন সৰ্বাধিক কিতাপ বিক্ৰী হোৱা লেখক। তেওঁৰ উপন্যাস 'দ্য বেটাৰ মেন' আৰু 'লেডিজ কুপ' ২১টা ভাষালৈ অনুবাদ কৰা হৈছে। নায়াৰৰ প্ৰাৰম্ভিক বাণিজ্যিক কামবোৰৰ ভিতৰত তেওঁ ১৯৯০ চনত, বছৰৰ শেষৰ ফালে বেংগালুৰুৰ মাহেকীয়া আলোচনী (বৰ্তমান "জিৰ' এইট জিৰ'" আলোচনী বুলি কোৱা হয়) বাবে লিখা লেখাবোৰ আছিল, যি এক্সপ্লেচিটিৰ দ্বাৰা 'দি ইকোনমিকেল এপিচুৰীয়ান' শীৰ্ষক এটা স্তম্ভত প্ৰকাশ পাইছিল।\nইয়াৰ পিছত নায়াৰৰ উপন্যাস 'দ্য বেটাৰ মেন' (২০২০) প্ৰকাশ পায়। উপন্যাসখন একেসময়তে ইউৰোপ আৰু আমেৰিকা যুক্তৰাষ্ট্ৰতো প্ৰকাশ হৈছিল। ২০০২ চনত, 'মালাবাৰ মাইণ্ড' কবিতা সংকলন আৰু ২০০৩ চনত কেৰালা বিষয়ক সম্পাদিত লিখা 'হোৱেৰ দ্য ৰেইন ইজ বৰ্ণ' প্ৰকাশ পায়। ২০০১ চনত লিখা অনিতা নায়াৰৰ দ্বিতীয়খন উপন্যাস 'লেডিজ কুপে' আমেৰিকা যুক্তৰাষ্ট্ৰৰ পৰা তুৰ্কীলৈ আৰু পোলেণ্ডৰ পৰা পৰ্তুগাললৈ; ভাৰতৰ বাহিৰৰ পোন্ধৰখন দেশৰ সমালোচক আৰু পঢ়ুৱৈৰ ভূয়সী প্ৰশংসা লাভ কৰিছিল।\n'লেডিজ কুপ' ২০০২ বৰ্ষৰ ভাৰতৰ পাঁচখন শ্ৰেষ্ঠ কিতাপৰ এখন ৰূপে পৰিগণিত হয়। কিতাপখন বিশ্বৰ পঁচিশটাতকৈও অধিক ভাষালৈ অনূদিত হৈছে। ইয়াত পুৰুষৰ আধিপত্য থকা সমাজ এখনত মহিলাৰ স্থিতিৰ বিষয়ে, যথেষ্ট অন্তৰ্দৃষ্টি, একনিষ্ঠ আৰু হাস্যৰসেৰে বৰ্ণিত হৈছে।\nকেৰালা বিষয়ে লিখা নায়াৰৰ লিখাবোৰ আৰু তেওঁৰ কবিতা 'দ্য পয়েট্ৰি ইণ্ডিয়া কালেকচন' আৰু ব্ৰিটিছ পৰিষদৰ কবিতাৰ কৰ্মশালা এন্থোল'জিত অন্তৰ্ভুক্ত কৰা হৈছে। 'ডান্স অব দ্য পিক'ক'ৰ দৰে আগশাৰীৰ কবিতা এন্থোল'জিত তেওঁৰ কবিতা ১৫১জন ভাৰতীয় ইংৰাজী কবিৰ সৈতে প্ৰকাশ পাইছে।\nনায়াৰে লিখা আন কেইখনমান কিতাপ হ'ল; 'মিষ্ট্ৰেছ' (২০০৩), 'এডভান্সাৰছ অফ্ ননু, দ্য স্কেটিং স্কুইৰেল' (২০০৬), 'লিভিং নেক্সট ড'ৰ টু এলিজ' (২০০৭) আৰু 'মেজিকেল ইণ্ডিয়ান মিথচ্' (২০০৮)। নায়াৰৰ কামবোৰত বহুতো ভ্ৰমণ কাহিনীও অন্তৰ্ভুক্ত হৈ আছে। নাইন ফেচেছ অব্ বিয়িং নামৰ নাটকখনৰ জৰিয়তে সৰ্বাধিক বিক্ৰী হোৱা লেখক অনিতা নায়াৰ এগৰাকী নাট্যকাৰ ৰূপেও পৰিচিত হৈছে। নায়াৰৰ 'মিষ্ট্ৰেছ' কিতাপখনৰপৰা ইয়াৰ কাহিনীটো লোৱা হৈছে। তেওঁৰ কিতাপ 'কাট লাইক ৱণ্ড' ২০১২ চনত আৰু 'চেইন অব কাষ্টডি' ২০১৫ চনত প্ৰকাশ পায়। নায়াৰৰ অন্যান্য কামবোৰৰ ভিতৰত আছে লাইলাক হাউচ (২০১২) আৰু এলফাবেট চুপ ফ'ৰ লাভাৰচ্ (২০১৬)।\nতেওঁৰ ষষ্ঠখন উপন্যাস 'ইদ্ৰিছ: কীপাৰ অৱ দ্য লাইট' এজন চোমালিয়ান ব্যৱসায়ীৰ বিষয়ে এখন ঐতিহাসিক আৰু ভৌগোলিক উপন্যাস, যি ১৬৫৯ খ্ৰীষ্টাব্দত মালৱাৰ ভ্ৰমণ কৰিছিল।\nসাহিত্যৰ বাবে নতুন দিল্লীৰ 'অল ইণ্ডিয়া এচিভাৰচ্ কনফাৰেঞ্চ'ৰ 'আৰ্ক অৱ এক্সচিলেন্স এৱাৰ্ড'\n২০০৭ চনত 'লিবেৰাটুৰ্পেইচ্', জাৰ্মানী\nসাহিত্যৰ বাবে ২০০৮ চনত এফ এল অ' অফ আই চি চি আইৰ 'ৱমেন এচিভাৰচ্ এৱাৰ্ড'।\n২০০৯ চনত 'মণ্টব্লেংক সন্মান'\nসাহিত্য আৰু সংস্কৃতিলৈ আগবঢ়োৱা অৱদানৰ বাবে ২০১২ চনত 'কেৰালা সাহিত্য অকাডেমি বঁটা'।\n'ইদ্ৰিছ: কীপাৰ অৱ দ্য লাইট' কিতাপৰ বাবে 'দ্য হিন্দু লিটাৰেৰী প্ৰাইজ'ৰ বাবে নাম তালিকাভুক্ত।\n২০১৫ চনত এক্সপ' মে'ৰ 'গ্লবেল এম্বেচেডৰ'\n২০১৭ চনত শিশু সাহিত্য বিভাগত 'ক্ৰছৱৰ্ড বুক এৱাৰ্ড'।\nসত্যৰ অৱ দ্য চাবৱে অণ্ড ইলেভেন আডাৰ ষ্ট'ৰিজ, ১৯৯৭\nদ্য বেটাৰ মেন নিউ দিল্লী, লণ্ডন, পেংগুইন বুকচ্, ১৯৯৯\nলেডিজ কুপ, ২০০১\nমালাবাৰ মাইণ্ড, - কবিতা, কালিকুট, য়েটি বুকচ্, ২০০২\nহোৱেৰ দ্য ৰেইন ইজ বৰ্ণ - কেৰালাৰ বিষয়ে লিখা, ২০০৩\nপুফিন বুক অৱ ৱৰ্ল্ড মিথচ্ এণ্ড লিজেণ্ডচ্, ২০০৪\nএডভান্সাৰছ অফ্ ননু, দ্য স্কেটিং স্কুইৰেল, ২০০৬\nলিভিং নেক্সট ড'ৰ টু এলিজ, ২০০৭\nমেজিকেল ইণ্ডিয়ান মিথচ্, ২০০৮\nগুডনাইট এণ্ড গড ব্লেচ, ২০০৮\nলেচনচ্ ইন ফৰগেটিং, ২০১০\nচেম্মীন' (অনুবাদ) ২০১১\nকাট লাইক ৱণ্ড – কল্পকাহিনী ২০১২\nদ্য লাইলাক হাউচ, উপন্যাস নিউয়ৰ্ক: চেইণ্ট মাৰ্টিনচ্ গ্ৰিফিন, ২০১২\nইদ্ৰিছ- ঐতিহাসিক উপন্যাস ২০১৪\nএলফাবেট চুপ ফ'ৰ লাভাৰচ্, নয়ডা, উত্তৰ প্ৰদেশ, ইণ্ডিয়া: হাৰ্পাৰকলিনচ্, ২০১৫\nচেইন অৱ কাষ্টডি, হাৰপাৰ ব্লেক, ২০১৬\n↑ Anita Nair (21 August 2015). "A post office of my own". The Hindu. http://www.thehindubusinessline.com/blink/read/mundakkottukurussi-a-village-in-kerala-which-is-the-birthplace-of-neither-a-mahatma-nor-a-movement-is-home-to-me/article7561928.ece। আহৰণ কৰা হৈছে: 22 August 2015.\n↑ "Interview from Kerala.com". http://www.kerala.com/ker_int/newinterview.php?recid=37। আহৰণ কৰা হৈছে: 21 July 2013.\n↑ "B’day bumps - Bangalore Mirror -". http://www.bangaloremirror.com/columns/code-560/Bday-bumps/articleshow/50068297.cms। আহৰণ কৰা হৈছে: 2015-12-14.\n↑ "Author Anita Nair's Bangalore home isabright and creative space : Home - India Today". http://indiatoday.intoday.in/story/anita-nair-bangalore-home-living-room-interiors/1/177752.html। আহৰণ কৰা হৈছে: 2015-12-14.\n↑ Anita Nair Biography[সংযোগবিহীন উৎস]\n↑ culturebase.net. "Anita Nair artist portrait". culturebase.net. http://www.culturebase.net/artist.php?1354। আহৰণ কৰা হৈছে: 2013-08-02.\n↑ Grove, Richard. "The Dance of the Peacock:An Anthology of English Poetry from India". Hidden Brook Press, Canada. http://hiddenbrookpress.com/Book-Indo-EnglishPoetry.html। আহৰণ কৰা হৈছে:5January 2015.\n↑ "Language in India". Language in India. 2009-10-10. http://www.languageinindia.com/oct2009/chandradissertation.html। আহৰণ কৰা হৈছে: 2013-08-02.\n↑ Author Anita Nair's story taking shape on stage\n↑ Idris: Keeper of The Light (2014)\n"https://as.wikipedia.org/w/index.php?title=অনিতা_নায়াৰ&oldid=262778"ৰ পৰা অনা হৈছে\nএই পৃষ্ঠাখন ১২ ফেব্ৰুৱাৰী, ২০২১ তাৰিখে ২০:৪৬ বজাত অন্তিম সংশোধন কৰা হৈছিল।


বন্ধুত্ব-এক সঁচা অনুভৱ - সন্ধান\nYou are at:Home»চিন্তাশিল্প»বন্ধুত্ব-এক সঁচা অনুভৱ\nBy সূকণ্যা শইকীয়া on February 9, 2014 চিন্তাশিল্প\nতোৰ হাত ধৰি পাৰ হৈ আহিলো শৈশৱৰ সেন্দুৰীয়া বাট।নিৰ্ভেজাল মৰম বোৰ আচঁলত এৰি থৈ আহিলো ২১ টাকৈ বসন্ত।কি কৰা নাই তই মোৰ বাবে? দুখত ছাঁ দিছ, সুখত লগ দিছ। মোৰ ডায়েৰীৰ পাতে পাতে যে তোৰেই মৰমবোৰ বিয়পি আছে। আৰুনো কি লাগে মোক? মন গ’লেই গুচি যাওঁ তোৰ মৰমৰ মাজলৈ । তোৰ কান্ধত মূৰ থৈ কান্দো, তোৰ লগত কথা পাতি হাঁহো, বৰ্ষামুখৰ সন্ধ্যা এটাত তিতি বুৰি আওঁৰাও প্ৰণৱ বৰ্মন অথবা হীৰুদাৰ কবিতা । শৈশৱত তোৰ আচঁলত খেলা খেল বোৰ যে এতিয়াও পাহৰিব পৰা নাই । সেই যে তোৰ লগত খেলিছিলো ধুলি বালিৰ খেল। নামাতা নামাতি হৈছিল আৰু ওফোন্দ পাতি এচুকত ৰৈ থকা মইজনীক নিচুকাইছিলি তই । যৌৱনত ভৰি দি তোকেইতো প্ৰথম কৈছিলো মোৰ সপোন কোৱঁৰৰ কথা…কি এক আকুলতাৰে যে মই ৰৈ আছিলো তেওঁলৈ…। তোৰ সৈতে গাইছিলো-“য়ে দোস্তি হম নেহি তোৰেংগে ।“ …অন্তাক্ষৰী খেলিছিলোঁ।\nএতিয়া সকলো সলনি হ’ল। সলনি হ’ল যোগাযোগৰ মাধ্যম, সলনি হ’ল মানুহৰ মনবোৰো । কিন্তু সলনি হোৱা সময়ৰ এচুকত যেন একেদৰেই ৰৈ আছ তই । তোৰ মৰম বোৰো যেন একেই আছে । সেয়েহে এতিয়াও Facebookৰ massage boxত ভাহি আহে বংকুশৰ massage, কাহানিও নেদেখা দীপাংকৰৰ আন্তৰিকতা, ৰুবিদা হঁতৰ আকলুৱা মৰম আৰু পাৰ্থৰ ধেমালিবোৰ। এই মৰমবোৰে এখন্তেকৰ বাবে হ’লেও পাহৰাই দিয়ে যান্ত্ৰিকতাবোৰ । এখন্তেকৰ বাবে হ’লেও ওভোতাই দিয়ে মোৰ আকলুৱা শৈশৱ। সেয়ে হয়তো আজিও চিঞৰি চিঞৰি গাওঁ হীৰুদাৰ গান-“বন্ধু মেলি দে তোৰ দুখৰ দুখনি হাত, এবাৰ জিৰাওঁ তোৰ বুকুৰ শীতল ছাঁ ত।”\nসকলো সলনি হলেও তই কেতিয়াও সলনি ন’হবি দেই । কেতিয়াও সলনি নকৰিবি তোৰ নিৰ্ভেজাল আন্তৰিকতা । তোক মই বৰ আলফুলে সামৰি ৰাখো মোৰ হৃদয়ত । ভয় লাগে, কিজানিবা স্বাৰ্থপৰতাৰ আৰঁত হেৰাই যাৱ তই ? তেতিয়া মই কাৰ সৈতে আওঁৰাম শৈশৱৰ কবিতা ? মোৰ চুলিত ৰুপালী ৰং লাগিলেও তই ভয় নাখাবি দেই । তেতিয়া যে তোক মোৰ বেছি দৰকাৰ হ’ব । কাৰণ তই আহিলেই মোৰ বুকুত ভিৰ কৰিবহি সেউজীয়া উন্মাদনাই।\nভ্ৰাম্যমাণ থিয়েটাৰঃ অতীত, বৰ্তমান আৰু ভৱিষ্যত (১)\nগ্ৰন্থ অধ্যয়ণৰ প্ৰয়োজনীয়তা\nহিমালয় - ভ্ৰমণ কাহিনী (ৰুবী বৰা)\nNext Article নপামৰ বাছ